Athoilhuthakuge case thah boduthanun mahcchah, quarantine usoolah thabaa nuvaneebaa? - One Online\n8 ޖޫން 2020، މާލެ، ކަރަންޓީން ކޮށްފައިވާ އިމާރާތެއްގެ ތެރޭގައި ބިދޭސީއެއް ފޯނު ކޯލެއްގައި -- ވަން ފޮޓޯ: މުހައްމަދު ހައްޔާން\nއަތޮޅުތަކުގެ ކޭސްތައް ބޮޑުތަނުން މައްޗަށް، ކަރަންޓީނު އުސޫލަށް ތަބާ ނުވަނީބާ؟\nކޮވިޑުން ރައްކާތެރިވުމުގެ ގޮތުން އެޅެން އޮތް ފިޔަވަޅެއް އަޅަން ކޮންމެ މީހަކުވެސް ބޭނުން ވެއެވެ. އެއްބަޔަކު މި ބަލި ސިޔާސީ ކުރަމުންދާއިރު އަނެއްބަޔަކު މި ބަލީގެ ބިރުވެރިކަމާއި ހުރި ނުރައްކާތެރިކަން ތަކުރާރުކޮށް ހަނދާން ކޮށްދެމުން ގެންދެއެވެ. ނަމަވެސް އަޑު އިވެނީ ވަކި ބަޔަކަށެވެ.\nމާލެއިން ކޮވިޑް ފެނުމާއެކު އަތޮޅުތަކަށް މި ބަލި ފެތުރުން ކޮންޓްރޯލް ކުރުމަށް ހާއްސަ ފިޔަވަޅުތަކެއް އެޅިއެވެ. މި ފިޔަވަޅުތަކުގެ ސަބަބުން ކޮވިޑުގެ ފުރަތަމަ ރާޅާއެކު މާލެ ނޫން ރާއްޖޭގެ އިތުރު ރަށަކަށް މި ބަލީގެ މާބޮޑު އަސަރެއް ނުކުރެ އެވެ. މަޑު މަޑުން ބަލި ފެތުރުން ކޮންޓްރޯލް ވެ ރައްޔިތުންގެވެސް އެތައް ޝަކުވާ އަކާއި އެތައް ކަންބޮޑުވުންތަކާއެކު ފިޔަވަޅުތަކަށް ލުއިދީ މާލެއިން އަތޮޅުތެރޭގެ ރަށްރަށަށް ދާ މީހުން 14 ދުވަހުގެ ކަރަންޓީނު މުއްދަތެއް ފުރިހަމަ ކުރަން ޖެހޭ ގޮތަށް ހާއްސަ އުސޫލެއް ކަނޑައެޅިއެވެ. އަދި މި އުސޫލާ ހިލާފުވާ މީހަކު ބޮޑު ޖޫރިމަނާއެއް ކުރުމަށްވެސް ނިންމި އެވެ.\nނަމަވެސް 14 ދުވަސްވަންދެން ގޭގައި ކަރަންޓީނު ވެގެން ހުންނަން ޖެހުންވެސް ބޮޑު ކަމަކަށްވެ ޝަކުވާ ބޮޑުވުމުން ސިއްހީ މާހިރުންގެ ލަފަޔާއެކު ކަރަންޓުނުގެ މުއްދަތު 10 ދުވަހަށް ކުރު ކުރި އެވެ. އެކަމަކު މިވަރުވެސް ވީ ގިނަ ބަޔަކަށް ވޭނަކަށެވެ. ކަރަންޓީނު އުސޫލާ ހިލާފުވާތީ ޖޫރިމަނާ ކުރާން ޖެހޭ މީހުންގެ އަދަދުވެސް މަދެއް ނޫނެވެ.\nދުވަސް ކޮޅެއްގެ ކަމެކެވެ. މިހާރު ކޮވިޑުގެ ތިންވަނަ ރާޅު ރާއްޖެއަށް ކުރިމަތިވެފައިވާއިރު ކަރަންޓީނު އުސޫލާ ހިލާފުވާ ބަޔަކު ފެންނަ މީހަކުވެސް ނެތެވެ. އެޅޭނެ ފިޔަވަޅެއްވެސް ނެތެވެ. ފިޔަވަޅު ގިނަ ފަހަރަށް މި އަޅަނީވެސް ސިޔާސީ މީހަކު ކަރަންޓީނާ ހިލާފުވެ އެކަމާ ދެކޮޅަށް ބަޔަކު އަޑު އުފުލުމުންނެވެ. އުސޫލު މި އޮންނަނީ ވަކި ސިޔާސީ މީހަކަށް ނޫނެވެ. އަތޮޅު ތެރޭގެ އެތައް ރަށަކުން ގިނަ ރައްޔިތުންތަކެއް ޕޮޒިޓިވް ވަމުން ދާއިރު ރަށަށް ބަލި ފެތުރޭ ގޮތް ގިނަ ފަހަރަށް މި އޮންނަނީ ދެނެ ނުގަނެވިފަ އެވެ. ތުންތުން މަތިން ދެކެވޭ ވާހަކަތަކުން އެނގެނީ ކަރަންޓީނުގައި ހުރިި މީހަކާ ބަޔަކު ބައްދަލު ކުރުމުން އެ މީހުންގެ ފަރާތުން ރަށުގެ އެހެން މީހުންނަށް ބަލި ފެތުރުނު ކަމުގެ ވާހަކައެވެ.\nރަށްރަށަށް ބަލި ފެތުރުން ތަހުގީގު ކުރުމުންވެސް ގިނަ ފަހަރު ލިބެނީ އެއް ޖަވާބެކެވެ. ކަރަންޓީނުގެ އުސޫލާ ބަޔަކު ހިލާފުވެގެން ރަށަށް ބަލި ފެތުރެނީ އެވެ. ކޮންމެއަކަސް އެތައް ސުވާލެއް އުފެދެ އެވެ. ކަރަންޓީނަށް ދާ މީހުން ރަނގަޅަށް މޮނިޓާ ނުކުރެވެން ވީ ކީއްވެ ހެއްޔެވެ؟ ފަރުދީ ޒިންމާ އަދާ ނުކުރެވެންވީ ކީއްވެ ހެއްޔެވެ؟ ތިމާ އަކީ ބަލި ފެތުރެމުންދާ ރަށެއްގައި އުޅެފައި އަނބުރާ އުފަން ރަށަށް ދިޔަ މީހެއްކަން އެނގޭއިރު ތިމާގެ ގައިން އެހެން މީހެއް ގަޔަށް ބަލި އަރައިފާނެ ކަން ގަބޫލު ނުކުރަނީ ކީއްވެހެއްޔެވެ؟ ކަރަންޓީނުގެ 10 ދުވަސް ހަމަވާއިރު ތިމާ ގައިންވެސް ވައިރަސް ފެނިދާނެކަން ގަބޫލު ނުކުރަންވީ ސަބަބަކީ ކޮބާ ހެއްޔެވެ؟ އެކަހެރިކޮށްފައި ބަހައްޓަނީ ސަބަބެއް އޮވެގެން ކަން ނުދަންނަނީ ކީއްވެ ހެއްޔެވެ؟\nކަރަންޓީނުގައި އެކަހެރި ކޮށްފައި ހުންނަ މުއްދަތަކީ ދަތި، އެކަނިވެރިކަން އިހުސާސް ކުރެވޭނެ ދުވަސްތަކެއް ކަން ގަބޫލު ކުރެވެ އެވެ. އެކަމަކު ތިމާ މި ބައްޔަށް ޕޮޒިޓިވް ވާ ހިސާބުން އާއިލާގެ އެހެން މީހަކާ ބައްދަލުވެފައި ވާނަމަ އެ މީހަކުވެސް ނުރައްކަލަށް ހުށަހެޅުނީ އެވެ. އެހެން ކަމުން އަމިއްލައަށްވެސް މިކަންކަމަށް ވިސްނަން ޖެހެ އެވެ.\nދެން އޮތީ މުއައްސަސާތަކުގެ ވާހަކަ އެވެ. މާލެއަށްވުރެ ހަމަ ޔަގީނުންވެސް ރަށްރަށުގެ އާބާދީ ބޮޑެއް ނުވާނެ އެވެ. އަދި ރަށަކުން އެ ރަށެއްގެ އާބާދީގެ ބޮޑު ބައެއް ކަރަންޓީނު ވާކަށްވެސް ނުދާނެކަން ހަމަ ޔަގީނެވެ. އެހެން ކަމަށް ވާނަމަ ކޮންމެ ދުވަހަކު ކަރަންޓީނު ވާ ގެތައް ރަނގަޅަށް މޮނިޓާ ނުކުރެވެންވީ އެއްވެސް ސަބަބެއް އޮތް ކަމަށް ގަބޫލެއް ނުކުރެވެ އެވެ. މިފަދަ ހާލަތްތަކުގައި ރަށުގެ ސިއްހީ ހިދުމަތްތެރީންނާއި ރަށުގައި ގާއިމުވެ ތިބޭ ފުލުހުންނާއި ރަށުގެ ކައުންސިލާއި ޖަމިއްޔާ ޖަމާއަތްތައް ގުޅިގެން ކަރަންޓީނަށް ލެވޭ ގެތައް މޮނިޓާ ކުރެވެން ޖެހެ އެވެ.\nދާދި ފަހުން ރާއްޖޭގެ އާބާދީ ބޮޑު ރަށެއްގައި ކަރަންޓީނުގައި ހުރި މީހަކު ޕޮޒިޓިވް ވެ ރަށް މޮނިޓަރިން ހާލަތަށް ގެންނަން ޖެހުނެވެ. މިއީ އެންމެ މީހެއްގެ ސަބަބުން ދިމާވި ކަމެކެވެ. ރަށް މޮނިޓަރިންނަށް ލާން ޖެހުނު ސަބަބު ބަލައިލި އިރު މިއީ މާލޭގައި ހުރެފައި ރަށަށް ގޮސް ކަރަންޓީނު ވި އަންހެނަކު އޭނާގެ ލޯބިވެރިޔާއާ ބައްދަލުކޮށްލުމަށް އޭނާ ކަރަންޓިނުގައި ހުރި ތަނަށް ލޯބިވެރިޔާ ވެއްދުމުގެ ސަބަބުން ދިމާވި ކަމެއް ކަމަށް މައުލޫމާތު ލިބިފައި ވެއެވެ. ހަރުދަނާ ފިޔަވަޅުތަކެއް އެޅުނު ނަމަ ލޯބިވެރިޔާ އެތަނަށް ވެއްދޭނެ ކަމަށް ގަބޫލެއް ނުކުރެވެ އެވެ.\nސިއްހީ ހިދުމަތްތެރިން ގަބޫލު ކުރާ ގޮތުގައި އަތޮޅުތަކުގައި ބަލި ފެތުރުން މިހާރު އިންތިހާއަށް އިތުރުވެފައިވާ މައިގަނޑު އެއް ސަބަބަކީ ކަރަންޓީނު އުސޫލާ ހިލާފަށް ކަރަންޓީނުގައި ތިބޭ މީހުންނާ އެކި ގޮތްގޮތަށް ބައްދަލު ކުރުމެވެ. އަދި މިގޮތަށް ކަރަންޓީނުގެ އުސޫލާ ހިލާފަށް އަމަލު ނުކުރުމަށް ސިއްހީ އެހީތެރިން އަންނަނީ ރައްޔިތުންގެ ކިބައިން ތަކުރާރުކޮށް އާދޭސް ކުރަމުންނެވެ.\nމިހާރު ރާއްޖޭގެ ގިނަ ރަށްތަކެއް މޮނިޓަރިން އަށް ލާފައިވާއިރު އެރަށްތަކުން ގިނަ އަދަދަކަށް މީހުން ވަނީ ޕޮޒިޓިވް ވެފަ އެވެ. އެކަމަކު ގިނައީ ބަލި އެރަށްތަކަށް ދިޔަ ގޮތް ނޭނގޭ ރަށްތަކެވެ. އެހެން ކަމުން ކަރަންޓީނު އުސޫލާ އެއްގޮތަށް އަމަލު ކުރުމަކީ ފަރުދީ ޒިންމާއެއްކަން ހަނދާންކޮށް އެގޮތަށް އަމަލު ކުރަން ޖެހެ އެވެ. އަދި މުއައްސަސާތަކުން ވެސް ކަރަންޓީނުގައި މީހުން ތިބޭ ތަންތަން މިހާރަށްވުރެ ހަރުދަނާ ކޮށް މޮނީޓާ ކޮށް ފިޔަވަޅުތައް އެޅުމަކީ ބަލި ފެތުރުން ކޮންޓްރޯލް ކުރުމަށް ކުރެވޭނެ މުހިންމު ކަމެކެވެ.\nގުޅޭ ޓެގު ކޮވިޑް 19 ހެލްތު ޕްރޮޓެކްޝަން އެޖެންސީ (އެޗްޕީއޭ) ކަރަންޓީން ފެސިލިޓީ ހޯމް ކަރަންޓީނު\nކުނީގެ މައްސަލަ ހައްލު ކުރުމަށް ފަރުދީ ޒިންމާ އަދާކުރާނީ ކޮންދުވަހަކުންބާ؟


އެމް.އެމް.އޭގެ އާ އިމާރާތުގެ ބިންގާ އެމްއެމްއޭގެ ބޯޑް މެމްބަރު އަދި މިނިސްޓަރު އޮފް ފޮރިންއެފެއާޒް އަޅުއްވައި ދެއްވައިފި\nހަވީރު ޑެއިލީ، 21 ސެޕްޓެމްބަރ 2004 00:00 21 ސެޕްޓެމްބަރ 2004\nމޯލްޑިވްސް މަނިޓަރީ އޮތޯރިޓީ (އެމް.އެމް.އޭ)ގެ އާ އިމާރާތުގެ ބިންގާ އެމްއެމްއޭގެ ބޯޑް މެމްބަރު އަދި މިނިސްޓަރު އޮފް ފޮރިންއެފެއާޒް އަޅުއްވައިދެއްވައިފި އެވެ.\nއެމް.އެމް.އޭގެ ނުވަ ބުރި އިމާރާތުގެ ބިންގާ ފަތުހުﷲ ޖަމީލު އަޅުއްވައިދެއްވީ އިއްޔެ ހަވީރު ބޭއްވި ރަސްމިއްޔާތެއްގަ އެވެ.\nކުރިން އެމްއެމްއޭ ހުރި ތާނގައި ހަދާ އިމާރާތް ބިންގާ އަޅުއްވައިދެއްވުމަށް ފަހު ފަތުހުﷲ ވިދާޅުވީ އާ އިމާރާތުގެ ސަބަބުން ވަރަށް ބޮޑެތި ފަސޭހަތަކެއް ލިބިގެންދާނެ ކަމަށެވެ. އަދި އެ ފަދަ އިމާރާތެއްގެ ބޭނުން ބޮޑު ނަމަވެސް، ކަމުގެ ބޮޑުކަމުން ގިނަ ދުވަސް ނެގީ ކަމަށް ވެސް ވިދާޅުވި އެވެ.\nއެމްއެމްއޭގެ ބިންގާ އެޅުމުގެ ރަސްމިއްޔާތުގައި އެމްއެމްއޭގެ ގަވަރުނަރު އަދި ފިނޭންސް މިނިސްޓަރު މުހައްމަދު ޖަމީލު ވިދާޅުވީ އާ އިމާރާތުގެ ސަބަބުން ލިބޭ ފަސޭހަތަކާ އެކު އެ ތަނުން ދެއްވާ ހިދުމަތުގެ ފެންވަރު ރަނގަޅުކޮށް ތަރައްގީކުރަން ޖެހޭ ކަމަށެވެ. އަދި ހުރިހާ މުވައްޒަފުން ވެސް އެންމެ ފުރިހަމަ ގޮތުގައި ހިދުމަތް ދިނުމަށް ހަރަކާތްތެރިވުމަށް ޖަލީލު އެދިވަޑައިގެންނެވި އެވެ.\nމި އިމާރާތުގެ މަސައްކަތް ހަވާލު ކޮށްފައި ވަނީ 54.5 މިލިއަން ރުފިޔާ އަށް އަމީން ކޮންސްޓްރަކްޝަނާ އެވެ. އެ ކުންފުނިން ބުނެފައިވާ ގޮތުގައި އެ އިމާރާތުގެ މަސައްކަތް 21 މަސް ދުވަހުގެ ތެރޭގައި ނިންމާނެ އެވެ.\nއަރުޝީފަށް ނެގީ 22/03/2017 02:56\nއެންމެފަހުން އަޕްޑޭޓްކުރީ 22/03/2017 02:56\nފާތުމަތު އަޖްފާން 56 މިނެޓު ކުރިން\nމަރިޔަމް އަނާ 1 ގަޑިއިރު ކުރިން\nސަގާފީ ތަރިކަ ރައްކާތެރިކޮށް ދެމެހެއްޓިއްޖެނަމަ ސަގާފީ ފަތުރުވެރިކަމުން ފައިދާތަކެއް ލިބިގެންދާނެ: ޔުމްނާ


EPL: Newcastle Athun Manchester City Ah Faseyha Molheh - Vaguthu\nނިއުކާސަލް އަތުން ސިޓީ އަށް ފަސޭހަ މޮޅެއް\nއިނގިރޭސި ޕްރިމިއަ ލީގުގައި ރޭ ނިއުކާސަލްއާ ދެކޮޅަށް ކުޅެ މެންޗެސްޓަ ސިޓީން ބޮޑު މޮޅެއް ހޯދައިފިއެވެ.\nއެތިހާދު ސްޓޭޑިއަމްގައި ކުޅުނު މެޗް ސިޓީން ކާމިޔާބުކުރީ 5-0 އިންނެވެ. މި މޮޅާއެކު ސިޓީ ވަނީ 34 މެޗުން 69 ޕޮއިންޓް ހަމަކޮށްފައެވެ. އެ ޓީމް ދެވަނައިގައި އޮތްއިރު އެއްވަނައިގައި ޗެމްޕިއަން ލިވަޕޫލް އޮތީ 33 މެޗުން 89 ޕޮއިންޓް ހޯދައިގެންނެވެ. ރޭ ސިޓީ އަތުން ބަލިވި ނިއުކާސަލް އޮތީ 43 ޕޮއިންޓާއެކު 13 ވަނައިގައެވެ.\nނިއުކާސަލް ކޮޅަށް ސިޓީން ޖެހި ފުރަތަމަ ގޯލް މެޗް ފަށައިގެން 12 ވަނަ މިނެޓުގައި ކާމިޔާބުކުރީ ގެބްރިއެލް ޖެސުސްއެވެ. އޭގެ ފަހުން 21 ވަނަ މިނެޓުގައި ސިޓީގެ ދެވަނަ ގޯލް ކެވިން ޑެބްރައިން ތަނަވަސްކޮށްދިން ފުރުސަތަކުން ޖެހީ ރިޔާދް މަހްރޭޒްއެވެ.\nސިޓީގެ ތިންވަނަ ގޯލަކީ ނިއުކާސަލްގެ ޑިފެންޑަރު ފެޑެރީކޯ ފާނަންޑޭސް އަތުން ބައިކޮޅަށް ވަން ގޯލެކެވެ. މެޗްގެ 65 ވަނަ މިނެޓުގައި ޑޭވިޑް ސިލްވާ ސިޓީގެ ހަތަރުވަނަ ގޯލް ކާމިޔާބުކުރި އިރު މެޗްގެ އިތުރު ވަގުތުގައި ސިލްވާ ދިން ބޯޅައަކުން އެޓީމްގެ ފަސްވަނަ ގޯލް ޖެހީ ރަހީމް ސްޓާލިންގްއެވެ.\nރޭގެ މެޗްގައި ސިޓީގެ އަލްޖީރިއާ ފޯވަޑް މަހްރޭޒް ކާމިޔާބުކުރި ގޯލާއެކު މި ސީޒަންގައި އެ ޓީމްގެ ފަސް ކުޅުންތެރިޔަކު ވަނީ މަދުވެގެން 10 ގޯލް ލީގުގައި ކާމިޔާބުކޮށްފައެވެ. އެއީ 16 ގޯލް ޖަހާފައިވާ ސާޖިއޯ އަގުއެރޯ، 13 ގޯލާއެކު ރަހީމް ސްޓާލިންގް، 11 ގޯލާއެކު ކެވިން ޑެބްރައިން، 11 ގޯލާއެކު ގެބްރިއެލް ޖެސުސް އަދި 10 ގޯލް ކާމިޔާބުކޮށްފައިވާ މަހްރޭޒްއެވެ. މިއީ 1984 ގައި މި ކާމިޔާބީ ހޯދި އެވަޓަން އަށްފަހު ޕްރިމިއަ ލީގް ސީޒަނެއްގައި ޓީމެއްގެ ތަފާތު ފަސް ކުޅުންތެރިޔަކު 10 ގޯލް ފަހަނައަޅައިދިޔަ ފުރަތަމަ ފަހަރެވެ.


އައިފޯން 13 އިއުލާން ކުރުމަށް ފަހު ބައެއް އައިފޯނުތައް އަގު ހެޔޮ ކުރާނެ ކަމަށް އެޕަލުން ބުނޭ\nހާއިޒް ޒަމީން· 17 ސެޕްޓެމްބަރު 2021\nއައިފޯނު 13 އެނައުސް ކޮށްފި އެވެ. ލަސްތަކެއް ނުވެ ބޭނުން ކުރަން ލިބޭނެ އެވެ. އެޕަލުން އައިފޯން ތައާރުފު ކުރަން ކޮންމެ އަހަރަކު ބާއްވާ ހަފުލާއަށް ފަހު ދުނިޔޭގައި ހާއްސަކޮޮށް އައިފޯން ކޮމިއުނިޓީގައި އައިފޯނަށް ޚާއްސަ ކަންތައްތަކެއް ހިނގައި ދެ އެވެ.\nއައިފޯން 13 ތައާރުފުކޮށް އެޕަލުން ވަނީ މިހާރު މާކެޓްގައި ހުރި ބައެއް އައިފޯނުތަކުގެ އަގަށް ބަދަލު ގެނެސްފަ އެވެ. އައިފޯނުތަކުގެ ބައެއް މޮޑެލްތައް އަގު ހެޔޮކުރި ނަމަވެސް އެކި ބައްރުތަކުގައި އަގު ފަރަގުވުން އެކަށީގެންވެ އެވެ.\nއައިފޯން 13 އާއެކު އެޕަލުން ދެން ކުރި ކަމަކީ އައިފޯންގެ ބައެއް މޮޑެލްތައް ޒަމާނުން ފުހެލުމެވެ. އުފެއްދުން ހުއްޓާލުމެވެ. އެ މޮޑެލްތަަކަށް އެޕަލުން ދޭ ހިދުމަތް ދަށް ކުރުމެވެ.\nއައިފޯން އެކްސްއާރު، އައިފޯން 12 ޕްރޮ، އައިފޯން 12 ޕްރޮ މެކްސް ވިއްކުން ހުއްޓާލަން އެޕަލުން ވަނީ ގަސްދު ކޮށްފަ އެވެ. އެޕަލުން ބުނީ މި މޮޑެލްތައް އުފެއްދުން ވެސް ހުއްޓާލާނެ ކަމަށެވެ. މާކެޓްގައި ހުރި ނަމަ މި މޮޑެލްތަކުގެ އަގު ހެޔޮ ކުރާނެ ކަމަށް ވެސް އެޕަލުން އޮތީ ބުނެފަ އެވެ.\nއައިފޯން 13 އާންމު ވިޔަފާރިއަށް ދޫކޮށްލާއިރު ސަހަލު ގޮތެއްގައި އެންމެ އަވަހަށް ވެސް ގަންނަން ލިބޭނެ ކަމަށް ވަނީ ސެޕްޓެމްބަރު 24 ގައެވެ. އެހެން ނަމަވެސް މިހާރު ވެސް ވަކި ފެންވަރެއްގެ ބަޔަކު އައިފޯން 13 ބޭނުން ކުރެ އެވެ. އައިފޯން 13 މިހާރު ބޭނުން ކުރަނީ އެޕަލުން ހިންގާ ހާއްސަ މާކެޓިން ޕްރޮގްރާމެއްގައި ހިމެނޭ ކުންފުނިތަކުގެ ވެރިންގެ ފެންވަރުގެ އޮފިޝަލުންނެވެ.\nއެޕަލުން ބުނީ އަގު ހެޔޮ ކުރާ އައިފޯންތަކުގެ އަގުތައް ބައްރުތައް ވަކިވަކިން އިއުލާން ކުރަމުން ގެންދާނެ ކަމަށެވެ. އެޕަލުން ހުޅުވާލާ މިފަދަ ފުރުސަތުތައް އާންމުކޮށް ލިބެނީ އެޕަލް ފިހަރަތައް ހުންނަ ގައުމުތަކުންނެވެ.


ކޯވިޑް-19 ދިފާޢު: ޖުމްލަ 15،249 މީހުން ވެކްސިންގެ ދެ ޑޯޒް ފުރިހަމަކޮށްފި ކޯވިޑް-19 ދިފާޢު: ޖުމްލަ 15،249 މީހުން ވެކްސިންގެ ދެ ޑޯޒް ފުރިހަމަކޮށްފި\nކޯވިޑް-19 ދިފާޢު: ޖުމްލަ 15،249 މީހުން ވެކްސިންގެ ދެ ޑޯޒް ފުރިހަމަކޮށްފި\nކޯވިޑް-19އިން ދިފާޢުވުމަށް ވެކްސިންގެ ދެ ޑޯޒް ފުރިހަމަކުރި މީހުންގެ ޢަދަދު 15،249އިން މައްޗަށް އަރައިފިއެވެ.\nއެޗް.ޕީ.އޭއިން ވިދާޅުވީ، ކޯވިޑް-19އިން ދިފާޢުވުމަށް ޖަހާ ވެކްސިންގެ ދެވަނަ ޑޯޒް އިތުރު 163 މީހަކު މިއަދު ޖަހާފައިވާކަމަށެވެ. ކޯވިޑް-19 ރައްކާތެރިވުމަށް ވެކްސިން ޖެހުން މިއަދު ކުރިއަށްގެންގޮސްފައިވަނީ އަތޮޅުތަކުގައި އެކަންޏެވެ. މާލޭ ސަރަޙައްދުގައި މިއަދު ވެކްސިން ޖަހާފައެއްނުވެއެވެ.\nއެޗް.ޕީ.އޭގެ ތަފާސްހިސާބުތައް ދައްކާގޮތުން ވޭތުވެދިޔަ 24 ގަޑިއިރު ތެރޭގައި އަތޮޅުތަކުން 163 މީހަކު ވަނީ ވެކްސިންގެ ދެވަނަ ޑޯޒް ޖަހާފައިވެއެވެ. މިއާއެކު ރާއްޖެއިން ވެކްސިންގެ ދެވަނަ ޑޯޒް ޖެހި މީހުންގެ ޖުމްލަ އަދަދު ވަނީ 15،249އަށް އަރާފައެވެ.\nކޯވިޑް-19އިން ދިފާޢުވުމަށް ޖަހާ ވެކްސިން ކޮވިޝީލްޑްގެ ދެވަނަ ޑޯޒް ދޭން ފަށާފައިވަނީ މިމަހުގެ 3ވަނަ ދުވަހުއެވެ. ދެވަނަ ޑޯޒް ދޭން ފަށާފައިވަނީ ފެބްރުއަރީމަހުގެ 1 ވަނަ ދުވަހުން4ވަނަ ދުވަހާ ދެމެދު ކޮވިޝީލްޑް ވެކްސިން ޖެހި މީހުންނަށްކަމަށް އެޗް.ޕީ.އޭއިން ވިދާޅުވެއެވެ. މިމަހުގެ3ވަނަ ދުވަހުން ފެށިގެން އާއްމުކޮށް ހުޅުވާލައިގެން ވެކްސިންގެ ދެވަނަ ޑޯޒް ޖަހަން ފެށިނަމަވެސް އެޗް.ޕީ.އޭއިން މީގެ ކުރިން ވަނީ ޚާއްސަ ހާލަތްތަކުގައި ތިބި މީހުންނަށް ވެކްސިންގެ ދެވަނަ ޑޯޒް ޖަހާދީފައެވެ.\nވޭތުވެ ދިޔަ 24 ގަޑިއިރު އަތޮޅުތަކުން ވަނީ 664 މީހުން ވެކްސިންގެ ފުރަތަމަ ޑޯޒް ފުރިހަމަކޮށްފައެވެ. މިއާއެކު ރާއްޖެއިން ވެކްސިންގެ ފުރަތަމަ ޑޯޒް ޖެހި މީހުންގެ ޖުމުލަ އަދަދުވަނީ 268،459 އަށް އަރާފައެވެ.\nމާލޭގައި ވެކްސިންގެ ދެވަނަ ޑޯޒް ޖަހާދެމުން އަންނަނީ ސޯޝަލް ސެންޓަރާއި، ވިލިމާލެ ޒުވާނުންގެ މަރުކަޒު، ހުޅުމާލޭ ވެކްސިނޭޝަން ސެންޓަރ، އާރޓް ގެލަރީ އަދި ސެނަހިޔާގައެވެ. މީގެ އިތުރުން ޓްރީޓޮޕް ހޮސްޕިޓާލާއި ރައްޔިތުންގެ މަޖިލިސް އިދާރާއިންވެސް ފުރަތަމަ ޑޯޒް ދަނީ ދެމުންނެވެ. ވެކްސިން ދިނުން ކުރިއަށްދާނީ ހެނދުނު 10:00 އިން މެންދުރުފަހު 3:00 އާ ހަމައަށެވެ. ވިލިމާލެ ޒުވާނުންގެ މަރުކަޒުގައި ވެކްސިން ދިނުން ކުރިއަށްދާނީ ހެނދުނު 10:00 އިން މެންދުރު 2:00 އާ ހަމައަށެވެ.


BREAKING: MP Thoriq Hayyaru Kohfi - Vaguthu\nމެންބަރު ތޯރިގް ހައްޔަރުކޮށްފި\nރައްޔިތުންގެ މަޖިލީހުގެ މަހިބަދޫ ދާއިރާގެ ޕީޕީއެމްގެ މެންބަރު އަހުމަދު ތޯރިގް (ޓޮމް) ހައްޔަރުކޮށްފިއެވެ.\n"އިންސާފު ކޮބައި؟" މި ޝިޔާރުގައި މީހުން ދިރިއުޅޭ ގިނަ ރަށްރަށުގައި އިދިކޮޅު ޕީޕީއެމްއާއި ޕީއެންސީގެ ސަޕޯޓަރުން މުޒާހަރާ ކުރަމުންދާއިރު، މާލޭގައި ކުރިއަށްދާ މުޒާހަރާގެ ތެރެއިން ތޯރިގް ހައްޔަރު ކޮށްގެން ފުލުހުންގެ ޖިޕަކަށް ވަނީ އަރުވައިފައެވެ.\nމެންބަރު ތޯރިގްގެ އިތުރުން ރައްޔިތުންގެ މަޖިލީހުގެ ނިލަންދޫ ދާއިރާގެ ކުރީގެ މެންބަރު ޑރ. އަބްދުﷲ ޚަލީލް ވެސް މުޒާހަރާގެ ތެރެއިން ހައްޔަރުކޮށް، ފުލުހުންގެ ޖިޕަކަށް އަރުވާފައިވާ ކަމަށް އެނގިފައިވެއެވެ.\nމިއަދު ހަވީރު އިދިކޮޅު ކޯލިޝަން ހިންގާ އޮފީސް ކައިރިން މުޒާހަރާ ފެށިއިރު، މާ އިރުތަކެއް ނުވެ ފުލުހުން ނުކުމެ ވަނީ މުޒާހަރާއަށް ހުރަސް އަޅައިފައެވެ. އިރުއޮއްސުމުގެ ކުރިއަށް ވެސް 11 މީހަކު ހައްޔަރުކޮށްގެން ގެންދިޔައެވެ. އޭގެ ތެރޭގައި ކޯލިޝަންގެ ކައުންސިލް މެންބަރު ނަބީލް ޒަމީރު ވެސް ހިމެނެއެވެ.\nހަވީރު ވަގުތު އުމުރުން ދުވަސްވީ ފިރިހެނަކަށް ވަރަށް ބޮޑަށް އަނިޔާވެ ހޭނެތިގެން ފަރުވާއަށް އޭޑީކޭ ހޮސްޕިޓަލަށް ވެސް ގެންގޮސްފައިވެއެވެ.\nއިބްރާހީމް ދެއްކި ވާހަކައާއި ޢަމަލު ދިމާނުވެ.\nބަހާއި ޢަމަލު އެއްގޮތް ކުރައްވާ\nޖެނުއަރީ 29, 2021 23:26\nމިވަ ރުގެ ޖައްބާ ރު ވެ ރިއެއް މި އުޑުހިޔާ ދަށުގެ ހު ރިކަމެއްނޭނގެ\nތަމެން ކޮމިއުނިކޭޝަން ކަޓޭ ކޮވިޑް ވަގޭ ބޮޑެތި ވަގުން ތިބި ރައީސް އޮފީހަކުން ރާއްޖޭގެ ރައްޔިތުންނަށް ކުރާ އެއްވެސް ފައިދާ އެއް ނެތޭ ތަމެން ދެން އިސްތިއުފާ ދޭންވީއޭ ރައީސް އިބޫ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ\nކޮވިޑް ފެތުރުން އިތުރު ވެފައިވާ މިވަގުތު ތިހެން އުޅޭ އެންމެން ހައްޔަރު ކުރުން ހަމަ ވަރަށް ރަނގަޅު...ޝުކުރިއްޔާ ދިވެހި ލޮބުވެތި ފުލުހުންނަށް.\nޖެނުއަރީ 29, 2021 22:58\nބަލަ މިސަރުކާރުން ރައްޔިތުން ޚިޔާލު ފާޅުކުރަން ފުރުސަތު ނުދިނީތާ ރައްޔިތުން ކޮށްޓަކަށް ލައިގެން ބަދެގެން އުޅެނީ އިތުރުގޮތެއް ނެތިގެންބާ!\nޖެނުއަރީ 30, 2021 00:33\nއިބުރާހީމައް ބަހާ އަމަލު އެއްގޮތް ކުރެވޭނީ ހަމަހޭގައި ހުރެވޭނަމަތާ އޭނަވެސް އާދެޔޯ އެއްކަލަ ހިނދުކޮޅު!!\nޖެނުއަރީ 30, 2021 07:12\nޖެނުއަރީ 30, 2021 09:21\nކިބޫ ނިކަން ގަޓުހުރިއްޔާ ތި މަލެޔައް އަރާފޭބުމުގެ ހުއްދަ ދީބަލަ އިސާހިތަކު ވައްޓާނުލާތޯބަލަން5އަހަރު ނިމްމާނީ މި ގޮތައް ބަދެހައްޔަރު ކޮއްގެން ތިބެކަން ޔަގީން ނާގާބިލު ނަހަލާލުސަރުކާރު


Eitha airport ei Raajje ah beynuntha?\nއެތައް އެއާޕޯޓެއް ރާއްޖެއަށް ބޭނުންތަ؟\nދަތުރުފަތުރު ކުރުން ދިވެހިންނަށް އަބަދުވެސް އޮންނަނީ ބުރައަކަށް ވެފަ އެވެ. ގައުމުގެ ތަރައްގީ އާއި ކުރިއެރުމަށް އޮތް ހުރަހަކީ ދަތުރުފަތުރު ކުރުމުގައި ހުރި ދަތިތައް ކަމަށް ވަކާލާތު ކުރާ މީހުން ގިނަ އެވެ. އެކަމަށް އޮތް ހައްލަކީ ވަކި ވަކިން މިހިރަ ރަށްތައް އެއާޕޯޓްތަކާއި ބްރިޖްތަކުން ގުޅާލުން ކަމަށް އެއް ބަޔަކު ދެކެ އެވެ. އަނެއް ބަޔެއްގެ ނަޒަރުގައި އެއާޕޯޓްތަކަކަށް ވުރެ ކަނޑު މަގުން ދަތުރު ކުރެވޭނެ ނިޒާމް ވަރުގަދަ ކުރުން މާ ރަނގަޅެވެ. މި ދެ ވިސްނުމުގެ ތެރެއިން އިގްތިސޯދަށް އެންމެ ފައިދާ ހުރީ ކޮން ވިސްނުމެއް ހެއްޔެވެ؟\nއެއާޕޯޓް ތަރައްގީކުރުމުގެ ވާހަކަ ދައްކާއިރު އެކަމުގައި ދިވެހިންގެ ތަޖުރިބާ އަށް ބަލައިލަން ޖެހެ އެވެ. އެކަމުގައި ދިވެހިންކޮށްފައި ވަނީ އެހާ އުފާވެރި ތަޖުރިބާތަކެއް ނޫނެވެ. ކުރީގެ ސަރުކާރުގައި އެއާޕޯޓް ތަރައްގީކުރުމަށް އެތައް ރަށެއް ބީލަމުގެ އުސޫލުން ކުއްޔަށް ދޫކުރި އެވެ. ނަމަވެސް އެ ހުރިހާ މަޝްރޫއުތަކެއް ހަގީގަތަކަށް ނުހެދުނެވެ. މިސާލަކަށް ނ. މާފަރަށް ބަލާއިރު އެ ރަށުގައި އެއާޕޯޓް ހެދުމުގެ މަސައްކަތް މީގެ ހަތަރު ވަރަކަށް އަހަރު ކުރިން ބަޔަކާ ހަވާލުކުރި އެވެ. ނަމަވެސް ބިން ސާފުކޮށްލުން ފިޔަވައި އެހެން ކަމެއް އަދި ކުރެވިފައެއް ނެތެވެ. މާމިގިއްޔާއި ކޫއްޑޫ އަދި ދަރަވަންދޫ އެއާޕޯޓް ނިންމުމަށް ވެސް އެތައް އަހަރެއް ނެގި އެވެ. މައްސަލައަކަށް ވަނީ ކޮން ކަމެއް ހެއްޔެވެ؟\n"އެއީ ވަރަށް ބޮޑު އިންވެސްޓްމަންޓެއް. އެކަންތަކަށް ފައިނޭންސް ހޯދުން ވަނީ އުނދަގޫ ކަމަކަށް. އަދި އެވަރު ބޮޑު އިންވެސްޓްމަންޓެއް ކޮށްގެން އެއާޕޯޓްތަކެއް ހަދައިގެން އެއިން ފައިދާއެއް ހޯދޭނެ ގޮތެއް ނޯވޭ. އިންވެސްޓްމަންޓާ ބަލާފައި ލިބެނީ މަދު ފައިދާއެއް. ލިބޭ ގެއްލުން ބޮޑު. ގިނަ އެއާޕޯޓްތަކެއް ހެދުމަކީ ފީސިބިލް [ދެމެހެއްޓެނިވި] ކަމަކަށް ނުވޭ،" އިގްތިސޯދީ ދާއިރާގެ ބޭފުޅަކު ވިދާޅުވި އެވެ.\nމައި އެއާޕޯޓް އިބްރާހިމް ނާސިރު އިންޓަނޭޝަނަލް އެއާޕޯޓް ފިޔަވައި އެހެން އެއާޕޯޓްތައް ހިންގައިގެން ފައިދާވާ ކަމަކަށް ނުވެ އެވެ. އެކަމަކު ޓޫރިޒަމަށާއި ދަތުރުފަތުރަށް ލިބޭ ފަސޭހައިގެ ސަބަބުން އެއީ ގައުމަށް ގެއްލުން ހުރި ކަމެއް ކަމެކޭ ބުނާނެ ޖާގަ ހަންޔެވެ.\nކައްދޫ އެއާޕޯޓުން ވާހަކަ ދެއްކެވި އޮފިޝަލަކު ވިދާޅުވީ އެ އެއާޕޯޓަށް ކުރާ ހަރަދުގެ 40 ޕަސެންޓް ވެސް ކަވަރު ނުކުރެވޭ ކަމަށެވެ. ނަމަވެސް މައްސަލައަކީ ވާދަވެރި ވިޔަފާރިއެއް ކުރާ އުސޫލުން އެއާޕޯޓްތައް އެޅުމުގެ ކަންކަން ކުރިއަށް ދިޔުމެވެ. އެއާޕޯޓްތަކުގެ ވިޔަފާރި އަކީ ވާދަވެރި ވިޔަފާރިއަކަށް ހަދައިގެން ރާއްޖެ އަށް އޮތީ ކޮން ފައިދާއެއް ހެއްޔެވެ؟\n"ވަރަށް ކުޑަ މާކެޓެއްގެ ވާހަކަ އިނގޭތޯ އަޅުގަނޑުމެން މިދައްކަނީ. އެއްގޮތަކަށް ވެސް ސަސްޓެއިން ކުރެވޭ ކަހަލަ މާސްއެއް މިތާކު ނެތް. އެހެންކަމުން ބައެއް ތަންތައް ހިންގުމަށް ސަރުކާރުން ނިންމަން ޖެހޭ ސަރުކާރުން ނިންމަވާ ގޮތަކަށް ގެންދަން. މިސާލަކަށް އެއާޕޯޓްތައް ޕްރަވަޓައިޒްކުރުން، އަޅުގަނޑަށް ހީވަނީ ވަރަށް ރަނގަޅު ކަމެއް ހެން އެޔަކީ. ދެން ހަނިމާދޫ އިންޓަނޭޝަނަލް ކުރައްވަނީ އެ ވެސް ރަނގަޅު ކަމެއް،" އެމްއޭސީއެލްގެ ކުރީގެ އެމްޑީ، އިބްރާހިމް ސަލީމް )ބަންދު( ވިދާޅުވެފައިވެ އެވެ.\n"އެއާލައިން ދުއްވާށޭ ބުނެފައި މަތިންދާބޯޓް ހަމަޖެއްސިޔަސް ކަމަކު ނުދާނެ އިނގޭތޯ. އެހިސާބުގައި އެ ބޭނުންވާ ކަންތައްތައް އެކުއެކީގައި ކުރަން ޖެހޭނީ. ތިން ސަތޭކަ ރޫމް ހުންނަން ޖެހޭނެ ތިމަރަފުށި އެއާޕޯޓް ހުޅުވޭއިރު އިނގޭތޯ. ތ. އަތޮޅަށް ދާން ތިބީ ކިތައް މީހުންތޯ؟ އެތާކު މާ ބޮޑު ރިސޯޓެއް ވެސް، އެކައްޗެއް ވެސް ނެތް. އެހެންނެއް ނޫން ގދ. އަތޮޅުގައި އެބަ އޮތް. ހައްދުންމަތީގައި އޮތީ 100 ރޫމްގެ ރިސޯޓެއް. ދެން އެތަންތަން ރަނގަޅުނުކޮށް ނެތޭ އިނގޭތޯ ވާކަށް،" ބަންދޭ ވިދާޅުވެފައިވެ އެވެ.\nއެއާޕޯޓްތައް ތަރައްގީކުރުމުގެ ވިސްނުން ކުރިއަށް ނެރޭއިރު ފިކުރުކުރަން ޖެހޭ ކަންތައްތައް މިވަނީ ގިނަވެފަ އެވެ. ކޮންމެ އަތޮޅެއްގައި އެއާޕޯޓެއް ހެދުމަކީ ދަތުރުފަތުރުގެ މައްސަލައަށް އޮތް ހައްލުކަމަށް ވެސް ބުނެވިދާނެ އެވެ. އެއާޕޯޓްތައް މުޅި ރާއްޖެ އަށް ހައްދެއް ނެތް މިންވަރަށް ފަތުރާލުމުގެ ވާހަކަ އަކީ އިގްތިސޯދީ ގޮތިން ފީސިބިލް ކަމަކަށް ނުވެދާނެ އެވެ. ރާއްޖޭގެ ހުރިހާ އަތޮޅަކަށް ދަތުރުކުރެވޭ ވަރަށް އެއާލައިންތައް ވެސް ރާއްޖޭގައި ވަރުގަދައެއް ނޫނެވެ. އެހެން ވެއްޖިއްޔާ އެކަމަށް އޮތް ފޯމިއުލާ އަކީ، ބަހާލައިގެން ދެމެހެއްޓެނިި ގޮތަކަށް އެއާޕޯޓްތަކެއް އެޅުމެވެ. ރ. އިފުރުގެ އެއާޕޯޓް މިއަދު ހުޅުވާ އިރު މިއީ އެކަމަށް އަދި އެއްފަހަރު ވިސްނާލަން ޖެހޭ ކަމެކެވެ. އެހެން ނޫނީ ކޮންމެ އަތޮޅެއްގައި އެއާޕޯޓެއް އެޅުމަކީ އެހާ ކާމިޔާބު ނިޒާމަކަށް ނުވެދާނެ އެވެ.


SunOnline: Yaameen ah kuri thuhumathu gaanoonee inzaarun saafu vaane: Dhaulaiy\nޔާމީނަށް ކުރި ތުހުމަތު ގާނޫނީ އިންޒާރުން ސާފުވާނެ: ދައުލަތް\nނަޖާހު މަސްއޫދު 05 Mar 2020, 15:25\nފެބްރުއަރީ 27، 2020: ފުލުހުން ބަލަމުންދާ މައްސަލަ އަކާ ގުޅިގެން ކުރީގެ ރައީސް ޔާމީން ފުލުހުންގެ އިދާރާއަށް ހާޒިރުކުރުން -- ސަން ފޮޓޯ/ ފަޔާޒު މޫސާ\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ފުލުހުން ކުރި ތުހުމަތު، ފުލުހުންގެ ތަހުގީގަށް އެމަނިކުފާނާ ސުވާލު ކުރަން ހާޒިރުކޮށް އިއްވި ގާނޫނީ އިންޒާރުން ސާފުވާނެ ކަމަށް މިއަދު ދައުލަތުގެ ވަކީލުން ހައިކޯޓުގައި ވިދާޅުވެއްޖެ އެވެ.\nޔާމީނަށް މަނީ ލޯންޑްރިންގެ ކުށުގައި ދައުވާ ކުރިއިރު، އެމަނިކުފާނުގެ މައްޗަށް އެކަމުގެ ތުހުމަތުކޮށް ތަހުގީގުގައި އެ ތުހުމަތާ ގުޅޭ ސުވާލު ކޮށްފައި ނުވާ ކަމަށް ޔާމީންގެ ވަކީލުން އެންމެ ފަހުން ހައި ކޯޓުގައި ބޭއްވި އަޑުއެހުމުގައި ވަނީ ބުނެފައެވެ. ރައީސް ޔާމީންގެ ވަކީލު އަބްދުﷲ ޝިޔާޒު އެ އަޑުއެހުމުގައި ވިދާޅުވީ އެމަނިކުފާނާ ސުވާލު ކުރެވުނީ ދޮގު މައުލޫމާތު ދިން ކަމުގެ ކުށުގެ ތުހުމަތުގައި ކަމަށެވެ. މަނީ ލޯންޑަރިންގެ ތުހުމަތުގައި ނޫން ކަމަށެވެ. އެއީ ރައީސް ޔާމީންގެ ފަރާތުން ހައިކޯޓަށް ހުށަހެޅި 75 އިސްތިއުނާފީ ނުކުތާގެ ތެރޭގައި ހިމެނޭ ނުކުތާއެކެވެ.\nމިއަދު އެ މައްސަލައިގައި އޮތް އަޑުއެހުމުގައި އޮތީ ދައުލަތުގެ ފަރާތުން ރައީސް ޔާމީންގެ ފަރާތުން ހުށަހެޅި ނުކުތާކަކަށް ޖަވާބުދާރީވުމެވެ.\nދައުލަތުގެ ވަކީލާ އައިޝަތު މުހައްމަދު މިއަދު ވިދާޅުވީ، ރައީސް ޔާމީން ފުލުހަށް ހާޒިރު ކުރި އިރު އެމަނިކުފާނަށް ގާނޫނީ އިންޒާރު ފުލުހުން އިއްވި ކަމަށެވެ. އަދި އެ ގާނޫނީ އިންޒާރުން މަނީ ލޯންޑަރިންގެ ތުހުމަތު ކުރެވޭކަން ސާފުވާނެ ކަމަށް އައިޝަތު ވިދާޅުވިއެވެ.\nދައުލަތުން އެދިގެން ރައީސް ޔާމީނަށް ފުލުސް އޮފީހުގައި ގާނޫނީ އިންޒާރު ދިން މަންޒަރު ފެންނަ ރެކޯޑިންއެއް މިއަދުގެ އަޑުއެހުމުގައި ދައްކާފައިވެއެވެ. އެ ރެކޯޑިންއިން އަޑުއިވޭ ގޮތުގައި އެ ގާނޫނީ އިންޒާރުގައި އޮތީ، ރައީސް ޔާމީން ސުވާލު ކުރަން ހާޒިރު ކުރީ އެމްއެމްޕީއާރްސީ މެދުވެރިކޮށް ދައުލަތަށް ލިބެންޖެހޭ އެއް މިލިއަން ޑޮލަރު މަންފާ ލިބޭ ގޮތަށް އަމިއްލަފުޅު އިސްލާމިކް ބޭންކް އެކައުންޓަށް ޖަމާކޮށް އެ ފައިސާ ލޯންޑާ ކުރި ކަމުގެ ތުހުމަތު ކުރެވޭ މައްސަލައިގައި ދައުލަތުގެ ކަމާ ބެހޭ އިދާރާތަކަށް ދޮގު މައުލޫމާތު ދިނުމުގެ ކުށާ ގުޅިގެންނެވެ.\nރައީސް ޔާމީންގެ ވަކީލު ޝިޔާޒް އެކަމާާ ގުޅިގެން ވިދާޅުވީ، ދައުލަތުން ދިފާއުންް ދައްކާ ވާހަކަ އޮޅުވާލަން މަސައްކަތް ކުރާ ކަމަށެވެ. އެގޮތުން، ދިފާއުގެ ނުކުތާއަކީ ތަހުގީގުގައި ސުވާލު ނުކުރެވޭ ކުށެއްގެ މައްޗަށް ދައުވާކޮށްފައިވާ ވާހަކަކަން ޝިޔާޒް ފާހަގަކުރެއްވި އެވެ. ގާނޫނީ އިންޒާރު ކޮންމެ ގޮތަކަށް އޮތަސް ތަހުގީގުގައި މަނީ ލޯންޑަރިންގެ ކުށާއި ދައުވާކޮށްފައިވާ މައްސަލައިގެ ސީޣާގައި ފާހަގަކޮށްފައިވާ އެއްވެސް ކަމަކާ ގުޅިގެން ސުވާލު ނުކުރާ ކަމަށް އޭނާ ވިދާޅުވިއެވެ.\nއެ ވީޑިއޯ ދައްކައި ނިމުމުން ގާޒީ ހުސެއިން މަޒީދު ސުވާލު ކުރެއްވީ ތަހުގީގުގައި ސުވާލު ނުކުރާ މައްސަލައެއްގައި ދައުވާ ކުރި ކަމަށް ބުނާ ދިފާއު ރައީސް ޔާމީންގެ ފަރާތުން ދަށު ކޯޓުގައި ހުށަހެޅިތޯއެވެ. ރައީސް ޔާމީންގެ ފަރާތުން ވާހަކަފުޅު ދެއްކެވި ވަކީލު އަލީ ޝާހު ވިދާޅުވީ، އެ ދިފާއު ދަށު ކޯޓުގައިވެސް ނަގާފައިވާނެ ކަމަށެވެ.\nރައީސް ޔާމީންގެ ފަރާތުން އެ ދިފާއު ނެގުމުން ދައުލަތުން ދަށު ކޯޓުގައި އެ ވީޑިއޯ ދައްކަން އެދުނުތޯވެސް ގާޒީ މަޒީދު ސުވާލު ކުރެއްވި އެވެ. ދައުލަތުގެ ވަކީލު އައިޝަތު ވިދާޅުވީ އެ ދިފާއު ރައީސް ޔާމީންގެ ފަރާތުން ނެގީ ހުލާސާ ބަޔާނުގައި ކަމަށެވެ. އަދި އެ ނުކުތާއާ ގުޅިގެން ދައުލަތުން ވާހަކަ ދައްކަން އުޅުމުން އެކަމަށް ރިއާއަތް ކުރާނެ ކަމަށް ވިދާޅުވެ އެ މައްސަލަ ބައްލަވާ ގާޒީ އެކަމާ ބެހޭގޮތުން ވާހަކަދައްކަވަން ފުރުސަތު ނުދެއްވި ކަމަށް ވިދާޅުވިއެވެ.\nރައީސް ޔާމީންގެ ފަރާތުން ހުށަހެޅި އެހެން ނުކުތާކަކަށްވެސް ދައުލަތުން ވަނީ ރައްދު ދީފައެވެ. ރައީސް ޔާމީނާ ދެކޮޅަށް ހެކިބަސް ދިން ހެކިވެރިން ކަމަށްވާ އަބްދުﷲ ޒިޔަތާއި، އަހުމަދު އަދީބާއި، މުއައްވިޒު ރަޝީދަކީ އަދުލުވެރި ހެކިވެރިން ނޫންކަމަށް ބުނެ ޔާމީންގެ ފަރާތުން ހުށަހެޅި ނުކުތާއާ ގުޅިގެން ސުޕްރީމް ކޯޓުން ނިންމާފައިވާ ގަޒިއްޔާާއަކާ ހަވާލާދީ ދައުލަތުން ބުނީ އެ ހެކިވެރިންގެ ހެކިބަހަށް ބާރުދޭ ކިތާބީ ހެކިތަކެއް ހުރުމުން އެ މީހުންގެ ހެކިބަސް ބަލައިގަނެވޭނެ ކަމަށެވެ.\nއަދީބާއި ޒިޔަތު، ރައީސް ޔާމީންއާ ދެކޮޅަށް ހެކި ބަސް ދިނީ އަދަބަށް ލުއިދޭން އެއްބަސްވުމުން ކަމަށް އެމަނިކުފާނުގެ ފަރާތުން ބުނެފައިވެއެވެ. އެކަމާ ގުޅިގެން ދައުލަތުން ބުނީ އެ ދެ މީހުން ގޭބަންދަށް ބަދަލު ކުރީ ކަރެކްޝަންސްއަށް ފެނިގެން ކަމަށެވެ. އަދި އެ ދެ މީހުންނަށް ހެކިބަސް ދީގެން ލިބޭނެ މާލީ ނުވަތަ އެނޫންވެސް މަންފާއެއް ނޯންނާނެ ކަމަށް ބުނެފައިވެއެވެ.\nދައުލަތުގެ ހެކިވެރިން ދައްކާ ވާހަކަ އެކަކު އަނެކަކަށް ނޭނގޭނެ ގޮތަށް ހެކިބަސް ނެގުމުގެ އިންތިޒާމް ހަމަޖެއްސުމަށް ކްރިމިނަލް ކޯޓުގައި އެދުނު ކަމަށް މީގެ ކުރިން ރައީސް ޔާމީންގެ ފަރާތުން ބުނެފައިވެއެވެ. އެކަމަކު އެކަން ކޮށްނުދިނުމުން، ޝަރީއަތް ޓީވީއިން ލައިވްކޮށްގެން ދައްކާތީ އެއް ހެކިވެރިއަކު ދައްކާ ވާހަކަ އަނެއް ހެކިވެރިއަކު ދައްކާ ވާހަކައާ ދިމާވާގޮތަށް ރާވައިގެން ހެކިބަސް ދޭން ފުރުސަތު ލިބުނު ކަމަށްވެސް ރައީސް ޔާމީންގެ ފަރާތުން ބުނެފައިވެއެވެ. އެކަމާ ގުޅިގެން ދައުލަތުން ބުނީ މުވައްވިޒާއި ހަސަން ލުތުފީ ފިޔަވައި އެއް ކަމެއް ސާބިތުކޮށްދޭން ހުށަހެޅި ހެކިވެރިންގެ ހެކިބަސް ނަގާފައި ވާނީ އެއް ދުވަހެއްގައި ކަމަށެވެ.\nދައުވާ ސީޣާގައި ރައީސް ޔާމީން ކުށް ކުރި ވަގުތާއި ތަން ބުނެފައި ނުވާކަމާއި، އެމަނިކުފާނު ކުރި ކަމަށް ބުނާ މަނީ ލޯންޑަރިންގެ ކުށަކީ ކޮބައިކަންވެސް ދައުލަތަށް ބުނެދެވިފައި ނުވާ ކަމަށް އެމަނިކުފާނުގެ ފަރާތުން ހުށަހެޅި ނުކުތާތަކުގައި ބުނެފައި ވެއެވެ. ދައުލަތުގެ ފަރާތުން މިއަދު ވާހަކަ ދެއްކެވި ވަކީލު އަހުމަދު ނައުފަލް ވިދާޅުވީ، މަނީ ލޯންޑަރިން އަކީ އަމަލުން ސާބިތުވާ ކުށެއް ކަމަށާއި، މި ހާލަތުގައި އެ ކުށުގެ އަމަލަކީ ކުށެއްގެ މުދަލެއް ނުވަތަ ފައިސާއެއް، އެއީ ކުށެއްގެ ފައިސާ ނުވަތަ މުދަލެއްކަން ޝައްކު ކުރެވޭ ހާލަތުގައިވެސް އަތުގައި ބެހެއްޓުން ކަމަށެވެ.\nއެކައުންޓަށް ޖަމާވި ފައިސާ އަކީ ރަނގަޅު ނޫން ފައިސާއެއް ކަމާ މެދު ޝައްކު އުފެދެން ޖެހޭ ސަބަބުތަކާ ބެހޭގޮތުންވެސް ނައުފަލް ވަނީ ތަފްސީލުކޮށް ވާހަކަފުޅު ދައްކަވައިފައެވެ. އޭނާ ވިދާޅުވީ، ރައީސުލްޖުމްހޫރިއްޔާގެ މަގާމުގައި ހުންނަ ބޭފަޅަކީ ވިޔަފާރީގެ މުއާމަލާތެއް ހިންގެވޭނެ ބޭފުޅެއް ނޫން އިރު އެސްއޯއެފް ފަދަ ވިޔަފާރި ކުންފުންޏަކުން ފައިސާ ޖަމާ ކުރުމަކީވެސް ޝައްކު އުފެދެން ޖެހޭ ކަމެއް ކަމަށެވެ.\nއަދި އެމަނިކުފާނުގެ އެކައުންޓަށް ޖަމާވި ފައިސާ އަކީ ކެމްޕޭނަކަށް އަދީބު ޖަމާކޮށްދިން ފައިސާ ކަމަށް ގަބޫލުފުޅު ކުރެއްވި ކަމަށް ވިދާޅުވެފައިވާ އިރު ކެމްޕޭން ފައިސާ އަކީ އިންތިހާބީ އެޖެންޓަށް ޖަމާ ކުރާ ފައިސާ ކަން އޭނާ ފާހަަގަ ކުރެއްވި އެވެ. އަދި އެމަނިކުފާނުގެ އެކައުންޓަށް ޖަމާކުރީ ކުންފުންޏަކުން އެހީދެވޭނެ ކަމަށް ގާނޫނުގައި ބުނާ އަދަދަށް ވުރެ އިތުރު އަދަދެއް ކަމުންވެސް ޝައްކު އުފެދެން ޖެހޭނެ ކަމަށްވެސް އޭނާ ވިދާޅުވިއެވެ. އެ ފައިސާ އަކީ އިންތިހާބީ ބޭނުމަށް ޖަމާ ކުރި ފައިސާއެއް ކަމަށް ވިދާޅުވި އިރު އެ ފައިސާ މަންފާ ލިބޭ ގޮތަށް ގެނެރަލް އިންވެސްޓްމެންޓް ބޭންކު އެކައުންޓެއްގައި ޖަމާކޮށްފައިވާތީ އެ ވާހަކައަކީ ބުއްދި ގަބޫލު ނުކުރާ ތާކުންތާކުން ނުޖެހޭ ވާހަކައެއް ކަމަށް ނައުފަލް ވިދާޅުވިއެވެ.\nރައީސް ޔާމީންގެ މައްޗަށް ސާބިތުވީ ގއ. ވޮޑަމުލާ ދޫކޮށްގެން ދައުލަތަށް ލިބެންޖެހޭ އެއް މިލިއަން ޑޮލަރު ލޯންޑާ ކުރިކަމުގެ ދައުވާއެވެ. އެ ދައުވާ ސާބިތުވެ، ރައީސް ޔާމީންގެ މައްޗަށް އިއްވި ފަސް އަހަރު ދުވަހުގެ ޖަލު ހުކުމް އެމަނިކުފާނުގެ ފަރާތުން ހައިކޯޓުގައި އިސްތިއުނާފު ކުރީ މިދިޔަ ޑިސެމްބަރު މަހުއެވެ. ހައިކޯޓުގައި އެ މައްސަލަ ބައްލަވާ ބެންޗުގައި ހިމެނިވަޑައިގަންނަވަނީ ފަނޑިޔާރު ހުސައިން މަޒީދާއި ފަނޑިޔާރު މުހައްމަދު ނިޔާޒާއި ފަނޑިޔާރު ހުސައިން ޝަހީދެވެ.


ހަލުވި ސްޕީޑްތަކާ އެކު އުރީދޫގެ ފިކްސް ބްރޯޑްބޭންޑްގެ ހިދުމަތް މަހިބަދޫއަށް – Dhen.mv\nމަރްޔަމް ވަޙީދާ July 12, 2021 - 8:29 pm\nއެއް ޖީބީޕީއެސްއާ ހަމައަށް ހަލުވި ސްޕީޑްތަކާ އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް އދ. މަހިބަދޫއަށް މިއަދު ތައާރަފްކޮށްފިއެވެ.\nހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަރނެޓްގެ ޚިދުމަތް އދ. މަހިބަދޫއިން ބައްލަވައިގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސްވެސް ލިބިވަޑައިގަންނަވާނެ އެވެ.\nމީގެ އިތުރުން ސުޕަރނެޓް 50އެމް އަދި 100އެމް ނަންގަވާ ކަސްޓަމަރުންނަށް ސޮނީ ލިވް ޕްރީމިއަމް ކޮންޓެންޓްއަށް 1މަސް ދުވަހުގެ ސަބްސްކްރައިޕްޝަން މުޅިން ހިލޭ ލިބިގެންދާނެއެވެ.\n"ރާއްޖޭގެ އެކި ކަންކޮޅުތަކުގައި ތިއްބެވި އެންމެހައި ބޭފުޅުންނަށް ވެސް ފެންވަރު ރަނގަޅު އިންޓަނެޓްގެ ޚިދުމަތް ހެޔޮ އަގުގައި ފޯރުކޮށްދިނުމަށް ޓަކައި އަޅުގަނޑުމެންގެ ޕެކޭޖްތަކާއި ޚިދުމަތްތައް އަޕްގްރޭޑް ކުރުމަށް އަބަދުވެސް މަސައްކަތް ކުރެވޭ. އެގޮތުގެ މަތިން ދާދި ފަހުން ގެނައި ބަދަލުތަކާ އެކު ސުޕަރނެޓް ޕެކޭޖްތަކަކީ މިހާރު މާކެޓްގައި އެންމެ ގިނަ ފައިދާތައް ލިބޭނެ ޕެކޭޖްތައް. %100އާ ހަމައަށް އިތުރު ޑޭޓާ، ޑޭޓާ ރޯލް އޯވަރގެ އިތުރުން ޑޭޓާ ހުސްވުމުން ލިބޭ ސްޕީޑް ވެސް2ގުނައަށް ވަނީ އިތުރުކުރެވިފަ. އދ. މަހިބަދޫއަށް މިއަދު މި ޙިދުމަތް ތައާރަފް ކުރުމަކީ މަހިބަދޫގެ ރައްޔިތުންނަށް އިތުރު ފުރިހަމަކަމާ އެކު އިންޓަނެޓް ބޭނުންކުރެވި އިތުރު ފުރުސަތުތަކެއް ފަހިވެގެންދާނެ. ކުރިއަށް އޮތް ތަނުގައިވެސް ދިވެހި ރައްޔިތުންގެ ދިރިއުޅުން އިތުރަށް ފާގަތިކޮށް ކުރިއެރުން ހޯދައިދިނުމަށް އަޅުގަނޑުމެން ކުރަމުންދާ މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައި ވެސް ކުރަމުންދާނެކަމުގެ ޔަގީންކަން އަރުވަން." އުރީދޫގެ ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވިއެވެ.\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ. މި ބަދަލުގެ ދަށުން ސުޕަރނެޓް ކަސްޓަމަރުންނަށް 5ގުނަ އިތުރު ސްޕީޑާއެކު %100އާ ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑް ވެސް ކަސްޓަމަރުންނަށް ލިބިގެންދެއެވެ.\nމީގެ އިތުރުން ސުޕަރނެޓް ގެންގުޅުއްވާ ހުރިހާ ކަސްޓަމަރުންނަށްވެސް ޑޭޓާ ރޯލް އޯވަރގެ ޚިދުމަތާ އެކު މަސް ނިމޭއިރު ބާކީ ހުންނަ ޑޭޓާ އަނެއް މަހުގެ ޕެކޭޖް އިންކްލޫސިވް ޑޭޓާއާ އެއްވެގެންދާނެއެވެ.\nމަހިބަދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ.\nމި ޚިދުމަތް ހޯއްދެވުމަށް ނުވަތަ ސުޕަރނެޓް ޕެކޭޖްތަކާ ބެހޭ އިތުރު މައުލޫމާތު ހޯއްދެވުމަށް، މި ލިންކަށް ޒިޔާރަތްކޮށްލައްވާށެވެ.\nރައްޔިތުންނަށް އަދަބު ދިނުމުގެ ބަދަލުގައި ޙަޤީޤީ މައްސަލަޔަށް ޙައްލެއް ލިބޭތޯ އުޅުން މާ ރަނގަޅުވާނެ : އެމްޕީ އަލީ ހުސައިން\nއަންހެނުންގެ ޑޮކްޓަރުގެ މައްސަލަ ދަނީ ކަމާބެހޭ ފަރާތްކުން ބަލަމުން، މަގާމުން އެކަހެރި ކުރަން ވާނީ އެދިފައި: ފުއަައްމުލަކު ސިޓީ ކައުންސިލް\nއަނެއްކާވެސް ފައްސި އަދަދުތައް މަތިވަނީ، މިއަދު 114 މީހުން\nބޯކޮށް ވާރޭވެހުމުގެ ސަބަބުން ޔޫރަޕް ހުޅަނގު ސަރަހައްދުތަކުން 100 އަށް ވުރެ ގިނަމީހުން މަރުވެއްޖެ\nއަޝްމަލީއާ އެކު ޖިންސީ ގުޅުން ހިންގި ކަމަށް ކުޑަކުއްޖާ ބުނެފި


ދުންފަތުގެ އިސްތިޢުމާލުކުރުން ހަމަ ޙަރާމްތަ؟ – ޖަމްޢިއްޔަތުއް ސަލަފް\nދުންފަތުގެ އިސްތިޢުމާލުކުރުން ހަމަ ޙަރާމްތަ؟\nތާރީޚް: 11:52 22 ޖޫން 2020\nމީލާދީން 16 ވަނަ ޤަރުނުގައި ވިލާތުގެ ޤައުމުތަކަށް ތަޢާރަފުވެ ދުނިޔެއަށް ފެތުރިގެން ދިޔަ ދުންފަތާއި ބެހޭގޮތުން ޤުރުއާނާއި ސުންނަތުގައި ސީދާ ޞަރީޙަ ކޮށް ޙުކުމެއް ނެތްނަމަވެސް، އެ ދެ މަޞްދަރުގެ އަލީގައި ޢިލުމުވެރިންވަނީ ދުންފަތުގެ އިސްތިޢުމާލުކުރުމާއި ސިނގެރޭޓު ބުއިމުގެ ޙުކުމުން ބަޔާންކޮށްފައެވެ.\nމި ލިޔުމުގައި މި އަލިއަޅުވާލަނީ އެކަމުގެ މައްޗަށެވެ. ދުންފަތުގެ އިސްތިޢުމާލުކުރުން ޙަރާމްކަމަށް ޢިލްމުވެރިން ވިދާޅުވާ ބައިވަރު ސަބަބުތަކެއް ވެއެވެ. އޭގެތެރޭގައި އެންމެ މުހިއްމު ސަބަބަކީ؛ ދުންފަތަކީ އިންސާނުންގެ ޞިއްޙަތަށް ގެއްލުދެނިވި ވިހަ މާއްދާތަކެއް އެކުލެވިގެންވާ އެއްޗެކެވެ. މިކަމަށް އެބޭފުޅުން ދަލީލު ހޯއްދަވަނީ މިއަދު ކުރިއަރާފައިވާ ޞިއްޙީ ޢިލްމުތަކުގެ މައްޗަށް ބިނާކޮށްފައިވާ ޢިލްމީ ދިރާސާތަކުގެ މައްޗަށެވެ. ޑަބްލިޔު އެޗް އޯގެ ތަފާސް ހިސާބު ދައްކާގޮތުން ސިނގެރޭޓު ބުއިމުގެ ސަބަބުން ޖެހޭ ތަފާތު ބަލިތަކުގައި ދުނިޔެއިން ގާތްގަނޑަކަށް އަހަރެއްގެ މައްޗަށް ހަތް މިލިޔަން މީހުން މަރުވެއެވެ. މިކަން މިހާސާފުކޮށް ހާމަވާއިރު އިންސާނާގެ ދެދުނިޔޭގެ ބާއްޖަވެރިކަމަށް ބާވާލެއްވި އިސްލާމްދީނުގެ މައިގަނޑު އެއްމަޤްޞަދަކީ އިންސާނާގެ ނަފްސު ނުވަތަ ފުރާނަ ރައްކާތެރިކުރުންކަމަށްވާތީ، އެކަމުގެ މައްޗަށް ރިޢާޔަތްކުރައްވާ އިންސާނާގެ ފުރާނައާއި ޞިއްޙަތަށް ގެއްލުންވާ އެންމެހައިކަމެއް ޙަރާމްވާނެކަށް ދަންނަބޭކަލުންވަނީ ބަޔާންކުރައްވާފައެވެ. އެކަމަށް ދަލީލުލިބޭ އެތަށް އާޔަތެއް ޤުރުއާނުގައިވެއެވެ. މިގޮތުން ބަޤާރާ ސޫރަތުގައި ﷲ ވަޙީކުރައްވާފައިވެއެވެ. ((وَلاَ تُلْقُواْ بِأَيْدِيكُمْ إِلَى التَّهْلُكَةِ)) މާނައީ: ”ތިޔަބައިމީހުންގެ އަތްތަކުން ހަލާކުގެ ތެރެއަށް ވެއްޓިނުގަންނާށެވެ.“ މިއީ ދުންފަތުގެ އިސްތިޢުމާލު ކުރުން ޙަރާމުކަމެއްކަމަށް ދަލީލުކޮށްދޭ އެއް އާޔަތެވެ.\nދެން މި ބަލާލަނީ ދުންފަތް ބޭނުންކުރުން ޙަރާމްވާ އަނެއް ސަބަބަށެވެ. އެއީ:ސިނގެރޭޓުން ބޭރުކޮށްލާ ދުމުގެ ސަަބަބުން ގެއްލުންވަނީކީ ސިނގިރޭޓު ބޯމީހުންނަށް އެކަންޏެއް ނޫނެވެ. ދުންފަތް ބޭނުންނުކުރާ ”ސެކަންޑް ސްމޯކާރ“ ގެ ގޮތުގައި ސިނގެރޭޓުގެ ދުމުގެ ސަބަބުން ޖެހޭ ބަލިތަކުގައި 1.2 މިލިޔަން މީހުން ދުނިޔެއިން އަހަރެއްގެ މައްޗަށް މަރުވާކަމަށް ތަފާސްހިސާބުން ދައްކައެވެ. ކުށެއްނެތް މީސްތަކުންނަަށް އުނދަގޫކުރުމަކީ އިސްލާމްދީނުގައި ނަހީކުރައްވާފައިވާކަމެކެވެ. މިގޮތުން ހިޔާދޭ ބޮޑެތި ގަސްތައް ދޮށަށް ކުޑަކަމުދިޔުންވެސް ނަހީކުރައްވާފައިވަނީ އޭގެ ސަބަބުން މީސްތަކުންނަށް އުނދަގޫވާތީއެވެ. ދެން އެހެންވީއިރު އެދޫކޮށްލާ ދުމުގެ ސަަބަބުން މަގުމަތީގައި ހިނގާފައިދާ އެއްވެސް ކުށެއްނެތް މީހާއަށް އޭގެ އަސަރުކުރުމުގެ ސަބަބުން އޭނާއަށް ކެންސަރުފަދަ ބަލިޖެހި، އެ ބަލީގައި މަރުވާނަމަ ދުންފަތުގެ އިސްތިޢުމާލުކުރުން ހުއްދަވާނެ ގޮތެއް އިސްލާމުދީނުގައި އޮންނާނެތޯއެވެ؟ނޯންނާނެކަން ކަށަވަރެވެ. އަނެއްކޮޅުން އާދަމުގެ ދަރިންނަށް އުނދަގޫވާ ކޮންމެ ކަމެއް މަލާއިކަތުންނަށް އުނދަގޫފުޅުވެއެވެ. ލޮނުމެދާއި ފިޔާ ކައިގެން މިސްކިތުގެ ޖަމާޢަތަށް ނުދާންވެސް އޮންނަނީ މީސްތަކުންނަށް އުނދަގޫވާތީއެވެ. އެހެންވީއިރު،ޢާއްމުންގެ ތެރޭގައި ދުންބުރުވަމުން ދާ ދުންމަރުމަރާއެއްހެން ސިނގެރޭޓު ބޮމުން ދެވޭނީ ކޮން ހަމައަކުންތޯއެވެ؟ ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘުކުރައްވާފައިވެއެވެ: ((لاَ ضَرَرَ وَلاَ ضِرَارَ)) މާނައީ: ”ގެއްލުންދިނުމެއްވެސް އަދި ގެއްލުމެއް ލިބިގަތުމެއްވެސް ނުވެއެވެ.“\nދުންފަތުގެ އިސްތިޢުމާލުކުރުން ޙަރާމުވާ ތިންވަނަ ސަބަބަކީ: މުދާ އިސްރާފުކުރުވުމެވެ. އެހެނީ، ސިނގެރޭޓު ގަތުމަށް ހޭދަކުރާ ފައިސާއަކީ ތިމާގެ ނަފްސަށް ގެއްލުން ދިނުމަށް ހޭދަކުރާ ފައިސާކަމާމެދަކު އެއްވެސް ޝައްކެތް ނެތްމިންވަރަށް ހާމަވެގެން ދެއެވެ. ދީނުގައި މުދާ ހޯދާގޮތާއި، ހޭދަކުރިގޮތާމެދު ސުވާލުކުރެވޭނެއެވެ. މީހެއްގެ މުދަލެއް އެހެންމީހަކު ވަގަށް ނަގައިފިނަމަ، އަތުގެ ކުޑަހުޅުން އެ ވައްކަން ކުރިމީހާގެ އަތް ކަޑާލެވެނީ އެ މުދަލުގެ ޙުރުމަތަށްޓަކައެވެ. މި މިންވަރަށް ޙުރުމަތްތެރިކޮށްފައިވާ މުދާ، ތިމާގެ އަމިއްލަ ނަފްސާއި އަނބިދަރިންނާއި މުޖުތަމަޢުގައި ދިރިއުޅޭ އެހެނިހެން މުސްލިމުންނަށް ގެއްލުން ދިނުމަށް ބޭނުންކުރާ ވަޞީލަތަކަށްވުމަށް ދީނުގައި ޖާގަ އޮންނާނެތޯއެވެ؟ ހަމަ ބުއްދިން ވިސްނާލުމުންވެސް އެފަދަ ކުޑަކުޑަ ޖާގައެއްވެސް މި އިސްލާމުދީނުގައި ނޯންނާނެކަން އެނގި ހާމަވެގެންދާނެއެވެ. އަބޫ ހުރައިރަތުގެފާނުގެ ކިބައިން އިމާމްމުސްލިމް ރިވާކުރައްވާފައި ޙަދީޘެއްގެ މާނަގައިވެއެވެ. ”ﷲ ތަޢާލާ ތިޔަބައިމީހުން ތިން ކަމެއް ކުރުމަށް ނުރުހުންތެރިވެ ވޮޑިގެންވެއެވެ. ސާބިތުނުވާ ވާހަކަ ފެތުރުމާއި ފައިދާއެއްނުކުރާ ބޭކާރު ސުވާލުކުރުން ގިނަކުރުމާއި އަދި ފައިދާއެއްނެތް ގޮތުގައި މުދާ ހޭދަކޮށް އިސްރާފުކުރުމެވެ.“\nމި ތިން ސަބަބަށް ވިސްނާލުމުންވެސް، ދުންފަތުގެ އިސްތިޢުމާލުކުރުމާއި، ސިނގިރޭޓު ބުއިން ޙަރާމްވެގެންވާކަމަށް ޢިލްމުވެރިން ވިދާޅުވަނީ ކީއްވެގެންކަން، ބުއްދީގެ އަހުލުވެރިޔަކަށް އެނގި ހާމަވާނެކަން ކަށަވަރެވެ.


Addu Council ge bae ninmun aammu nukurey – adduLIVE\nއައްޑޫ ސިޓީ ކައުންސިލްގެ ބައެއް ނިންމުން އާއްމު ނުކުރޭ\n1 May 16, 2019, 11:51 އަލީ ހުޒާމް\nއައްޑޫ ސިޓީ ކައުންސިލްގެ ބައެއް ނިންމުންތައް އާއްމު ނުކުރާތީ ކައުންސިލަށް ފާޑު ކިއުން އަމާޒުވެއްޖެއެވެ.\nއައްޑޫ ކައުންސިލްގެ ނިންމުންތައް އާއްމު ކުރަމުން އަންނަނީ ކައުންސިލްގެ ވެބްސައިޓުގައެވެ. އެގޮތުން އެންމެ ފަހުން ކައުންސިލްގެ ނިންމުމެއް އާއްމުކޮށްފައިވަނީ އެޕްރީލް 29 ވަނަ ދުވަހުއެވެ. އޭގެ ފަހުން ކައުންސިލުން ނިންމި އެއްވެސް ނިންމުމެއް އާއްމުކޮށްފައި ނުވެއެވެ. ނަމަވެސް ކައުންސިލް ބައްދަލުވުންތައް ކައުންސިލް ޝެޑިއުލް އާއި އެއްގޮތަށް ބާއްވައި ނިންމުންތައް ދަނީ ނިންމަމުންނެވެ.\n* އައްޑޫ ސިޓީ ކައުންސިލް ނިންމުން\nކައުންސިލުން ނިންމާ ނިންމުން ކައުންސިލް އިދާރާ މެދުވެރިކޮށް އާއްމު ކުރުވުމާއި ތަންފީޒު ކުރުވުމަކީ މޭޔަރގެ ޒިއްމާއެކެވެ. އަދި މޭޔަރ ނެތް ހާލަތެއްގައި ޑެޕިއުޓީ މޭޔަރގެ ޒިއްމާއެކެވެ.\nމީގެ އިތުރުން ލާމަރުކަޒީ ގާނޫނުގެ 118 ވަނަ މާއްދާގައި ކައުންސިލްގެ ނިންމުން ހާމަ ކުރުމަޖެހޭކަމަށް ބަޔާންކޮށްފައިވާ އިރު ކައުންސިލުން ފާސްކުރާ ގަރާރުތަކާއި އަމުރުތަކާއި، ކަންތައްތައް ހާމަ ކުރަންޖެހެއެވެ. އަދި މިގޮތަށް ހާމަ ނުކުރާ އަމުރު ތަކަކާއި ނިންމުންތައް ސައްހަ ނިންމުންތަކެއްގެ ގޮތުގައި ނުބެލޭނެއެވެ.\nއައްޑޫ ކައުންސިލްގެ ނިންމުންތައް އާއްމު ކުރާައިރު މިހާތަނަށް އާއްމުކޮށްފައިވަނީ މުޅިންވެސް ކައުންސިލްގެ ނިންމުން އެކަނިއެވެ. ނަމަވެސް ބައެއް ކައުންސިލްތަކުން ނިންމުން އާއްމު ކުރަނީ ކައުންސިލް ޖަލްސާގެ މުޅި ޔައުމިއްޔާ އާއި އެކު ވަރަށް ތަފްސީލް ކޮށެވެ. އެގޮތުން ހދ. ކުޅުދުއްފުށީ ކައުންސިލް ފަދަ ކައުންސިލްތަކުގެ ނިންމުން އާއްމު ކުރަނީ މުޅި ބައްދަލުވުމުގެ ޔައުމިއްޔާ އާއިއެކުއެވެ. އަދި ވަކިން ނިންމުންތައް އާއްމު ކުރެއެވެ.\nހދ. އަތޮޅު ކައުންސިލްގެ3ވަނަ ދައުރުގެ 67 ވަނަ ޢާންމު ބައްދަލުވުމުގެ ޔައުމިއްޔާ\nއޭގެ ސަބަބުން ކައުންސިލަށް ހުށަހެޅޭ މައްސަލަ ތަކުގައި ވަކިވަކި މެމްބަރުން ދައްކަވާފައިވާ ވާހަކަފުޅު ތަކާއި ވޯޓު ދެއްވާފައިވާ ގޮތް ރައްޔިތުންނަށް ސާފުވެއެވެ. އައްޑޫ ކައުންސިލުން އާއްމު ކުރާ ނިންމަށް ބަލާއިރު ނިންމުމަށް ވޯޓު ދެއްވީ ކޮން މެމްބަރެއްކަމެއް ވޯޓު ނުދެއްވާ މެމްބަރެއް ސާފެއް ނުވެއެވެ. އަދި ހުށަހެޅޭ މައްސަލަ ތަކާއި މެދު މެމްބަރުން ދެއްކެވި ވާހަކަފުޅުތަކެއް ރައްޔިތުންނަށް ނޭގެއެވެ.\nއައްޑޫ ކައުންސިލްގެ ބައެއް ނިންމުންތައް އާއްމު ނުކުރާއިރު އޭގެ ތެރޭގައި ރައްޔިތުންނާއި ގުޅުން ހުރި ބައެއް މުހިއްމު ނިންމުންތައް ހިމެނެއެވެ. އެގޮތުން ކުނިން ހަކަތަ އުފައްދަން މިނިސްޓްރީ އޮފް އެންވައިރަމެންޓަށް6ހެކްޓަރުގެ ބިން ދިނުމަށް ނިންމުމާއި، ބައެއް ގޯތިތަކަށް ބިން އިތުރުކުރުމަށް ނިންމި ނިންމުން ފާހަގަ ކުރެއެވެ.\nމި މައްސަލަ އާއި ގުޅިގެން އައްޑޫގެ މޭޔަރ އަބްދުﷲ ސޯދިގު ވިދާޅުވީ ކައުންސިލްގެ ނިންމުން އާއްމު ނުކުރާކަން އެނގިވަޑައިގެންފައި ނުވާ ކަމަށެވެ. އަދި އެކަމަކީ ގާނޫނުގައިވާ ގޮތުގެ މަތިން ކުރަން ޖެހޭނެކަމެއްކަމަށ ސޯދިގު ވިދާޅުވިއެވެ.


ރޫހާނީ ބިރު –5– – Esfiya – Dhivehi Vaahaka Site\n- by malsamalkkomal - 49- September 18, 2019\nކުއްލިއަކަށް އެ ހުނުންގަނޑާއި ނުބައި ވަސްގަނޑުވެސް ކެނޑިގެންދިޔައެވެ. ޝަލީންގެ ފޯނުން ބަންގީގެ މަތިވެރި އަޑު މުޅިތަނުގައި ގުގުމާލީ އެވަގުތުއެވެ.\nމުޅިތަން ހުދު އަތްޔަކުން އަލިކޮއްލީ ކުއްލިއަކަށް ކަނިޖަހާފައި ޖެއްސުނު ލައިޓުންނެވެ. ބަންލާފައި ދޮރުހުޅުވުނު އަޑަށް އެންމެންގެ ހިތްތައްވެސް ގުޑިގެން ދިޔަފަދައެވެ. އޭރުވެސް މުޅި ތަނުގައި ގުގުމާލަމުން ދަނީ ބަންގީގެ މަތިވެރި އަޑެވެ.\n“ނާ….ލީން…ނިކުމެބަލަ….އަވަހަށް ނުކުމެބަލަަ….މިތާ ތިބުމަކީ ރަނގަޅުކަމެއް ނޫން…” ހިތް އަވަސްވެފައިވާ ރާގަކަށް ޒީދާން ބުނެލިއެވެ. ޔާނާ ދުވެފައި ކަހަލަގޮތަކަށް ނުކުތްއިރު ޝަލީން ނުކުތީ އަވަސް ފިޔަވަޅުތަކެއްގައެވެ. ރޫހާނީ ކަންތައްތަކަށް ފޯރިހުއްޓެއްކަމަކު މި ރޫހާނީ ބިރުވެރިކަން ޝަލީންގެ ހިތްވެސް ގުޑުވާލައިފިއެވެ. ތިން މީހުން ކުރިއަށް ހިނގައިގަތީ ފަސްއެނބުރި އެގެއާދިމާލަށް ބަލާލުމެއްނެތިއެވެ. އަވަސް ފިޔަވަޅުތަކެއް ނަގަމުން ތިންމީހުންވެސް ކުރިއަށް ހިނގަމުންދިޔައެވެ.\n“ތިއްތިބޭ…..އަހަރެން ބޭނުން ރޭ ވުމުކުރިން މާލެ ދާން….” ހިނގަމުންދިޔަ ތިންމީހުންގެ މެދުގައިވާ ހަމަހިމޭންކަން ނައްޓާލަމުން ޔާނާ ބުނެލިއެވެ. ޒީދާން އެކަމާ އެއްޗެކޭ ބުންނަން އަނގަހުޅުވާލުމާއެކު ޝަލީން އެކަމާ އެއްބަސްވުމުން ޒީދާން އެއްބަސްވީ އޭނާގެ ކޮއްކޮމެން އެހާ ބިރުން ހުރުމުންނެވެ.\n“ތިއްތިބޭ….އެކަމު މަންމަމެން ކައިރީ ބުނާނީ ކީކޭ…” ޒީދާން ކުރިއަށް ފިޔަވަޅެއް އަޅާލާލުމާއެކު ޝަލީން ސުވާލުކޮއްލިއެވެ.\n“ދެން….ތެދުތެދައް ވީ ހުރިހާކަމެއް ކިޔާދޭން ޖެހޭނީ….” ވިސްނާލަން ހުރުމަށްފަހު ޒީދާން އިސްތަށިގަނޑުތެރެއަށް އަތް މަހާލަމުން ބުނެލީ މަންމަމެން ގަބޫލުކުރާނެފަދަ އުޒުރެއް ނުވިސްނުމުންނެވެ.\n“ސަ…ސަލީމް….” ޒީދާން އެގޭގައި ކަން ހިނގައިދިޔަގޮތުގެ ވާހަކަ ކިއިދިނުމުން އަލީސާއަށް ސަލީމްގެ އަތުގައި ހިފަހައްޓާލެވުނީ މާޒީ ހަނދާންވާން ފެށުމުންނެވެ. ސަލީމް އޭނާގެ އަންހެނުންގެ ކޮނޑުގައި ހިފަހައްޓާލީ ހިތްވަރުދިނުމުގެ ގޮތުންނެވެ. އަދި ޒީދާންއަށް ބަލާލަމުން ޒޯޔާމެން ކައިރިއަށް ދިޔުމަށް ބުނެލިއެވެ.\n“ސަލީމް…އަނެއްކާ އަހަރެމެންގެ ދަރިންނަށްވެސް އެގޮތައް ކަންތައް ވަނީތަ…އަހަ..” ހާސްކަން އެކުލެވިފައިވާ އަޑަކުން އަލީސާ ބުނަމުން ދިޔަ ޖުމުލަ ހުއްޓުމަކަށްއައީ ސަލީމް ވާހަކަ ދައްކަން ފެށުމުންނެވެ.\n“އަލީސާ….ތިހެން ނުވިސްނަބަލަ…..އެއީ އަލީސާގެ ކުށެއްނޫނޭ….” ކަރުނުން ލޯފުރުނުނަމަވެސް އެ ކަރުނަތައް ހިނދާލަމުން ސަލީންވެސް ބުނެލީ އެ ބިރުވެރި ދުވަސްތަށް ފަނޑުގޮތަކަށް ލޯމައްޗަށް ފެނިލުމުންނެވެ.\n“ސަލީމް…ހިނގާ މާލެދާން…” އާދޭހުގެ ރާގަކަށް އުންމީދުން ފުރިގެންވާފަދަ ގޮތަކަށް ސަލީމްއަށް ބަލާލަމުން އަލީސާ ބުނެލިއެވެ. ހިނިތުންވެލަމުން ސަލީމް ބޯޖަހާލީ އަލީސާ ހާސްވާނެވަރު އަނދާޒާކުރެވުމުންނެވެ.\nގަޑިން ހަތަރުގަޑި ސާޅީސްފަހެއް ހިނގަނީއެވެ. “ރޯޒްފްލޭމް” ގޭތެރޭގައިވާ ހަމަހިމޭންކަމުގެ އަޑާއި އެކުވެގެން އިވެނީ ގަޑީގެ ކަށިހިނގާ އަޑެވެ. ކުއްލިއަކަށް ގޭގެ ދޮރުހުޅުވުނެވެ.\n“މަންމާ…އަޅުގަނޑު އެންމެ ރަނގަޅުތޯ ކޮޓަރިއަށް ދިޔަސް….ވަރަށް ވަރުބަލިވެއްޖެ…” ޒީދާން ވަރުބަލިކަމާއެކު ބުނެލިއެވެ. އަލީސާ ބޯޖަހާލުމާއެކު ޒީދާން ސިޑިއާ ދިމާލަށް މިސްރާބު ޖެހިއެވެ.\n“މަންމާ…އަޅުގަނޑުވެސް….” ޝަލީންއާ ޔާނާ އެއްފަހަރާހެން ބުނެލިއިރު ދެމީހުންގެ މޫނުމަތިންވެސް ފެންނަން ހުރީ ވަރުބަލިވެފައިވާފަދަ އަސަރެވެ. ކުރިން ފެންނަން ހުރި ބިރުވެރިކަމުގެ ބަދަލުގައި އެ މޫނުމަތިން ފެންނަމުންދިޔައީ ހިތްހަމަ ޖެހިފައިވާފަދަ އަސަރެކެވެ.\n“އާނ…ޔާނާއާ ޝަލީންވެސް ދޭ ކޮޓަރިއަށް….ރިފްޝަންމެންވެސް ދޭ ކޮޓަރިއަށް…..ވަރުބަލިވެފައެއްނު މިހާރު ހުންނާނީ….” އަލީސާ އެހެން ބުނެލުމާއެކުހެން ފެނުނީ ހުރިހާ އެންމެންވެސް ކޮޓަރިއަށް ދިއުމަށް ހިނގައިގަތްތަނެވެ.\nއަނެއްކާވެސް މުޅި ތަނަށް ވެރިވީ މަރުފަދަ ހަމަހިމޭންކަމެކެވެ. މިފަހަރު އެ ހަމަހިމޭންކަން ނައްތާލީ މުޅިތަނުގައި ގުގުމާލި ސަލީމްގެ ފޯނު ރިންގްވަމުންދިޔަ އަޑެވެ.\n“މިގަޑީގަތަ…އާނ….މިނޫންގަޑިއެއްގަ ނުވާނެތަ….ހްމްމްމް….އޯކޭ…އެހެންވިއްޔާ މިހާރު މިދަނީ…އާނ…އޯކޭ…” ފޯނު ކަނޑާލަމުން ސަލީމް އަލީސާ އާދިމާލަށް ބަލާލިއެވެ.\n“ކިހިނެއްވީ….ކާކު އެގުޅީ…..” އަލީސާ އަހާލިއެވެ.\n“އައިމަން…..ވަރަށް މުހިންމު ވާހަކައެއް ދައްކާލަންވެގެން ނިކަން އައިސް ބަލާށޯ….މި ދަނީ އިނގޭ…” އަލީސާއަށް ބަލާލުން ސަލީމް ބުނެލީ ހިނިތުންވެލަމުންނެވެ. އަލީސާވެސް ގަދަކަމުންކަހަލަ ގޮތަކަށް ހިނިތުންވެލިއެވެ.\n“ތި އެއްޗެހިލާގެންތަ ދަނީ؟….” ސަލީމް ދާން ހިނގައިގަތުމުން އަލީސާ އަހާލިއެވެ.\n“އާނ….ދެން އެކަމާ ނުވިސްނައްޗޭ އިނގޭ….” އަލީސާއާ ދިމާލަށް ބަލާލަމުން ސަލީމް ބުނެލިއެވެ. އަލީސާ ބޯޖަހާލުމުން ސަލީމް ހިނގައިގަތެވެ.\n“އާހް….ކިހާ ދެރަ ކަމެއް……ދޫކުރާށޭ…….މަންމާ….އަހަރެންގެ އަތް…ހާދަ ތަދެއްވެޔޭ…..ހަހަހަހާއްހާ…..ކަލޭ މަގޭ ކައިރިޔައް ނާންނާތި…..އެހެންނޫނީ މާ ރީއްޗެއްނުވާނެ…” އެކިއެކި ވައްތަރު ޖައްސަމުން އެނދުގައި އައްސާފައޮތް އަންހެން ކުއްޖާ ބުނަމުން ދިޔައިރު އިސްތަށިގަނޑު ހޭވިފައިވާއިރު މޫނުމަތީގައި ދާތިކިތައް ވިދަމުންދިޔައެވެ. ކުއްލިޔަކަށް އެ އަށިގަނޑު ތެޅެންފެށީ އެޔެއް މިއެއް ބަލާފައެއްނޫނެވެ.\nSalaam readers….sorry ingy mihaa lahun up kurevuneema….\nSoo kihineh hen heevanee evee….kaakubaa dhw eii…..\nLve u all❤❤❤\nEyy me first dhw..kiyaafa will comment ingey\nAww..hama speechless ingey mallu lavkolhaa..ekm adhi miahvure vx dhigukoh genesdheyn masahkaiy kohlahchey..waiting for the next..Curious to know whom the girl is..ly mallu❤🧡💛💚💙💜🖤\nAwwn..thanks jiji….yeah…next part dhigu koaladhynan…lve ya..😘\nThanks lovly girl..\nV habbu ingey mi bai..Malu v moluu..Lav ya more more❤😘\nEhehe..thanks jiji….lve ya more..♥\nReethi story genesdheefa in goiyh. Ummeedhu kuran story nimendhenves thigothuga genesdheyne kamah\nThanks shifam…yeah…will try ingy..😊♥\nMeekko second dhww mi faharu….BTW 😍😍😍😍😍😍OMG Masha Allah varah varah reethi mi part ves😘😘😘😘😘😘😘😘😘😘whn is next part malkko😘😘😘😘😘😘😘😘😘❤❤❤❤❤❤❤❤❤❤❤ waiting 😊😊😊😊😊LYSM😘😘😘❤❤❤❤\nThanks meekko..Ehehe mifaharu 2nd dhw…dhn jiji abadhuves first hoadhaa gothejves nygey..😉…nd next part insha allah varah avahah..lysm..😘\nVarah riithi….. when next\nThanks Unknown girl…Isha Allah varah avahah..😘😘\nEY mal haadha Mooney👏👏👏👏👏👏👏👏\nInsha Allah varah avahah..😊\nMal this is so beautiful❤❤❤💖💖💖 varrah kolhu ingeyyy\nKon iraku next part . Varah reethi . Thankolheh dhigu kohlahchey.\nWhen is the nxt part comming 🧐\nSorry guys..mal varah bodhu reason akaa hedhi dhn mi vaahka eh nuliyevyne.cant say the reason..sorry hope u guys understand.\nit’s Ok , dhen heekuran vaanan umurah evaahaka nimumakaa Hama ah gennaane kamah , . Mi vaahaka aslu fashaafa in goih varah reethi . Keep it up dear 👏👏👏👏👏👏👏👏👏👏👍👍👍👍👍👍🙂🙂🙂🙂🙂❤❤❤❤❤\nThanks lamm…varah ufaa vehje understand veema.yh..insha allah waanan umurah nimumakaa hamayah genesdheynan.😊.thanksaa💖.\nIt’s ok waanan umurah nimumakah genes dhehjey the story is nice 😘😘😘😘😘😍😍😍😘😍😘😍😘😍😘😍😘😍😍😘\nThanks yan…vvv varah ufaavehje understand veema…insha allah waanan unurah nimumakaa hamayah genesdheynan.😊.thanksaa💖.


Covid jehumun hakurubali trigger veytha?\nކޮވިޑް ޖެހުމުން ބީޓާ ސެލްސް ހަލާކުވޭ\nކޮވިޑް-19 ޖެހޭ ބައެއް މީހުންނަށް ކުއްލިއަކަށް ހަކުރު ބަލީގެ މައްސަލަތައް ކުރިމަތިވާކަމުގެ ޝަކުވާތައް ގިނަ ވެސް ސައިންސްވެރިން މިހާރުވަނީ މިކަމާ ގުޅޭ ދިރާސާއެއް ކޮށްފަ އެވެ. އަދި އިންޓަނޭޝަނަލް ޖާނަލް އޮފް އެންޑޮކްރައިނޮލޮޖީ އެންޑް މެޓަބޮލިޒަމްގައި މިހާރު ވަނީ މި ދިރާސާ ރިޕޯޓު ޝާއިއުކޮށްފަ އެވެ.\nމި ރިޕޯޓުގައި ފާހަގަ ކޮށްފައިވާ ގޮތުގައި ކޮވިޑް-19 ޖެހޭ ބައެއް މީހުން ބަލިން ފަސޭހަވާއިރު ހަކުރުމަތިވާ ކަން ސައިންސްވެރިންނަށް ވެސް ފާހަގަ ކުރެވިފައިވާ ކަމަށެވެ. އަދި މިހެން ދިމާވަނީ ހަކުރުބަލި އާއްމުކޮށް ޖެހެން މެދުވެރިވާ ސަބަބުތައް ކަމަށްވާ އުމުރުން ދޮށިވުމާއި ހުންނަންވާ ވަރަށް ވުރެ ހަށިގަނޑު ފަލަވުމާއި އަދި އާއިލީ ގޮތުން މި ބަލި ވާރުތާވާ މީހުން ނޫން އެހެން މީހުންނަށް ކަން ވެސް ސައިންސްވެރިން ފާހަގަކުރި އެވެ.\nމި ދިރާސާ ރިޕޯޓު ތައްޔާރު ކުރެއްވި ޑރ. ރުޖޫތާ ކަޓްކަރް ވިދާޅުވި ގޮތުގައި މި ދިރާސާގެ ތެރޭގައި ކޮވިޑް ޖެހުނު އަށް މީހެއްގެ ހާލަތު އެ ބޭފުޅުން ވަރަށް ރަނގަޅަށް ބެއްލެވި އެވެ. މިއީ އުމުރުން 37 އަހަރާއި 74 އަހަރާ ދެމެދުގެ މީހުން ކަމަށާއި މީގެން އެއްވެސް މީހެއްގެ އާއިލާގައި ހަކުރު ބަލި ވާރުތަވުން ނެތް ކަމަށާއި އެމީހުންނަށް ވެސް ކުރިން ހަކުރުބަލީގެ އެއްވެސް އުނދަގުލެއް ހުރިކަން ފާހަގަ ކުރެވިފައި ނެތް ކަމަށް އޭނާ ވިދާޅުވި އެވެ. ނަމަވެސް މި އެންމެންނަށް ވެސް ކޮވިޑް-19 ޖެހިފައި ރަނގަޅުވީއިރު ހަކުރުބަލި ޖެހިފައިވާ ކަން މި ރިޕޯޓުގައި ފާހަގަ ކޮށްފައި ވެއެވެ. އެހެންވެ މި ބައްޔަށް މިހާރު ކިޔަނީ ކޮވިޑް ޑައިބެޓީސް އެވެ.\nޑޮކްޓަރު ވިދާޅުވި ގޮތުގައި ކުރިން އެއްގޮތަކަށް ވެސް ހަކުރުބަލީގެ މައްސަލަތައް ދިމާވެފައި ނެތް މީހުންނަށާއި ކުރިން ސުރެ އެ ބަލި ހުންނަ މީހުންނަށް ވެސް ކޮވިޑް ޖެހުމުން މި ކަން އެބަ މެދުވެރިވެ އެވެ. ކުރިން ބަލި ހުރިކަން ފާހަގަ ކުރެވޭ މީހުންނަށް ކުރިއަށް ވުރެ ބޮޑަށް ހަކުރު ކޮންޓްރޯލް ކުރަން ދަތިވާ ކަމަށް މި ރިޕޯޓުގައި ވެއެވެ.\n"މިގޮތަށް ދިމާވާ ވަނީ ކޮރޯނާވައިރަސް ހަށިގަނޑަށް ވަދެ ސެލްތައް ހަލާކުކުރާއިރު ބީޓާ ސެލްސް ހަލާކުވާތީ،" މުމްބައިގެ ބާޓިއާ ހޮސްޕިޓަލުގެ އެންޑޮކްރައިނޮލޮޖިސްޓް ޑރ. ޖުގަލް ގަޑާ ވިދާޅުވި އެވެ.\nޑރ. ޖުގަލް ވިދާޅުވީ މިއީ އިންޑިޔާ ވަރަށް ކަންބޮޑުވާން ޖެހޭ ކަމެއް ކަމަށެވެ. ދުނިޔޭގެ ހަކުރުބަލި ޖެހިފައިވާ އާބާދީގެ ބޮޑު ބައެއް ތިބީ އިންޑިޔާގައި ކަމަށް ވާތީ އެވެ. މި ބަލި ޖެހިފައިވާ ކޮންމެ ހަ މީހަކުން އެކަކީ އިންޑިޔާ މީހެކެވެ.\nޑރ. ޖުގަލް ވިދާޅުވި ގޮތުގައި ކޮރޯނާވައިރަސް ޕެންކްރިއަސްގައި ހުންނަ ބީޓާ ސެލްސްތައް ހަލާކުކޮށްލުމުން އިންސިއުލިން ރަނގަޅަށް އުފެއްދުމުގެ ގާބިލްކަން ކުޑަވުމުން ހަކުރު މައްޗަށް ދާން މެދުވެރިވަނީ އެވެ.\n"ކޮވިޑަށް ފަރުވާ ކުރަމުންދާއިރު ބަލި މީހުން ތިބެނީ އެނދުމަތި ކޮށްފައި. އެހެންވެ އެމީހުންނަށް އެއްގޮތަކަށް ވެސް ހެލިފެލިވެއެއް ނޫޅެވޭ. އެމީހުން ކާ އެއްޗިއްސަށް ވުރެ ފިޒިކަލް އެކްޓިވިޓީޒް މަދުވޭ. މިއީ ލޭގައި ހަކުރު އެކުލެވޭ މިންވަރު އިތުރުވާން ދިމާވާ ސަބަބެއް،" ޑޮކްޓަރު ވިދާޅުވި އެވެ.\nޑަބްލިޔުއެޗްއޯ ބުނާ ގޮތުން ހައިޕަގްލައިސީމިއާ ނުވަތަ ލޭގައި ހަކުރު ހުންނަ މިންވަރު މަތިވުމަކީ ހަކުރު ކޮންޓްރޯލް ނުކުރެވޭ ކަމުގެ ހެއްކެކެވެ. މިގޮތަށް ގިނަ ދުވަހު ހަކުރު މަތީގައި ހުންނަން ވެއްޖެނަމަ އެތެރެހަށީގެ ގުނަވަންތަކަށާއި ނާރުތަކާއި ލޭ ހޮޅިތަކަށް ބޮޑެތި ގެއްލުންތަކެއް ލިބޭނެ އެވެ.


Remittance Taxhun midhiyamahu9million rufiyaa\nރެމިޓެންސް ޓެކުހުން މިދިޔަ މަހު ނުވަ މިލިއަން ރުފިޔާ\nބިދޭސީންތަކެއް މަސައްކަތް ކުރަނީ: އަހަރަކު 300 މިލިއަންނެއްހާ ޑޮލަރު މުސާރައިގެ ގޮތުގައި ބިދޭސީން ބޭރަށް ފޮނުވާ -- އަވަސް ފޮޓޯ | އަހުމަދު ޝުރާއު\nބިދޭސީން ބޭރަށް ފޮނުވާ ފައިސާ އިން ނަގާ ރެމިޓެންސް ޓެކުހުން މިދިޔަ މަހު އާމްދަނީގެ ގޮތުގައި ދައުލަތަށް ނުވަ މިލިއަން ރުފިޔާ ލިބިއްޖެ އެވެ.\nޓެކްސް އިދާރާ (މީރާ) އިން ބުނި ގޮތުގައި ރެމިޓެންސް ޓެކުހުން މިދިޔަ މަހު އާމްދަނީގެ ގޮތުގައި ލިބުނީ 9,097,978 ރުފިޔާ އެވެ. އަދި މިދިޔަ އަހަރުގެ އެ މުއްދަތުގައި ލިބިފައިވަނީ 9,062,521 ރުފިޔާ އެވެ.\nމީރާގެ ހިސާބުތައް ދައްކާ ގޮތުގައި މި ޓެކުހުން މިިދިޔަ އަހަރު އާމްދަނީގެ ގޮތުގައި 101 މިލިއަން ރުފިޔާ ދައުލަތަށް ލިބިފަ އެވެ. ނަމަވެސް އޭގެ ކުރީ އަހަރު މި އަދަދު އުޅެނީ 114 މިލިއަން ރުފިޔާގަ އެވެ.\nރެމިޓެންސް ޓެކްސް ނަގަން ފަށާފައިވަނީ 2016 ވަނަ އަހަރުގެ އޮކްޓޫބަރު މަހު އެވެ. ވަޒީފާއާބެހޭ ގާނޫނަށް އިސްލާހު ގެނެސް ނަގަން ފެށި މި ޓެކުހުގައި ނަގަނީ ބިދޭސީން ބޭރަށް ފޮނުވާ ފައިސާގެ ތިން ޕަސެންޓެވެ. މި ޓެކްސް ނަގަން ފެށި ފުރަތަމަ މަހު ދައުލަތަށް 6,822,074ރ. ލިބިފައިވެ އެވެ.\nމި ޓެކުން ނަގަން ފެށުމާއެކު، ބައެއް ފަރާތްތަކުން ޓެކުހުން ރެކެން ތަފާތު އުކުޅުތައް ބޭނުން ކުރި އެވެ. ނަމަވެސް މި ޓެކްސް ނުދައްކައި އެކަމުން ބަރީއަވާން މަސައްކަތް ކުރާ ފަރާތްތަކަށް ބިދޭސީ މުވައްޒިފަކު ބޭރަށް ފޮނުވި ފައިސާއާ އެއް އަދަދަކަށް ޖޫރިމަނާ ވާނެ އެވެ.\nއަދި އެކަން ކުރީ ވިޔަފާރި އަކުން ނަމަ ޖޫރިމަނާގެ އިތުރުން ވިޔަފާރި ކުރުމުގެ ހުއްދަ ވެސް ވަކި ވަގުތީ ގޮތުން ނެގުމުގެ ބާރު ދައުލަތަށް ދީދައިވެ އެވެ. މީގެ އިތުރުން ބިދޭސީ މުވައްޒިފުންނަށް މުސާރަ ދިނުމަގެ އުސޫލުތަކާއި އެއާ ހިލާފުވާ ފަރާތްތަކަށް އަމަލު ކުރާނެ ގޮތްތަކެއް ވެސް މި ބިލުގައި ކަނޑައަޅައިފަވެ އެވެ. އެގޮތުން ބިލު ތަސްދީގު ކުރުމަށް ފަހު ބިދޭސީ މުވައްޒިފަކަށް މުސާރަ ދޭން ޖެހޭނީ ރަޖިސްޓްރީކޮށްފައިވާ ބޭންކެއްގައި އެ މުވަޒަފުގެ ނަމުގައި ހުޅުވިފައިވާ އެކައުންޓެއް މެދުވެރިކޮށެވެ. އެހެންނޫނީ ބެންކެއްގެ ޗެކަކުން މުވައްޒަފުންގެ އެކައުންޓަށް ޖަމާކޮށްގެންނެވެ. އަދި އެ ކަމަށް ވަޒީފާ ދޭ ފަރާތް ތަކުން ހިލާފުވެއްޖެ ނަމަ 10،000 އާއި 50،000 ރުފިޔާއާ ދެމެދުގެ އަދަދަކަށް ޖޫރިމަނާ ކުރެވޭނެ އެވެ.\nއިމިގްރޭޝަން އިން ބުނެފައިވާ ގޮތުގައި ރާއްޖޭގައި 144،607 ބިދޭސީން މަސައްކަތް ކުރާއިރު، މީގެތެރެއިން 63،000 ބިދޭސީން މަސައްކަތް ކުރަނީ ގަވައިދާ ހިލާފަށެވެ. މީރާގެ ހިސާބުތައް ދައްކާ ގޮތުގައި ރާއްޖޭގައި މަސައްކަތް ކުރާ ބިދޭސީން އަހަރެއްގެ މައްޗަށް 300 މިލިއަން ޑޮލަރު ވަރު ރާއްޖޭން ބޭރަށް ފޮނުވަ އެވެ.


Griezmann Atletico Dhookohlan Ninmmaifi – adduLIVE\nގްރިޒްމަން އެތްލެޓިކޯ ދޫކޮށްލަން ނިންމައިފި\nMay 15, 2019, 09:23 ހަސަން ރަޝީދު\nމި ސީޒަނަށްފަހު އެތްލެޓިކޯ މެޑްރިޑް ދޫކޮށްލަން އެ ކްލަބަށް ކުޅެމުން އަންނަ ފްރާންސްގެ ފޯވާޑް އެންޓޮއިން ގްރިޒްމަން ނިންމައިފިއެވެ.\nމިދިޔަ އަހަރުގެ ޖޫން މަހު އެތްލެޓިކޯއާ އެކު ފަސް އަހަރު ދުވަހުގެ އެއްބަސްވުމެއްގައި ގްރިޒްމަން ސޮއިކުރި ނަމަވެސް ރޭ ޓްވިޓާގައި އާއްމުކުރި ވީޑިޔޯއެއްގައި ގްރިޒްމަން ވަނީ އާ ޗެލެންޖަކާ ކުރިމަތިލުމަށްޓަކާ މި ސީޒަނަށްފަހު އެ ކްލަބު ދޫކޮށްލުމަށް ނިންމާފައިވާކަން ހާމަކޮށްފައެވެ.\n"މިއީ ފަސޭހަ ނިންމުމެއް ނޫން. މި ކްލަބުގައި ހޭދަކުރި ފަސް އަހަރަކީ ވެސް ވަރަށް ބަރާބަރު ފަސް އަހަރު. ހުރިހާ ކަމަކަށް ވެސް ޝުކުރު އަދާކުރަން" އުމުރުން 28 އަހަރުގެ ފޯވާޑް ބުންޏެވެ.\nއެތްލެޓިކޯ ދޫކޮށްލުމަށްފަހު ދެން ދާނެ ކްލަބެއް ގްރިޒްމަން ހާމަކޮށްފައިނުވާއިރު، ރިޕޯޓުތައް ބުނާގޮތުން އޭނާ ދެން އެންމެ ފެނުން ގާތީ ބާސެލޯނާ އިންނެވެ. އެގޮތުން ގްރިޒްމަންގެ ރިލީޒް ފީ ކަމަށްވާ 125 މިލިއަން ޔޫރޯ ދައްކަން ބާސާ އިން ތައްޔާރަށް އޮތް ކަމަށްވެސް ރިޕޯޓުތައް ބުނެއެވެ.\nގްރިޒްމަން ބާސާ އަށް ބަދަލުވެއްޖެނަމަ އެ ކްލަބަށް ކުޅެމުން އަންނަ ފިލިޕޭ ކުޓީނިއޯ ވިއްކާލުމަކީ އެކަށީގެންވާ ކަމެއް ކަމަށް ބެލެވެއެވެ. ކުޓީނިއޯ ގެންނަން ޝައުގުވެރިވާ ކްލަބުތަކުގެ ތެރޭގައި ޗެލްސީ ހިމެނެއެވެ.


Grade9In Matheege Foi Thah Digital Kohffi - Vaguthu\nގްރޭޑް9އިން މަތީގެ ފޮތްތައް ޑިޖިޓްލްކޮށްފި\nގްރޭޑް ނުވައެކުން މަތީ ދަރިވަރުންގެ ޓެކްސްޓް ފޮތްތައް އުފުލަން ނުޖެހޭ ގޮތަށް، އެ ފޮތްތައް ޑިޖިޓަލް ކުރަން އެޑިއުކޭޝަން މިނިސްޓްރީން ނިންމައިފިއެވެ.\nދިރާސީ އާ އަހަރުގެ ކިޔެވުން ފެށޭނީ އަންނަ މަހުގެ 10 ވަނަ ދުވަހުއެވެ.\nއެޑިއުކޭޝަން މިނިސްޓްރީން ވިދާޅުވީ ގްރޭޑް ނުވައެކުން މަތީގެ ދަރިވަރުންނަށް ޑިޖިޓަލް ފޮތްބައި މެދުވެރިކޮށް ކިޔަވައިދޭން ނިންމާފައިވަނީ މިގްރޭޑްތަކުގެ ދަރިވަރުންގެ ފޮތް ބަޔަކީ ބަރު ފޮތް ބަޔަކަށްވުމުން އެ ހިފައިގެން ސްކޫލަށް ދާ ދިއުމަށް ލުޔެއް ހޯދައި ދިނުމުގެ ގޮތުން ކަމަށެވެ.\nއެގޮތުން ޓެކްސްޓް ފޮއިތަކުގެ ބަދަލުގައި ނުވައެއް، 10، 11 އަދި 12 ގެ ދަރިވަރުން ކިޔަވާނީ ޓެބްލެޓް ފަދަ ވަސީލަތްތައް ބޭނުންކޮށްގެން ކަމަށާއި އެކަމަށް ބޭނުންކުރާ އެކި ޕްލެޓްފޯމްގައި ދަރިވަރުން ކިޔަވާ މާއްދާތަކުގެ ކޮންޓެންޓް ހިމެނޭނެ ކަމުގައި އެ ވުޒާރާއިން ވިދާޅުވެއެވެ.\nކެމްބްރިޖް އޯލެވެލް ހަދާ ދަރިވަރުން ޑިޖިޓަލް ޓެކްސްޓް ފޮތްތައް ބޭނުންކުރުމަށް ކޮންމެ ދަރިވަރަކަށްވެސް ކެމްބްރިޖް ލޮގިންއިން އެއް ދޭނެ ކަމަށްވެއެވެ. އަދި އޭލެވެލް ހަދާ ދަރިވަރުންނަށްވެސް ޕިއަސަންގެ ލޮގިންއެއް ލިބޭނެއެވެ. ނަމަވެސް ޗާޕްކޮށްފައި ހުރި ފޮތްތައް ސްކޫލްތަކުގެ ލައިބްރަރީގައި ލިބެން ހުންނާނެ ކަމަށް މިނިސްޓްރީން ވިދާޅުވިއެވެ.\nމިދިޔަ އަހަރުތެރޭގައި ޓެކްސްޓް ފޮތްތައް ޑިޖިޓަލައިޒްކޮށްގެން ކިޔަވައިދިނުމުގެ ޕައިލެޓް ޕްރޮޖެކްޓެއް ވަނީ ކުރިއަށް ގެންގޮސްފައެވެ. އަދިި ރާއްޖޭގެ 50 ސްކޫލަކުން ދަރިވަރުންގެ ޓެކްސްޓް ފޮތްތައް ޑިޖިޓަލައިޒްކޮށްގެން ކިޔަވައިދެމުން ގެންދާ ކަމަށް އެޑިކޭޝަނުން ވިދާޅުވެފައިވެއެވެ.\nގްރޭޑް ތިނަކުން މަތީގެ ދަރިވަރުންނަށް ސަރުކާރުން ޓެބްލެޓް ފޯރުކޮށްދީފައިވާ އިރު ޓެބްލެޓް ނެތް ދަރިވަރުންނަށް ޓެބްލެޓް ފޯރުކޮށްދިނުމުގެ މަސައްކަތް ކުރަމުންދާ ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ދާދިފަހުން ވިދާޅުވިއެވެ. އެގޮތުން 1500 ޓެބްލެޓް މިހާރުވެސް ލިބިފައިވާ ކަމަށާއި، ސްކޫލްތަކުގައި ކިޔަވައިދިނުން ޑިޖިޓަލައިޒް ކުރުމުގެ މަސައްކަތުގެ ދަށުން ބައެއް ސްކޫލްތަކުގައި ޑިޖިޓަލް ލައިބްރަރީ ވެސް ތައާރަފްކޮށްފައިވާ ކަން ފާހަގަކުރެއްވިއެވެ.\nދަށް ގްރޭޑުތަކުގައި ކިޔަވާ ކުދިންގެ ފޮތްތައް ގިނަވެ، ދަބަސް ބަރުވާ ކަމުގެ ޝަކުވާ އަބަދު ކުރަމުންދެއެވެ. އެ ދަރިވަރުންގެ ޝަކުވާއަށް ހައްލެއް ހޯދައި ދިނުމަށް ފޮތްތައް ރިވައިސްކުރުމުގެ މަސައްކަތް މިހާރު ވަނީ ފަށާފައެވެ. ފޮތްތައް ޑިޖިޓަލް ނުކުރިއަސް ފޮތްތައް ރިވައިސްކުރުމުން ކޮންޓެންޓް ކުޑަވާނެކަން ކަމަށް އެޑިއުކޭޝަން މިނިސްޓްރީއިން ވިދާޅުވިއެވެ.\nމާތްﷲ ވޮޑިގެންވޭތޯ ސުވާލު އުފެއްދި މައްސަލަ ފުލުހުން ބަލަނީ\nއިންޑިއާގެ އެހީގައި ކިނޮޅަހާއި ޅޮހީގައި ކްލާސް ރޫމްތަކެއް އަޅައި ދީފި\nކެމިސްޓްރީން އޭ ސްޓާ ހޯދި ދިހަ އަހަރުގެ ރަޔާން ފުލުހުންގެ ލެބަށް


Dhuniyeyge emme furathama kandu adee villa raajjeygai hulhuvaifi - One Online\n"މުރަކަ" ނަމުގައި ހުޅުވި ވިލާގެ އަގަކީ ރެއަކަށް 50،000 ޑޮލަރު --- ފޮޓޯ : ޑެއިލީ މެއިލް\nދުނިޔޭގެ ފުރަތަމަ ކަނޑުއަޑީ ވިލާ ރާއްޖޭގައި ހުޅުވައިފި\nހޮޓެލް އެންޑް ރިޒޯޓް ފްރެންޗައިޒް އެއް ކަމަށްވާ ކޮންރެޑް މޯލްޑިވްސް އިން ދުނިޔޭގެ ފުރަތަމަ ކަނޑުއަޑީ ވިލާ ރާއްޖޭގައި ހުޅުވައިފި އެވެ.\nކޮންރެޑް މޯލްޑިވްސް އިން ދުނިޔޭގެ ފުރަތަމަ ކަނޑުއަޑީގެ ވިލާ ހުޅުވާފައި ވަނީ ކޮންރެޑް މޯލްޑިވްސް ރަންގަލި އައިލެންޑްގައެވެ.\nކަނޑުއަޑީގައި މަސްތައް ވަށައިގެން ފެންނަ ކޮޓަރިއެއްގެ ތެރޭގައި ނިދާލުމުގެ ފުރުސަތު ކޮންމެ ކޮންމެ މީހަކަށް ނުލިބޭނެ ކަމަށް ގިނަ ބަޔަކު ވަނީ ބުނެފައެވެ. އެ ވިލާގައި ރެއެއް ހޭދަކުރުމަށް 50،000 އެމެރިކާ ޑޮލަރު ހޭދަވާނެ އެވެ. އެއީ ރާއްޖޭގެ 773،000 ރުފިޔާއެވެ.\n"މުރަކަ" ކަނޑުއަޑީ ވިލާގެ ފާހާ ތެރެ --- ފޮޓޯ : ޑެއިލީ މެއިލް\nދާދި ފަހުން ހުޅުވާފައިވާ ކަނޑުއަޑީ ވިލާ ފަރުމާކޮށްފައި ވަނީ ދެ ޑެކް ހިމެނޭގޮތަށެވެ. ވިލާގެ ތިރީ ޑެކް އަކީ ބެޑްރޫމް އެވެ. ބެޑްރޫމް އަށް ވާ ޑެކް ހުންނާނީ މޫދުގެ އެންމެ މަތީ ހިސާބުން ފަސްް މީޓަރު އަޑީގައެވެ.\nމުޅި ވިލާގެ ބޮޑުބައި ބިއްލޫރިން ފަރުމާކޮށްފައިވާއިރު އެ ވިލާގައި ބެޑްރޫމްގެ އިތުރުން ބޮޑު ފާހާނާއަކާއި ސިޓިންރޫމެއް ހިމެނެއެވެ.\nއިންޑިއާ ކަނޑުގެ އަޑީގެ ރީތި މަންޒަރުތައް ކައިރިން ދައްކާލުމަށް ތައްޔާރުކުރި އެ ލަގްޒަރީ ވިލާގެ މަސައްކަތަށް 15 މިލިއަން އެމެރިކާ ޑޮލަރު ހޭދަވިއެވެ.\n"މުރަކަ" ވިލާގެ މަތީ ޑެކް ---- ފޮޓޯ : ޑެއިލީ މެއިލް\n"މުރަކަ"ގެ ނަމުގައި ހުޅުވި އެ ވިލާ ޑިޒައިންކޮށްފައި ވަނީ "ކްރައުން ކޮމްޕެނީ"ގެ އާކިޓެކްޓުންނެވެ. އަދި އެ ވިލާ އިމާރާތްކޮށްފައި ވަނީ ނިއުޒީލެންޑްގެ އެމްޖޭ މާފީ ކިޔާ ކުންފުންޏަކުންނެވެ. އެކުންފުންޏަކީ އެކުއޭރިއަމް ޓެކްނޮލޮޖީގެ މާހިރުންނެވެ.\nވިލާގެ މަތީ ޑެކު ހުންނާނީ މޫދުން މަތީގައެވެ. އެ ޑެކުގައި ޓްވިން ސައިޒް ބެޑްރޫމް އަކާއި ފާހާނައާއި ޕައުޑަރ ރޫމް އާއި ޖިމް އާއި ބަޓްލަރ ކުއަރޓަ އާއި ސެކިއުރިޓީ އާއި ސިޓިންރޫމް އާއި ކިޗެން ބާ އެއްގެ އިތުރުން ޑައިނިން ރޫމް އެއްވެސް ހުންނާނެއެވެ.\nމުރަކަ ވިލާގެ މަތީ ޑެކްގައި އިންފިނިޓީ ފޫލް އެއް އިންނައިރު އެ ވިލާގައި ޖުމްލަ ނުވަ ގެސްޓަކަށް އެކީގައި ތިބެވޭނެއެވެ.


Govanvee harukatteytha?Laadheeneetha?\nރައީސް ސޯލިހް އާއި ޢުއްތަމަ ފަނޑިޔާރު އަދި ރައްޔިތުންގެ މަޖިލީހުގެ ރައީސް\nގޮވަންވީ ހަރުކައްޓޭތަ؟ ލާދީނީތަ؟\n09 ޖުލައި 2021 - 13:33:00\nނަފްރަތުގެ ބިލެވެ. ހިސާންގެ ބިލެވެ. ލާދީނީ ބިލެވެ. ސެކިއުލާ ބިލެވެ. ދެންވެސް ދެން އޮތްނަމެކެވެ. ކަފިވެފައިވާ ވިސްނުންތަކަށް ނިމުން އަންނާނެހެން ހީވޭ ހެއްޔެވެ؟ ދިވެހީން ޒަމާނުއްސުރެ ދެކެމުންއައި އުފާވެރި މާހައުލު އޭގެ ރީތި ތާޒާ ގޮތުގައި އޮވެދާނެހެއްޔެވެ؟ ދައްކަން މިއުޅެނީ ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅާފައިވާ ބިލެއްގެ ވާހަކައެވެ.\nއާންމު ތަނެއްގައި، މުސްލިމަކު ކާފަރެއްގެ ގޮތުގައި ސިފަކުރުން ނުވަތަ ސިފަކުރުމުގައި ބައިވެރިވުމަކީ ޖިނާއީ ކުށެއް ކަމުގައި ކަނޑައެޅޭގޮތަށް ރައްޔިތުންގެ މަޖިލީހަށް ސަރުކާރުން ބިލެއްހުށަހެޅިއެވެ. ސަރުކާރުގެ ފަރާތުން ގާނޫނުލްއުގޫބާތަށް މި އިސްލާހު ހުށަހެޅީ ތުޅާދޫ ދާއިރާގެ އެމްޑީޕީގެ މެމްބަރު ހިސާން ހުސެއިން އެވެ. ނަފްރަތުގެ އަމަލު ހިންގުމަކީ ކުށެއް ކަމުގައި ގާނޫނުލްއުގޫބާތުގައި ކަނޑައަޅާފައިވާ މި ބިލުގައިވާ ގޮތުން އާންމު ތަނެއްގައި، ވަކި މީހަކީ އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތު ކުރުމަކީ ކުށެވެ. އަދި އިސްލާމީ އަގީދާއާ ގުޅުވައި މުޖްތަމައުގައި މީހަކާ މެދު ނަފްތަރު އުފެއްދުމާއި އާންމު ތަނެއްގައި މުސްލިމަކު ކާފަރެއްގެ ގޮތުގައި ސިފަކުރުން ނުވަތަ ސިފަކުރުމުގައި ބައިވެރިވުމަކީ ވެސް ކުށެއް ކަމުގައި ވަނީ ކަޑައަޅާފަ އެވެ.\nމީގެ އިތުރުން އެ ބިލުގައި މީހެއްގެ ސިޔާސީ ވިސްނުމަށް ބަލައި އެމީހަކަށް ޖިސްމާނީ އަނިޔާއެއް ދިނުން ނުވަތަ ދިނުމުގައި ބައިވެރިވުން ނުވަތަ ދިނުމަށް ރޭވުމަކީ ވެސް ކުށެއް ކަމުގައި ބުނެފައި ވެއެވެ. މީހެއްގެ ނަސްލަށް ، އުފަންވީ ގައުމަށް، ކުލަޔަށް ބަލައި އެމީހަކާ މެދު ތަފާތުކުރުމަށް ގޮވާލުން ނުވަތަ އެފަދަ އަމަލަކަށް ހިތްވަރުދިނުމަކީ ވެސް ކުށެއް ކަމުގައި އެ ބިލުގައި ބުނެފައި ވެއެވެ. ބިލުގައިވާ ގޮތުން އެއީ އެއްވަނަ ދަރަޖައިގެ ކުށެކެވެ. އެހެންކަމުން އެފަދަ ކުށެއް ކޮށްފި ނަމަ އެންމެ ބޮޑުވެގެން އަންނާނީ އެއް އަހަރުގެ ޖަލު ހުކުމެކެވެ. އެންމެ ކުޑަ ވެގެން އެއް މަހާއި ހަ ދުވަހުގެ ޖަލު ހުކުމެއް އަންނާނެ އެވެ.\nމިބިލާގުޅިގެން އެންމެ ފުރަތަމަ އެއްޗެއް ވިދާޅުވީ ދީނީ އިލްމުވެރިޔާ ޑރ. މުހައްމަދު އިޔާޒުއެވެ. ވިދާޅުވީ ކޮންމެ ގޮތަކަށް ގާނޫނު ފާސް ކުރި ނަމަވެސް ލާދީނީ މީހަކު އެއީ ދީނީ މީހަކަށް ނުވާނެ ކަމަށެވެ. އިތުރަށް ވިދާޅުވީ އެފަދަ މީހުންގެ ނުރައްކާތެރިކަން ހާމަކޮށް ފާޅު ކުރަންވެސް ޖެހޭ ކަމަށެވެ. މިބިލުގެ ކަންބޮޑުވުން ފެށުނީ މިހިސާބުންނެވެ. "ލާދީނީ" ގޮވުމާއި "ހަރުކަށި ފިކުރުގެ" ވާހަކަ އަށް ތަންދެމުން ބިލުގެ ބަހުސް އާންމުންނާ ހަމައަށް ތިލަވެ، ދެން ފެށިގެން ދިޔައީ ހޫނު ބަހުސްތަކެކެވެ.\nއެގޮތުން ނަފްރަތުގެ އަމަލު ހިންގުމަކީ ކުށެއް ކަމުގައި ކަނޑައަޅައި މުސްލިމަކު ކާފަރެއްގެ ގޮތުގައި ސިފަކުރުން މަނާކުރީ އެމްޑީއެން ފަދަ "ލާދީނީ" ފަރާތްތަކަށް ގާނޫނީ ބާރު ދިނުމަށް ކަމަށް ސަލަފްގެ ރައީސް އަބްދުﷲ ބިން ޖަނާބު ވިދާޅުވެ، ބިލަށް ރައްދު ދެއްވިތަން ފެނިގެންދިއައެވެ. ނަފްރަތުގެ އަމަލު ހިންގުމަކީ ކުށެއްގެ ގޮތުގައި ބަޔާންކޮށްފައިވާ މި ބިލަކީ ޖަރީމާއެއްގެ ގޮތުގައި ސިފަކޮށް ސަލަފްގެ ރައީސް އަބްދުﷲ ކުރެއްވި ޓުވީޓުތަކެއްގައި ވިދާޅުވީ ދީނީ އިލްމުވެރިންގެ އެއްވެސް މަޝްވަރާއެއް ލަފައެއްނެތި އެފަދަ ބިލެއް ގާނޫނަކަށް ހެދުމުގެ ބޭނުމަކީ "ލާދީނީ" އެމްޑީއެން ފަދަ ފަރާތްތަކަށް ގާނޫނީބާރުދިނުން ކަމަށެވެ. އަދި ދީނީ ހޭލުންތެރިކަމަށް ރާއްޖޭގައި އޮތް "ހަނި" މަގުވެސް އަލުން މަނާކުރުމުގެ ނުބައިރޭވުން ރޭވިގެން އަންނަ މަންޒަރު ފެންނަ ކަމަށް ވިދާޅުވެ، އޭނާ ވަނީ އެ ބިލާމެދު ކަންބޮޑުވުން ފާޅުކޮށްފައެވެ. އާއްމު އިޖްތިމާއީ މިންގަޑު ރައްކާކުރުމުގެ ގާނޫނުގައާއި، ދީނީ އެއްބައިވަންތަކަން ހިމާޔަތް ކުރުމުގެ ގާނޫނުގައި އެފަދަ ގިނަމައްސަލަތަކަށް އެކަށީގެންވާ އުސޫލުތައް ކަނޑައެޅިފައިވާކަން އަބްދުﷲ ބިން ޖަނާބު ފާހަގަކުރެއްވިއެވެ. އެ ގާނޫނު ތަންފީޒު ކުރުމުގެ ބަދަލުގައި މިހާރު ފެންނަމުންދަނީ "ލާދީނީ" ފަރާތްތަކަށް ގާނޫނީ ބާރު ދިނުމަށް މަސައްކަތް ކުރާ މަންޒަރު ކަމަށްވެސް އޭނާ ވަނީ ފާހަގަ ކޮށްފައެވެ.\nއަނެއްކޮޅުން އޮޅުމެއްނެތް ގޮތުގައި، "ލާދީނީ" ކަމަށް އެހެން މީހަކާ ދިމާއަށް ބުނުމަކީ އެހެން މީހުންގެ ހިތްތަކުގައި ނަފްރަތު އުފެއްދުމަށް ބުނާ ބުނުމެއް ކަމަށާއި، އަނެކާ އަކީ ގޯސް މީހެއްގެ ގޮތުގައި ދެއްކުމަށް ބުނާ ބުނުމެއްކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވީ މިބިލަށް އައި ފާޑުކިއުންތަކާ ގުޅިގެން އެދަނޑިވަޅުގައެވެ.\nނަޝީދު ވިދާޅުވީ އެމަނިކުފާނަކީ ލާދީނީ މީހެއްކަމަށް ބުނުމުގެ ހައްޤު އެހެން މީހުނަށް އޮންނާން ޖެހޭނެ ކަމަށް އެތައްބަޔަކު އެބަދެކޭ ކަމަށެވެ. މިމައްސަލާގައި އެމިނިކުފާނު ދެކެވަޑައިގަންނަވާ ގޮތް އެހާ މުހިއްމު ނޫން ކަމަށާއި އެމަނިކުފާނަކީ އިސްލާމެއް ކަމަށެވެ. ލާދީނީއޭ އެމަނިކުފާނަށް ގޮވަނީ އެހެން މީހުންގެ މެދުގައި ނަފްރަތު އުފެއްދުމަށް ކަމަށް ނަޝީދު ދެކެވަޑައިގަންނަވައެވެ.\nނަޝީދު ވިދާޅުވަނީ މިހެންނެވެ. "މި މައްސަލާގައި އަޅުގަޑު ދެކޭގޮތް އެހާ މުހިންމެއްނޫނެވެ. އަޅުގަޑަކީ ކަނޑައެޅިގެން އިސްލާމެއް ކަމަށް އަޅުގަޑުދެކި ހުރިއިރު، އަޅުގަޑަކީ ލާދީނީ މީހެއް ކަމަށް ބުނުމަށް އަޅުގަޑަކު ނުއެދޭނެ ތާއެވެ. ސުވާލަކީ އަނެއްމީހާ އަޅުގަޑާއި ދިމާއަށްއެފަދަ ބަސްތަކެއް ރައްދު ކުރާން ބޭނުންވާ ސަބަބާއި ގުޅޭ ގޮތުން އުފެދޭ ސުވާލެވެ. އޭނާގެ ނަޒަރުގައި އަޅުގަޑު ގޯހީއެވެ. އެގޯސްއެނާ ފާހަގަ ކުރާން އެދިދާނެ ދެ ގޮތެއް ވިސްނެއެވެ. އިސްލާމް ދީން ޤަބޫލް ކުރާއެހެން މީހުންގެ ހިތްތަކުގައި އަޅުގަޑާއި މެދުނަފްރަތު އުފެއްދުމެވެ. ނުވަތަ އަޅުގަޑުގެ ސަބަބުންޖުމްލަ ގޮތެއްގައި އިސްލާމް ދީނަށް ގެއްލުން ވާކަމުން، އިސްލާމް ދީނުގެ ދިފާއުގައި އަޅުގަޑުގެ ގޯސް އޭނާ ފާހަގަ ކުރަނީއެވެ."\nނަޝީދު އިތުރަށް ވިދާޅުވެފައި ވަނީ އިސްލާމް ދީނާއި ދައުލަތުގެ ދިފާއުގައި ހަރަކާތްތެރިވާނީ ދިވެހިދައުލަތް ކަމަށާއި ވަކި ފަރުދެއް ނޫން ކަމަށެވެ. އަދި ލާދީނީ މީހެއް ކަމަށް ބުނުމަކީ ޖިނާއީ ތުހުމަތެއް ކުރުން ކަމަށާއި، ޖިނާއީ ދައުވާ އުފުލޭނެ ސަބަބެއް ކަމަށެވެ.\nކެންދޫ ދާއިރާގެ މެންބަރު އަލީ ހުސައިން ވިދާޅުވަނީ އަދި އެހެން ގޮތަކަށެވެ. މުސްލިމަކާ ދިމާލަށް އެމީހަކީ ހަރުކަށި ފިކުރުގެ މީހެކޭ ބުނެވޭނަމަ، އަނެކާއާ ދިމާލަށް ތިއީ އިސްލާމްދީނާ ދެކޮޅު މީހެކޭ ނުބުނެވޭންވީ ސަބަބެއް ނެތް ކަމަށެވެ. މުސްލިމަކާ ދިމާލަށް ހަރުކަށި ފިކުރުގެ މީހެކޭ، އެކްސްޓްރީމިސްޓެކޭ، އަދި ޓެރެރިސްޓެކޭ ބުނެވޭނަމަ އަނެކާއާ ދިމާލަށް ތިޔައީ އިސްލާމްދީނާއި ދެކޮޅު މީހެކޭ، ނުވަތަ އިސްލާމްދީނާއި ހިލާފަށް އަމަލުކުރާ މީހެކޭ ނުބުނެވޭންވީ ސަބަބެއް ނެތް ކަމަށެވެ. ދިވެހިދައުލަތަގެ ދީނަކީ އިސްލާމްދީން ކަމަށް ގާނޫނު އަސާސީގައި ބަޔާންކޮށްފައި ވާއިރު އެހެން ގާނޫނެއްގައި މީހަކާ ދިމާލައް އޭނާއަކީ އިސްލާމްދީނާއި ދެކޮޅު މީހެކޭ ބުނުން ކުށަކަށް ހެދުމަކީ ދެކޮޅުޖެހޭ ކަމެއް ނޫން ކަމަށް އަލީ ހުސައިން ވިދާޅުވިއެވެ.\nދިވެހި ގާނޫނު އަސާސީގެ ނުވަ ވަނަ މާއްދާގައި ބުނާގޮތުން ކޮންމެ ދިވެހި ރައްޔިތަކީ މުސްލިމަކަށް ވުން ލާޒިމެވެ.\nއަދާލަތުންވެސް ބިލާ ދެކޮޅަށް ވަނީ ބަޔާން ނެރެފައެވެ. އެބަޔާނުގައި ވާގޮތުން ދިވެހި ރައްޔިތުންނަކީ ޒަމާނުއްސުރެ މާތްވެގެންވާ އިސްލާމްދީނުގެ ހިދާޔަތުގެ މަތީގައި ޞުލްޙަވެރިކަމާއި އަމާންކަމާއި އެއްބައިވަންތަކަމާއެކު ސާދާ ދިރިއުޅުމެއް އުޅެމުން އައި ރައްޔިތުންތަކެއް ކަމުގައި ވީނަމަވެސް، ވޭތުވެދިޔަ އަހަރުތަކުގެ ތެރޭގައި ދުނިޔެއަށް އައިސްފައިވާ ބަދަލުތަކާއެކު ދިވެހިރައްތުިންގެ އެއްބައިވަންތަކަމަށް ނުރަނގަޅު އަސަރުކޮށްފައިވާކަމަށެވެ.\nމިކަމާ ގުޅިގެން ރައީސް ސޯލިހާއިވެސް އަދާލަތު ޕާޓީން ވަނީ ބައްދަލު ކޮށްފައެވެ. ރައީސް ދެއްވީ އުންމީދީ ޖަވާބެއްކަމަށް އަދާލަތުން ވިދާޅުވެއެވެ. އެގޮތުން ނަފުރަތުގެ ކުށާ ގުޅޭ ބިލު ގާނޫނަކަށް ވެގެން އަންނައިރު، ރައްޔިތުންނާއި، އިލްމްވެރިންގެ މެދުގައި އުފެދިފައިވާ ކަންބޮޑުވުންތަކަށް ހައްލު ހޯއްދަވާދެއްވާނެ ކަމުގެ ޔާގީންކަން ރައީސް ދެއްވިކަމަށް އަދާލަތު ޕާޓީން ވަނީ ބުނެފައެވެ.\nމިހުރިހާ ވާހަކައެއް ދެކެވެމުންދިޔައިރު އެންމެ ފަހަތުފަޔަށް ބަރުވެފައި އޮތީ އިސްލާމިކް މިނިސްޓްރީއެވެ. އިސްލާމިކް މިނިސްޓްރީގެ ބަހެއް އިވުނީ ބިލް ހުށަހެޅިތާ ވިއްސަކަށް ދުވަސްފަހުން ބިލާގުޅޭގޮތުން އެންމެންހެން ވާހަކަދައްކާ ނިމުނުފަހުންނެވެ. މިނިސްޓްރީން ބަޔާނެއް ނެރެ، ބުނީ ތިންކަމެއް ފާހަގަ ކުރާކަމަށެވެ. އެ ތިންކަމުގެ ގޮތުގައި އެބަޔާނުގައި ހިމަނާފައިވަނީ، އިސްލާމް ދީނުގެ ނަމުގައި މީހުންގެ އަބުރާއި މުދަލާއި ފުރާނަޔަށް ގެއްލުންލިބުމަށް މަގުފަހިވާފަދަ ކުށްތައް މަނާކުރުމާއި، އިސްލާމް ދީނުގެ ދައުވަތު ފެތުރުމާއި ހެޔޮކަންކަމަށް ގޮވާލުމާއި ނުބައިކަންކަން ނަހީކުރުމުގެ މަތިވެރި ވާޖިބަށް ހުރަސްއެޅިދާފަދަ މާއްދާތައް އިސްލާހު ކުރުމާއި، އިސްލާމްދީނާ ދެކޮޅަށް ހިންގޭ ނަފުރަތުގެ އަމަލުތައް އެބިލުގައި ހިމެނުމެވެ.\nމިހިސާބަށް ކަންކަން އައިއިރު ދީނީ ފަތުވާ މަޖިލިސް ވީ ކޮންތާކު ބާވައެވެ؟ އެމަޖިލީހުގެ އަޑެއް ނީވެއެވެ. މިކަމުގައި ދިވެހިންނަށް އަދިވެސް ކޮޅެއް ނުފެނިގެން އުޅޭއިރު ދީނީ ކަންކަމުގައި އެންމެ ފަހުބަސް އިއްވާ ފަތުވާ މަޖިލިސް އޮތީ ނިދާފައެވެ. އެބައިމީހުންގެ ހަބަރެއް ނުވެއެވެ. އެމަޖިލީހުގެ އަޑު އެންމެ ގަދަވާންވީ ދަނޑިވަޅަކީ މިއީ ނޫންހެއްޔެވެ؟ ދިވެހީންނަށް އެމަޖިލީހުގެ ބޭނުން އެންމެ ބޮޑު ވަގުތަކީ މިއީ ނޫންހެއްޔެވެ؟\nދިވެހިންނަކީ ޒަމާނުއްސުރެ އިސްލާމްދީނަށް އުޅެމުން އަންނަ ބަޔަކު ދިރިއުޅެމުން އަންނަ ގައުމެކެވެ. އޮތީ އެއްސަގާފަތެކެވެ. މިނިވަން ޖައްވެކެވެ. ވާހަކަދައްކަނީ އެއްބަހަކުންނެވެ. ހިޔާލު ތަފާތުވާންވީ ކީއްވެގެން ކަން ނޭނގުނަސް އެނގޭ ކަމަކީ ހިޔާލު ތަފާތު ކަމެވެ. އެއްބަޔަކު ނަފްރަތުގެ ބިލާ ދެކޮޅަށް ވަކާލާތު ކުރަމުންދާއިރު އަނެއްބަޔަކު ކޮންމެ ގޮތަކަށް މާނަކޮށްގެންވެސް އެބިލާ އެއްކޮޅެވެ. ޖަވާބު ލިބެންޖެހެނީ ކުރުކުރު ދެތިން ސުވާލަކަށެވެ. ލާދީނީ ގޮވަންވީހެއްޔެވެ؟ ހަރުކައްޓޭ ގޮވަންވީހެއްޔެވެ؟ ނުވަތަ މިދެގޮތުން ކުރެ ގޮތަކަށް ނޮގޮވަންވީހެއްޔެވެ؟ ޖަވާބަކީ ހަރުކަށިވެސް ނުވާންވީއެވެ. ލާދީނީވެސް ނުވާންވީއެވެ. ދިވެހީން ރީތި ދިވެހީންގެ ގޮތުގައި ، އިހްތިރާމު ކުރެވޭ ނަލަނަލަ މާހައުލެއް އުފައްދަންވީއެވެ.\nރައީސް ނަޝީދުރައީސް ޞާލިޙްއިސްލާމީ ޝަރިއަތްއިސްލާމިކް މިނިސްޓްރީއިސްލާމިކް މިނިސްޓަރުއިސްލާމިކް ޔުނިވަސިޓީއިސްލާމީ ފަތުވާ މަޖީލިސްއިސްލާމިކް މިނިސްޓަރު ޒާހިރު\nނާކާމިޔާބީގައި ހިތްވަރުގަދަ ކުރައްވާ: ރައީސް ނަޝީދު\nޒަކާތު ޕޯޓަލް ތައްޔާރުކޮށްދޭނެ ފަރާތެއް ހޯދަނީ\nއަދުހަމް ދައުވާތަކަށް ކޯޓުގައި އެއްބަސްވެއްޖެ


Europe ge bodethi club thakun faarali Haaland Dortmund ah - vNews.mv\nސާލްޒްބާގަށް ކުޅެމުން އައި ހާލަންޑް ---\nޔޫރަޕުގެ ބޮޑެތި ކްލަބުތަކުން ފާރަލި ހާލަންޑް ޑޯޓްމުންޑަށް\nއިސްމާޢީލް ޝާހު (ކުޑަ ޝާހު) Dortmund | 29 December 2019, 20:05\nއޮސްޓްރިއާގެ ސާލްޒްބާގަށް ކުޅެމުން އައި ޒުވާން ފޯވާޑް އާލިން ހާލަންޑް ޖަރުމަންގެ ބޮރޫޝިއާ ޑޯޓްމުންޑަށް ބަދަލުވެއްޖެ އެވެ.\nހާލަންޑް ޑޯޓްމުންޑާ ގުޅިފައިވަނީ 18 މިލިއަން ޕައުންޑުގެ އަގަކަށެވެ. އޭނާ ޑޯޓްމުންޑާއެކު ހަދާފައިވާ އެއްބަސްވުމުގެ ދަށުން 2024 ވަނަ އަހަރުގެ ނިޔަލަށް އެޓީމުގައި މަޑުކުރާނެއެވެ. އަދި ޑޯޓްމުންޑުން ހާލަންޑަށް ހަފުތާއަކު 130،000 ޕައުންޑުގެ މުސާރައެއް ލިބޭނެއެވެ.\nމި ފަހަރުގެ ޗެމްޕިއަންސް ލީގުން ވިދާލި ހާލަންޑް ޑޯޓްމުންޑަށް ބަދަލުވިއިރު، އޭނާ ހޯދުމަށް ހޯދަން ޔޫރަޕުގެ ނަން މަޝްހޫރު ގިނަަ ކްލަބުތަކުން ވަނީ މަސައްކަތް ކޮށްފައެވެ. އޭގެ ތެރޭގައި މެންޗެސްޓާ ޔުނައިޓެޑާއި ޔުވެންޓަސް އަދި އާރްބީ ލެއިޕްޒީގްވެސް ހިމެނުނެވެ.\nއުމުރުން 19 އަހަރުގެ ހާލަންޑް މި ސީޒަނުގައި މިހާތަނަށް 22 މެޗުން 28 ގޯލު ޖަހާފައިވާއިރު، ޗެމްޕިއަންސް ލީގުގައި ސަލްޒްބާގުން 6-2 އިން ގެންކް ބަލިކުރި މެޗުގައި ހާލަންޑް ހެދި ހެޓްރިކާއެކު އޭނާ ވެފައިވަނީ މި މުބާރާތުގައި އެކަން ހާސިލްކުރި ތިންވަނަ އަށް އެންމެ ޒުވާން ކުޅުންތެރިޔާ އަށެވެ. ހެޓްރިކް ހެދިއިރު ހާލަންޑްގެ އުމުރަކީ 19 އަހަރާއި 58 ދުވަހެވެ. އަދި އޭނާ އަކީ ޗެމްޕިއަންސް ލީގުގެ ފުރަތަމަ ފަސް މެޗުގައި ގޯލް ކާމިޔާބުކުރި ހަމައެކަނި ކުޅުންތެރިޔާއެވެ.\nނޯވޭ ގައުމީ ޓީމަށް ވެސް ކުޅޭ ހާލަންޑް ވަނީ ސާލްޒްބާގުގައި ހޭދަކުރި ދެ ސީޒަނުގައި ކުޅުނު 27 މެޗުން 29 ގޯލް ޖަހާފައެވެ. އަދި އޭނާ ވަނީ މިއަހަރު އޮފް 20 އަހަރުން ދަށުގެ ފީފާ ވޯލްޑް ކަޕްގެ ގޯލްޑަން ބޫޓްވެސް ހާސިލުކޮށްފައެވެ.


Taxi Thakugai Passenger Ge Huhdha Nethi Dheenee Mauloomath Eh Ves Dhen Radio In Nujeheyne - Vaguthu\n5 މަސް ކުރިން ( އޭޕްރީލް 5, 2021 )\nމާލޭ މަގުމަތީގައި ފުލުހަކު ހަރަކާތްތެރިވަނީ:- އަހްމަދް އަލީ\nރާއްޖޭގައި ދުއްވާ ޓެކްސީތަކުގައި އާއްމު ގޮތެއްގައި ކީރިތި ޤުރުއާނާއި، ދީނީ މައުލޫމާތުތައް ރޭޑިއޯ އިން ޖަހަމުން ގެންދިޔަ ނަމަވެސް މީގެ ފަހުން ދީނީ މައުލޫމާތު ވެސް ހިމެނޭ ގޮތައް އެއްވެސް އެއްޗެއް ޓެކްސީއެއްގައި ޖެހޭނީ ފަސެންޖަރުގެ ހުއްދަ އޮވެގެން ކަމަށް ކަނޑައަޅައި ޓްރާންސްޕޯޓް އޮތޯޯރިޓީން ގަވައިދަށް ބަދަލު ގެނެސްފިއެވެ.\nޓެކްސީ ގަވައިދަށް ޓްރާންސްޕޯޓް މިނިސްޓްރީން މިއަދު ގެނައި ބަދަލުގައި ބުނެފައި ވަނީ ޓެކްސީގެ ޚިދުމަތް ދޭ ފަރާތުން ބޭނުންކުރާ މުއާޞަލާތީ ނިޒާމު ފިޔަވައި، އަޑު ނުކުންނަ ބާވަތުގެ އެހެން އެއްވެސް އާލަތެއް (ރޭޑިޔޯ، ޓީވީ، ލަވަޖަހާ ސެޓު ނުވަތަ މިނޫންވެސް މި ބާވަތުގެ އެއްވެސް އެއްޗެއް) ޓެކްސީ ގައި ބޭނުންކުރާންވާނީ ފަސިންޖަރުންގެ ރުހުން ލިބިގެންނެވެ. މިނޫން ގޮތަކަށް މިފަދަ ތަކެތި ބޭނުންކުރުމަކީ މަނާކަމެއް ކަމަށް ގަވައިދުގައި ބުނެފައި ވެއެވެ.\nގަވައިދުގައި ބުނެފައި ވަނީ ޓެކްސީ ސެންޓަރާއި، ޓެކްސީގެ ޚިދުމަތްދޭ އުޅަނދާ ދެމެދުގައި "މޯލްޑިވްސް ޓްރާންސްޕޯޓް އޮތޯރިޓީން ހުއްދަކުރާ މުއާޞަލާތީ ނިޒާމެއް" ޤާއިމްކޮށްފައި ހުންނާންވާނެއެވެ. މި ނިޒާމަކީ ސަރުކާރުގެ ކަމާބެހޭ އިދާރާއަކުން ހުއްދަ ނަގާންޖެހޭ ނިޒާމެއް ނަމަ، އެ ހުއްދައެއް ނެގުމަށްފަހު، މޯލްޑިވްސް ޓްރާންސްޕޯޓް އޮތޯރިޓީ އަށް ހުށަހަޅާންވާނެ ކަމަށާއި މިފަދަ މުއާޞަލާތީ ނިޒާމެއްގެ ބޭނުން ހިފާންވާނީ ރިވެތި އަދަބުތަކާއި އިޙްތިރާމާއެކު ރިވެތި ބަހުން ކަމަށް ވެސް މިއަދު ގަވައިދަށް ގެނައި ބަދަލުގައި ބުނެފައި ވެއެވެ.\nޓެކްސީގެ ގަވައިދާއި ހިލާފު ވެއްޖެނަމަ ކްސީ ސެންޓަރާއި ޑްރައިވަރުންގެ އަދަބަކީ ފުރަތަމަ ފަހަރަށްނަމަ -/500ރުފިޔާއިން ދެވަނަ ފަހަރުނަމަ -/1000 ރުފިޔާއިން ޖޫރިމަނާކުރެވޭނެއެވެ. އަދި އިތުރަށް އެފަދަ ކުށެއް ތަކުރާރުކޮށްފިނަމަ އެފަރާތެއްގެ ލައިސަންސް ބާޠިލުކުރުމުގެ އިޚުތިޔާރު މިނިސްޓްރީއަށް ލިބިގެންވާ ކަމަށް ވެސް ގަވައިދުގައި ބުނެފައި ވެއެވެ.\nއޭޕްރީލް 5, 2021 23:33\nކޮންމެ ކަމަކުންވެސް ފިތުނަ އުފެއްދޭތޯ ބަލާތި\nއޭޕްރީލް 6, 2021 09:39\nލަވަ ޖެ ހޭ ތަ؟؟ ތިވީ؟\nއޭޕްރީލް 5, 2021 23:56\nމަޑުމަޑުން މަޑުމަޑުން ދީނާ ދުރަށް. ހުރި ހިތާމައެއްގެ ބޮޑު ކަމާއެވެ.\nއޭޕްރީލް 6, 2021 00:04\nބުނެބަލަ އިސްލާމް ދީނުގެ އެއްވެސް ކަންފުޅެއް މިރާއްޖޭގަ އޮއެގެންނުވާނޭ\nއޭޕްރީލް 6, 2021 00:59\nކުރިންޓެކުސީގައިއިން ފަސެންޖަރުގެ ހުއްދަނުހޯދާ ޕަބުލިކު ބަހެކޭއްގޮތަށް މީހުންއަރުވައިބާލަމުން ކޮންމެމީހެއްގެ އަތުން 25 ރުފިޔާ ނަގަމުން ދުއްވުން އޯކޭދޯ ؟\nއޭޕްރީލް 6, 2021 01:09\nބަރާ ބަރު! ޝުކުރިއްޔާ ޓްރާންސް ޕޯރޓު\nއޭޕްރީލް 6, 2021 01:53\nނަ ހުލާ، ކަލޭމެންގެ ދުވަސްދާން ކައިރިވަނީކަންނޭގެ، އަތުން ގޯސްތި ހެދެނީ.\nއޭޕްރީލް 6, 2021 02:07\nތިހަމަ ރަނގަޅު ގޮތެއް ދީނީ މައުތުކަމައްއަސް އަދި ގުރުއާން ކަމައްވިއަސް މިއުޒިކު ކަމައްވިއަސް އެމިހަކު އަޑުއަހާނެ ގަޑި ޔަކީ އެމިހެއްގެ އިހުތިއާރުގަ އޮންނަކަމަކާއް ވާންޖެހޭނީ\nއޭޕްރީލް 6, 2021 02:29\nސާބަ ހޭ ހޭއަރުވާ ކޮންޓެކްސީ އެއް ކުރަންތަ މިއޮއް ކުޑަތާ ބޭނުމެއް ނުވާނެ ޓެކްސީއެއް\nއޭޕްރީލް 6, 2021 03:07\nޤުރުއާން އަޑުއެހުމަކީ އަޅުކަމެއް މިކަމެއް ނުހުއްޓުވޭނެ.\nމިމުސްލިމު ޤައުމުގަ ޤުރުއާން ކިޔެވުމާއި އަޑު އެހުމަށް ހުރަސްއަޅަނީ ޝައިތޯނާގެ ޝައިތޯނުންގެ ޖަމާއަތުންގެނައި ޝައިތޯނީ ސަރުކާރުން.\nއޭޕްރީލް 6, 2021 05:21\nއޭޕްރީލް 6, 2021 05:52\nމިވަރުންދަންޏާ މިސްކިތުގައި ބަންގިވެސް ގޮވަންޖެހޭނީ ބަންގި އަޑުއިވޭހިސާބުގައިތިބި އެންމެންގެ ރުހުން ހޯދައިގެންތާ.\nއޭޕްރީލް 6, 2021 06:01\nއަނެއްކާ މިކަމުގައިވެސް ދީން ވިއްކަންވީ. ބޮޑުވަރު\nއޭޕްރީލް 6, 2021 06:18\nއުވާލުމުގެ ކުރިން ހެދުނުހާ އެއްޗެއް ހަދަނީދޯ އަހަރެންގެ ޓެކްސީގަ ޖަހާނީ އަހަރެންނައް ފެންނަ އެއްޗެއް ދީނާ ޚިލާފްނުވާ އެކަމައް އިންކާރު ކުރާ މީހާ އެހުރި ހިސާބުން ބާލާނަން.. އަހަރެމެން މީ އަޅުންނެއް ނޫން..\nއޭޕްރީލް 6, 2021 06:47\nދީނީ މައުލޫމާތާ ގުރުއާނަކީވެސް އަޑުއަހައިފި މީހަކަށް ތެދުމަގު ދައްކާ ކަންތައްތައް ...މިގައުމަށް ޝައިތާނާގެ ބާރު ވަނީގަދައަށް ފޯރާފަ.....\nއޭޕްރީލް 6, 2021 07:47\n-ޓެކްސީ ގައި ފްލައިޓްގައި ޖަ ހާގޮތަށް ދަތުރު ދުޢާ ޖަ ހާށެވެ.\n- ޤުރްއާން ޖަ ހާށެވެ.\n- ދަތުރު ދުޢާ ކިއުމާއި ޤުރްއާން ކިޔެވުމާއި އަޑުއެ ހުމަކީ އަޅުކަމެވެ.\n+ މިއީ ދަތުރުތައް ކާމިޔާބު ވުމުގެ ސިއްރެވެ.\n+ މިކަމަށް އިންކާރުކޮށް އަޑު ނާ ހާ މީ ހާ ހިގާފަދާނީއެވެ. އެއިރުން ބޭނުންވާ އަޑާއި މަންޒަރު ފެންނާނެއެވެ.\n* ޓެކްސީ ޑްރައިވަރު ﷲގެ މަގުގައި ހުރިހ ހާ ހިނދަކު އެކަލާނގެ ރުއްސުން ލައްވާނެތެވެ.\nއޭޕްރީލް 6, 2021 08:02\nއިސްލާމީ ގައުމެއްގައި ކާފަރުން ޖިޒިޔަ ދީގެން ތިބޭއިރު ކަން އޮންނަ ގޮތް ތީ ކާފަރުންނަށް....އަޅުވެތި ނުކުރޭ....މިއުޒިކް ޖެހުން މަނާވިޔަސް ދީނީ މައުލޫމާތު މަނާ ނުކުރެވޭނެ....\nއޭޕްރީލް 6, 2021 08:17\nމިހާރު ޖަގަހަތަކުން އިވޭ އަޑުގެ ސަބަބުން ހޯމްވޯކް ހެދުމަށް، ނިދުމަށް ގޭގަ ނަމާދުކޮށްލާ މީހާއަށް ވާއުނދަގޫ . އަދުއަހަން ބޭނުންނުވިއަސް ކަންފަތުގައި ލައުޑް ހަރުކޮށްފަ ހުންނަ ކަހަލަ\nއޭޕްރީލް 6, 2021 08:21\nއިންޑިޔާއަށް ގޮސްކުރޮޅިއަކަށް އަރާ އިންނައިރު އެއިން ބުޓިސްޓްމް ފައްޅީގައިޖަހާލަވަ ޖަހަންޔާ ކަލޭމެންނަށް ކިހިނެއްވާނީ.. މިތާ ޓެކްސީއަކަށް ގެސްޓަކު އެރިޔަސް މަދަޙައާއި އެއްޗެހި މިޖަހަނީ.. އެމީހާގެ ބޮލަށް އުދަގޫވާނެ ވަރު ނޭނގޭތަ؟ ،ޓެކްސީއަށް ލާރިދީގެންކުރާދަތުރެއް.. ފަސިންޖަރުން ބޭނުންނުވާކަމެއް ނުކިރެވޭނެ.. މިއަރަނީ ޕްރައިވެޓްކާރަކަށްނޫން.\nނޭނގޭ ދޯ ކީރިތި މާތް ޤުރްއާނަކީ އެމީހުންގެ ހިތަށްވެސް ތަސައްލީ ލިބޭ އެއްޗެއްކަމެއް.\nރަނގަޅު ނިންމުމެއް ނޫން\nއޭޕްރީލް 6, 2021 08:42\nގުރްއާން އަދި ދީނީ ދަރުސެއް ޖެހުމަކީ މައްސަލައެއްތޯ؟ ތިއަށްވުރެ މާބޮޑަށް ރަނގަޅުވާނެނޫންތޯ ގުރްއާން އަދި ދަރުސެއް އަޑުއަހަން ނުރުހެނީނަމަ. އެމީހަކު ބުނުމުން ޑްރައިވަރ ސްވިޗް އޮފްކޮށްލުން މަރަނަގަޅުވާނެ. މިހާރުތިވާގޮތުން ނުސީދާކޮށްވެސް ގުރްއާން އަދި ދީނީ ދަރުސެއް އަޑުއިވުމުގެ ފުރުސަތު ހަނިވެގެންދަނީ.\nތިއަށްވުރެ ބޮޑަށް މިއުޒިކަށް ގަވާޢިދެއް ހަދަން ޖަހަންވީނުންތޯ. ހޮޓާ، ރެސްޓޯރަންޓް ފަދަ ތަންތާނގައި އަޑުގަދަކޮށް މިއުޒިކް ޖެހުމަކީ ޢާންމުކޮށް ކުރަމުންދާ ކަމެއް. މުޅިރާއްޖެއިންވެސް މިއުޒިކްގެ އަޑު ކަނޑުވާލައި ގިނަގިނައިން ގުރްއާން އަދި ދީނީ ދަރުސްތައް އަޑުއިވޭގޮތަށް ހެދުން މާބޮޑަށްވެސް ރަނަގަޅުވާނެ.\nއޭޕްރީލް 6, 2021 08:55\nކޮމެންޓު ކުރާނެއްކަމެއް ނެއި އިސްލާމްދީނާ ދުރުކުރަނީ އޭ ކިޔާފަ ދީނީ ބޭކަލުން ބުނި ސޯލި ހަކީ ރަސޫލާ ވިދާޅުވި ކަ ހަލަ ވެރި އެކޭ.\nނުވިތާކައް ލާދީނީ ކަން އިންގިވެސް ވޯޓުލީ ތިމީ ހުން، އެބޭނުން ވާތީ.\nއޭޕްރީލް 6, 2021 09:18\nތިގޮތަކަށް ނުހެދޭނޭ. ޜުހުނަސް ނުރުހުނަސް ޤުރުއާން އަދި ދީނީ މައުލޫމާތެއް ރޭޑިއޯއިން ޖެހޭނެ. ޢެކަމު އެއީ އާދައިގެ މިނެއްގައި ކަންފަތަށް ހެޔޮވަރު ވޮލިއުމް އެއްގައި. ލާދީނީ އުޞޫލުތަކަށް މުސްލިމުން ތަބާވާކަށް ނުޖެހޭ. ދީނީ ޝިޢާރެއް އަޑުއިވުނީމާ އުނދަގޫވާ މީހަކު ހިނގާފަދޭ ދާތާކަށް. ކާރަށް އަރާނެ ކަމެއް ނެތް.\nއޭޕްރީލް 6, 2021 09:25\nސިޔަރަތު ވެސް އަޑު ނޭހޭނެ. ރޯދަމަހަށް ރަގަޅު ހަދިޔާއެއް ސަރުކާރުން ތިޔަދިނީ.\nވަރަށް ރަނގަޅު ނިންމުމެއް.. ބައެއް ޓެކްސީ ތަކުގައި ބޮލާ ނުކުޅަދާނަ ވަރަށް ސިޔާސީ ލަވަ ޖަހާފަ ހުރޭ..\nއޭޕްރީލް 6, 2021 09:53\nމިގައުމުން ދީން ފޮހެލަން އުޅޭ ބަޔަކު އެބައުޅޭ ސަމާލުވޭ\nއޭޕްރީލް 6, 2021 10:01\nލަވަޖެހުންމަނާ ކުރުން ރަނގަޅެވެ. އެކަމު ގުރުއާން އަޑު އަހާވެލެވެން ޖެހެ އެވެ. އެއީމައްސަލަ އެއް ނޫނެވެ. މިއޮތީ ކުރިމަތީ ރަމަޒާން މަހެވެ.\nއޭޕްރީލް 6, 2021 10:32\nޑްރައިވަރު ކަލޭމެންހެޑްސެޓް އެޅީމަނިމުނީނު ލާރިދީފަ ޓެކްސީއަށް މީހަކު އެރީމަ ޑްރައިވަރު ޖެހޭނީ ޕަސަންޖާބުނާގޮތްހަދަން ޓެކްސީބޯޑްޖަހާގެންއުޅެންޏާ\nއޭޕްރީލް 6, 2021 10:35\nޙަބޭސް ނިންމުމެއް. ޑަރުސް ޖަހާބެ ގޭގަ އޮވެގެން.\nޓެކުސީއެއް ބަސް ދަތުރެއްވެސް މިމާލެޔަކައް މުހިންމެއްނޫން.\nއޭޕްރީލް 6, 2021 11:30\nރައްޔިތުންގެ މަޖިލީހުގައި މެމްބަރުން ހަޑިހުތުރުބަހުން އެވާހަކަ ދައްކަނީ ރައްޔިތުންގެ ރުހުން ލިބިގެންތަ؟ އެއަޑުތައް ކުޑަކުދިންނަށް ނީވެނީތަ؟ ތިޔަގަވާއިދެއް މަޖިލީހަށް ހަދަންވީނު.\nއޭޕްރީލް 6, 2021 12:35\nމީހުން ދީނާ ދުރުކުރުމުގެ ސެކިއު ލާ ފިކުރު މިވަނީ ފެށިފައެވެ. މިރީންދޫ ބައިގަޑު ވެރިކަމުގަ ބައިތިއްބައިފިނަމަ މުސްތަފާ އަތާތުރުކު ތުރުކީގެ އިސް ލާމީ ވަހުދަތު ނަގާ ލި ފަދައިން މިގައުވެސް ސެކިއު ލާ ތަނަކަށް ބަދަ ލް ކުރާނެއެވެ.\nއޭޕްރީލް 6, 2021 14:16\nފައްކާ އެއްކަލަ ފުއްޕާފައުޅުނު ބައިގަނޑު އެޟިހުން ގެނާ ވެރިކަމުގަ އެމީހުން ތަމާން ކުރުވަނީ ސަޅި\nއޭޕްރީލް 7, 2021 00:38\nކެނެރީގޭ އަބޫޖަހުލުގެ ބަލާވެރިކަން އޭނައައް ހަލާކު ހުރި، ފާޅުގައި އިސްލާމްދީނަށް ، ފުރައްސާރަކޮށް ރަސޫލުބޭކަލުންނަށް ފާޑުކިޔާ، ޤުރްއާނާއި ސުންނަތްނޫން އެހެން އެއްޗެއް ބޭނުން ވީމާ އޭނާގެ ޔަހޫދީ ކަންވަރަށް ސާފުވޭ، ވަރަށް ހިތިގޮތަކަށް ނަސީދުގެ ނިމުން އަންނާނެ، އައްލޯހުމިކަހަލަ މީހުންގެ ނިމުން ހިތިކުރަށްވާނެ\nއޭޕްރީލް 7, 2021 00:40\nޢެމްޑީޕީއަކީ ސައިތޯނީ ބައިގަނޑެއް\nއޭޕްރީލް 8, 2021 18:07\nއަދި ގޭގޭތެރޭގައިވެސް މަގުމައްޗަށް އިވޭ ވަރަށް ޤުރްއާން ކިޔެވުން މަނާކުރާނެ. އެކަމަކު ކަރޯކޭއާއި ލަވަޖެހުން ހުއްދަވާނެހެން ހީވޭ.\nތިޔަ އޮތީ އާ ކުކުޅަކަށް ގާބިހެއްއެޅިފައި. ބާރަށް ހަޅޭއްލަވާ!


Naibu Raeesunah inaayaiy dhinumuge bill Majileehun beyrukollaifi | Mihaaru\nނައިބު ރައީސުންނަށް އިނާޔަތް ދިނުމުގެ ބިލް މަޖިލިހުން ބޭރުކޮށްލައިފި\n12 ޖޫން 2019 - 13:49 14 comments\nއޭދަފުށީ ދާއިރާގެ ޕީޕީއެމްގެ މެމްބަރު އަހުމަދު ސަލީމް (ރެޑްވޭވް ސަލީމް) 18 ވަނަ މަޖިލިހަށް ހުށަހެޅުއްވި ބިލް ފާސްކުރި އިރު، ނައިބު ރައީސްއަކަށް ދައުލަތުން މަހަކު 35،000ރ. ގެ އިނާޔަތެއް ދޭން ނިންމި އެވެ. އެކަމަކު އެއީ ދައުލަތުން ބޮޑެތި ހަރަދުތަކެއް ކުރަން ޖެހޭ ބިލެއް ކަމަށް ވިދާޅުވެ، ބިލް ތަސްދީގު ނުކުރައްވައި ރައީސް އިބްރާހިމް މުހައްމަދު ސޯލިހް ވަނީ އަނބުރާ އާ މަޖިލިހަށް ފޮނުއްވައިފަ އެވެ.\nNaibu Raeesunnah inaayaiy dhinumuge bill Raees thasdheegeh nukurevvi\nމި ބިލް މަޖިލިހުން ބޭރުކޮށްލީ 74 މެމްބަރުންގެ އަޣުލަބިއްޔަތުންނެވެ. ބިލް ފާސްކުރަން ފެންނަ ކަމަށް ދެ މެމްބަރަކު ވޯޓު ދެއްވި އިރު، ވަކި ގޮތަކަށް ވޯޓު ނުދެއްވާ ހަތަރު މެމްބަރަކު އިންނެވި އެވެ.\nއާ މަޖިލިހުގައި ބަހުސްކުރެއްވި ގިނަ މެމްބަރުން ވަނީ ބިލަށް ދެކޮޅުހައްދަވައިފަ އެވެ. ބައެއް މެމްބަރުން ގަބޫލުކުރެއްވި ގޮތުގައި މިއީ ވަކި ބޭފުޅަކަށް އަމާޒުކޮށް "ފަރުމާކޮށްފައި އޮތް" ބިލެކެވެ.\nބިލްގައިވާ ގޮތުން ނައިބު ރައީސް ކަން ކުރެއްވި ބޭފުޅުންނަށް މާލީ އިނާޔަތް ލިބިވަޑައިގަންނަވާނީ ދައުލަތުން މުސާރަ ލިބޭ އެހެން ވަޒީފާއެއް ނުވަތަ މަގާމެއް އަދާނުކުރައްވާ ނަމަ އެވެ. މީގެ ކުރިން ނައިބު ރައީސުން މަގާމުން ވަކިވާ ހިސާބުން މުސާރަ އާއި އިނާޔަތްތައް ދޭނެ ވަކި ގާނޫނެއް ނެތެވެ.\nނައިބު ރައީސްކަން ކުރެއްވި ފަސް ބޭފުޅަކު މި ވަގުތު ދުނިޔޭގައި އެބަ ތިއްބެވި އެވެ. ބިލް ފާސްވި ނަމަ، އިނާޔަތާއި ރައްކާތެރިކަން ލިބިވަޑައިގަންނަވާނީ މުހައްމަދު ވަހީދުއްދީނަށާއި ޑރ. މުހައްމަދު ޖަމީލް އަހުމަދު އަދި އަބްދުﷲ ޖިހާދަށެވެ.\nކުރީގެ ނައިބު ރައީސް އަހުމަދު އަދީބަށް ކުރިން އިއްވި 33 އަހަރުގެ ޖަލު ހުކުމް މިހާރު ވަނީ ބާތިލްކޮށްފަ އެވެ. އެހެންކަމުން އިތުރު ދައުވާއެއް ނުއުފުލައިފި ނަމަ އަދީބު ވެސް އޭގެ ތެރޭގައި ހިމެނިވަޑައިގަންނަވާނެ އެވެ.\nއެ ބިލްގެ އިތުރުން، ފަނޑިޔާރުންނަށް އިނާޔަތް ދިނުމާ ގުޅޭ ގޮތުން 18 ވަނަ މަޖިލިހުގައި ފާސްކުރި ބިލް ވެސް ރައީސް އިބްރާހިމް މުހައްމަދު ސޯލިހް އަނބުރާ މަޖިލިހަށް ފޮނުއްވާލެއްވި އެވެ. އެކަމަކު މިއަދުގެ ޖަލްސާގައި އެ ބިލް ވެސް ވަނީ ބޭރުކޮށްލައިފަ އެވެ.\nކޮރަޕްޝަންގެ މައްސަލަތަކާއި ގޮތް ނޭނގޭ މަރުތަކުގެ ހަގީގަތް ހޯދަން ރައީސް އިބްރާހިމް މުހައްމަދު ސޯލިހް އުފެއްދެވި ދެ ކޮމިޝަނަށް ބާރު ލިބޭ ގޮތަށް އަލިފުށީ ދާއިރާގެ އެމްޑީޕީގެ މެމްބަރު މުހައްމަދު ރަޝީދު ހުސެއިން ހުށަހެޅުއްވި ބިލް މަޖިލިހަށް ބަލައިގަނެ، ވަނީ ކޮމިޓީ އަށް ފޮނުވައިފަ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް މަޖިލީހުގެ މެމްބަރުން ޑރ. މުހައްމަދު ޖަމީލް އަހުމަދު މުހައްމަދު ވަހީދުއްދީން ނާއިބު ރައީސް ކުރީގެ ނައިބު ރައީސް އަބްދުﷲ ޖިހާދު


Imran ah sarukaarun deal eh, gabooleh nukurehvvi\nއިމްރާން އަބްދުﷲ:ސަރުކާރުން ހުށަހެޅުންތަކެއް ވަނީ ހުށަހަޅާފަ - ފޮޓޯ: ވީނިއުސް\nބާރަ އަހަރަށް ޖަލަށްލާފައިވާ އަދާލަތު ޕާޓީގެ ރައީސް އިމްރާން އަބްދުﷲ ރައީސް އަބްދުﷲ ޔާމީނަށް ތާއިދު ކުރައްވާތޯ ސަރުކާރުން ހުށަހެޅުންތަކެއް ހުށަހަޅާފައިވާ ކަމުގެ މައުލޫމާތު ލިބިއްޖެ އެވެ. ސަރުކާރުގެ ފަރާތުން އިމްރާން ކައިރިއަށް މަންދޫބުންތަކެއް ފޮނުވިއިރު އޭގެ ތެރެއިން އެއް ބޭފުޅަކީ ރައީސް ޔާމީންގެ ރަނިންމޭޓް، ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ކަމަށް ވަނީ މައުލޫމާތު ލިބިފަ އެވެ.\nރައީސް ޔާމީންގެ ރަނިންމޭޓެއްގެ ގޮތުގައި ޝަހީމް ހަމަޖެއްސެވީ އިމްރާން އަބްދުﷲ ގެއަށް ބަދަލު ކުރެއްވިތާ ކުޑަ ދުވަސްކޮޅެއްގެ ތެރޭގަ އެވެ. ޝަހީމާއި އިމްރާންއަކީ ކުރިން އެކުގައި މަސައްކަތް ކުރެއްވި ގާތް ދެ ބޭފުޅުންނެވެ. ޝަހީމް އިމްރާންއާ ބައްދަލުކުރެއްވީ އިމްރާންގެ އާއިލީ ގާތް ބޭފުޅަކު އަވަސްއަށް މައުލޫމާތު ދިން ގޮތުގައި ގެއަށް އިމްރާން ބަދަލުކުރި ފަހުންނެވެ.\nޝަހީމް ދައުވަތު ދެއްވީ ރައީސް ޔާމީނާ ގުޅިވަޑައިގަތުމަށެވެ. ނަމަވެސް އެނގިފައިވާ ގޮތުގައި އެކަމަށް އިމްރާން ވަނީ އިންކާރު ކުރައްވާފަ އެވެ. ރައީސް ޔާމީންއާ ގުޅިވަޑައިގަތުމުގެ އިތުރުން ރާއްޖެއިން ބޭރަށް ވަޑައިގެން އާއިލާއެކު ދިރިއުޅުން ބަދަލުކުރުމަށް ވެސް ވަނީ ހުށަހެޅުމެއް ސަރުކާރުގެ ފަރާތުން އިމްރާނަށް ހުށަހަޅާފައި ކަމަށް މައުލޫމާތު ދިން މީހާ ބުންޏެވެ.\nމިކަމާ ގުޅޭ ގޮތުން ސަރުކާރުގެ ރަސްމީ ބަހެއް ނުލިބެ އެވެ.\nއެކަމަށް ބާރު ލިބޭ ގޮތަށް އިމްރާންގެ ދަރިކަނބަލެއްގެ ވަނީ ވާހަކަ ވެސް ދައްކަވާފަ އެވެ. އިމްރާން އަނބިކަނބަލުން މަރިޔަމް ރީމް ފޭސްބުކްގައި އިމްރާނަށް އައި ހުށަހެޅުމާ ގުޅޭ ގޮތުން އިމްރާންގެ ދޮށީ ދެ ދަރިކަނބަލުންގެ ހިޔާލު ވަނީ އާންމު ކުރައްވާފަ އެވެ.\nއެގޮތުން އިމްރާންގެ ދަރިކަނބަލެއް ކަމަށްވާ ނުސައިބާ ބިންތު އިމްރާން ވިދާޅުވެފައިވަނީ ބައްޕަ މިނިވަން ކުރައްވަން ބޭނުންވާ ކަމަށާއި ނަމަވެސް ބައްޕައަށް އޮތް ލޯބި ދައްކަވާނީ ބައްޕައަށް ތާއިދުކޮށްގެން ކަމަށެވެ. އަނެއް ދަރިކަނބަލުން ނައުޝާން ބިންތި އިމްރާން ވިދާޅުވީ، ބޭނުން ވަނީ ބައްޕާއާއެކު ރާއްޖެއިން ބޭރަށް ވަޑައިގަންނަވަން ކަމަށެވެ. އެހެންނަމަވެސް އޭނާގެ އެދުމަށްވުރެ ބައްޕަ ގައުމަށްޓަކައި ކުރައްވާ ހަނގުރާމަ މުހިންމު ކަމަށާއި އެކަމުގައި ބައްޕައަށް ތާއިދުކުރާނެ ކަމަށެވެ.\nއިމްރާނަށް ސަރުކާރުގެ ފަރާތުން ހުށަހެޅުންތަކެއް ލިބިފައިވާކަން ގަލޮޅު ދެކުނު ދާއިރާގެ މެންބަރު އަހުމަދު މަހުލޫފް ވެސް ވަނީ ވިދާޅުވެފަ އެވެ. މަހުލޫފް ވިދާޅުވީ، ސަރުކާރުން ޑީލް ހަދަން ފޮނުވި މަންދޫބަށް އިމްރާން ދެއްވީ ވަރުގަދަ މެސެޖެއް ކަމަށެވެ. "ރައީސް ޔާމީނާ ޑީލް ހަދައިގެން މިނިވަންވުމަށް ޖަލުގައި އޮތުން ވެސް މާ ރަނގަޅު" ކަމަށް އިމްރާން ވިދާޅުވި ކަމަށް މަހުލޫފް ވިދާޅުވި އެވެ.\nސަރުކާރުގެ ހުށަހެޅުމަށް އިމްރާން އިންކާރު ކުރައްވާފައިވާތީ އޭނާ ކޮންމެ ވަގުތެއްގައި ވެސް އަނބުރާ ޖަލަށް ގެންގޮސްދާނެ ކަމަށް އިމްރާން ވިދާޅުވާ ކަމަށާއި އެހެންވެ އިމްރާން އެދިވަޑައިގަންނަވަނީ ހުރިހާ ލީޑަރުން ވެސް އެކަތިގަނޑަކަށްވެ ރައްޔިތުން މާޔޫސްނުކުރުން ކަމަށެވެ.\nރައީސް އަބްދުﷲ ޔާމީން ޕީޕީއެމް އަދާލަތު ޕާޓީ + އިމްރާން އަބްދުﷲ ޑރ. މުހައްމަދު ޝަހީމް އަލީ ސައީދު


Covid gai manma maruvumun bali jehunu 800 meehunnah ehee vejje\nކޮވިޑްގައި މަންމަ މަރުވުމުން ބަލި ޖެހުނު 800 މީހުންނަށް އެހީވެއްޖެ\nސީތާ އޭނާގެ އޮކްސިޖަން ފޯރުކޮށްެ ދޭ އޮޓޯ ރިކްޝާ ކައިރީގައި\nކޮވިޑް-19 އިގެ ދެވަނަ ރާޅުގައި އިންޑިޔާގެ ގިނަ ބަޔަކު އޮކްސިޖަނަށް ޖެހުނެވެ. ކޮވިޑް ޖެހުނު ބައެއް މީހުންގެ އާއިލާތަކުން އެމީހުންގެ ލޯބިވާ މީހުން ސަލާމަތް ކުރުމަށް ހަދާނެގޮތް ހުސްވެ، ރޮއި ހަޅޭއްލަވަމުން ދުވި މަންޒަރު ދުނިޔެއަށް ފެނިފައި ވެއެވެ. އެ ވަގުތު އެފަދަ މީހުންނަށް އެހީވުމަށް އިންސާނިއްޔަތަށް ލޯބިކުރާ އެތައް ބަޔަކު ތެދުވި އެވެ. މިއީ އެފަދަ އަންހެނެއްގެ ވާހަކަ އެވެ.\nޗެންނާއިގައި ދިރިއުޅޭ ސީތާ ދޭވީގެ 65 އަހަރުގެ މަންމަ ވިޖެޔާއަކީ ކިޑްނީގެ ބައްޔެއް ހުރެގެން ޑައިލެސިސް ހަދަމުން ދިޔަ މީހެކެވެ. ވިޖެޔާއަށް ކޮވިޑް ޖެހުނީ ވެސް ހޮސްޕިޓަލަކަށް ޑައެލެސިސް ހަދަން ގޮސް އުޅެނިކޮށެވެ. ކޮވިޑްޖެހި ހާލު ބޮޑުވުމުން ސީތާ އޭނާގެ މަންމަ ގޮވައިގެން އެތައް ހޮސްޕިޓަލަކަށް ދިޔަ އެވެ. މަންމައަށް ނޭވާ ނުލެވި އޮކްސިޖަން ހޯދަންޖެހުމުން އޮކްސިޖަން ލިބޭ އެނދެއް ހޯދަން އޭނާ އެތައް ވަގުތެއް ހޮސްޕިޓަލު ތަކުގެ ބޭރުގައި ހޭދަކުރި އެވެ.\n"މަންމައަށް އޮކްސިޖަން ފޯރުކޮށްދޭ އެނދެއް ހޯދަން އަހަރެމެން ހޮސްޕިޓަލުގެ ބޭރުގައި 12 ގަޑިއިރު ތިބިން. އެ ވަގުތު އަހަރެމެން މަންމަ އެއް އެމްބިއުލެންސުން އަނެއް އެމްބިއުލެންސެއް ބަދަލު ކުރަމުން ގެންދިޔައިން. އެއީ އެއް އެމްބިއުލެންސްގައި ހުރި އޮކްސިޖަން ކޮޅު ހުސްވާން ކައިރިވީމަ އެހެން އެމްބިއުލެންސަކަށް ބަދަލު ކުރީ. މިގޮތަށް މަންމައަށް އެކަށީގެންވާ ފަރުވާއެއް ނުދެވި އުޅެނިކޮށް މަންމަގެ ފުރާނަ ދިޔައީ،" ސީތާ ބުންޏެވެ.\nސީތާ ބުނި ގޮތުގައި އޮކްސިޖަން އެކަށީގެންވާ ގޮތެއްގައި ލިބުނުނަމަ އޭނާގެ މަންމަގެ ފުރާނަ ސަލާމަތް ކުރެވުނީހެވެ. އެހެންވެ މަންމައަށް ޖެހުނު ފަދަ ހާލެއް އެހެން އެއްވެސް މީހަކަށް ޖެހެން ސީތާ ބޭނުމެއް ނުވި އެވެ. އެހެންވެ މަންމަގެ ޖަނާޒާގެ ކަންތައް ނިންމުމަށް ފަހު އޭނާ ދެން ފެށި މަސައްކަތަކީ އޮކްސިޖަން އަށް ބޭނުން ވެފައިވާ މީހުންނަށް އެހީތެރިކަން ފޯރު ކޮށްދިނުމުގެ މަސައްކަތެވެ.\nއޮޓޯރިކްޝާއެއްގައި އޮކްސިޖަން ފުޅިތައް ބަހައްޓައިގެން ހޮސްޕިޓަލު ކައިރީއަށް އޮކްސިޖަން ބޭނުން ވެގެން ޖަމާ ވެފައި ތިބި މީހުންނަށް އޮކްސިޖަން ފޯރު ކޮށްދިނުމުގެ މަސައްކަތް ސީތާ ފެށި އެވެ. އޭނާގެ އޮކްސިޖަން ރިކްޝާގެ ސަބަބުން އެތައް ސަތޭކަ ބައެއްގެ ފުރާނަ ސަލާމަތް ކުރެވިދާނެ ކަމަކަށް އޭރު އޭނާ ހިތަކަށް ވެސް ނާރަ އެވެ. ނަމަވެސް މުޅިން ހިލޭ އޭނާ ފޯރު ކޮށްދިން މި އެހީތެރި ކަމުން 800 ވަރަކަށް މީހުންގެ ފުރާނަ ސަލާމަތް ކުރެވިފައި ވެއެވެ.\nމިކަމުގައި ސީދާ އަށް އެހީތެރިވީ އިތުރު ދެ ވޮލަންޓިއަރެކެވެ. އޮކްސިޖަން ބޭނުންވާ މީހުނަށް އޮކްސިޖަން ގުޅައިދީ އެކަން މޮނިޓާކޮށް ބެލެހެއްޓީ މި ދެ މީހުންނެވެ. ސީތާ މަސައްކަތްކުރީ އެކިތަންތަނުން އޮކްސިޖަން ހޯދައިގެން އޮޓޯރިކްޝާ އަށް ޖަމާ ކުރުމުގެ މަސައްކަތެވެ. އެގޮތުން ދުވާލަކު މަދުވެގެން 25-30 މީހުންނަށް ސީތާގެ އޮޓޯ ރިކްޝާއިން އޮކްސިޖަން ފޯރު ކޮށްދީފައި ވެއެވެ.


ބަރުދަން ލުއި ކުރުމަށް ކެއުމުގެ ރަގަޅު އާދަތައް ބޭނުން\nބަރުދަން ލުއި ކުރުމަށް ސިއްހަތަށް ފައިދާ ހުރި ކާނާ ކާން ޖެހޭ\n4 ޖޫން 2017 | އާދީއްތަ 17:05\nރޯދަ ވީއްލުމަށް މޭޒުމަތި ތައްޔާރުކޮށްފައި\nކޮންމެ ރަމަޟާން މަހަކު ވެސް 29 ނުވަތަ 30 ދުވަހު ރޯދަ ހިފަންޖެހެ އެވެ. މި ރަމަޟާން މަސް ހޫނު މޫސުމާއި ދިމާވާ އިރު، މިއީ 32 އަހަރަށް ފަހު އެންމެ ގިނަ ވަގުތު ރޯދަ އަށް މުސްލިމުން ތިބެންޖެހޭ ފަހަރެވެ.\nރަމަޟާން މަހުގެ ގިނަ ވަގުތުތައް ރޯދަ ހިފުމުގައި ހޭދަ ކުރާ އިރު، ރޯދައަށް ނުހުންނަ ވަގުތުތަކުގައި ކެއުމުގައި ރަގަޅު ކާނާ އިހްތިޔާރު ކުރުމަކީ މުހިއްމު ކަމެކެެވެ.\nއަޅުކަމާއި އެނޫންވެސް ކަންކަމުގައި ރަމަޟާން މަހު މަދު ވަގުތުތަކުގައި ނިދޭ ގޮތް ދިމާވެ އެވެ. އެހެން ކަމުން ދުޅަހެޔޮ ސިއްހަތެއްގައި ހުރުމަށް ރަގަޅު ކާނާ އަކީ ކޮންމެހެން މުހިއްމު އެއްޗެކެވެ. ކެއުމުގައި ޚާއްސަ ކަންތައްތަކަށް ސަމާލުވެވިދާނެ އެވެ.\nސިއްހީ މާހިރުން ފާހަގަކުރާ ގޮތުގައި، ކާއިރު އަވަސް އަރުވާލައިގެން ކެޔުމުގެ ބަދަލުގައި ހަމަޖެހިގެން ކެއުމާއި ކާރިއު ފަސޭހައިން ހަޖަމުވާ ޒާތުގެ ކާނާ ކެއުމަށް އަހައްމިޔަތު ކަން ދޭން ޖެހެ އެވެ. ކެއުމަށް ބޭނުންކުރާ ކާނާގެ ގޮތުގައި ޕާން، ބަތް އަދި އަލުއި ފަދަ ފައިބާ އާއި ކާބޯހައިޑްރޭޓްސް ހިމެނޭ، ތަކެތި ބޭނުން ކުރުމަށް އިސްކަންދޭން ޖެހެ އެވެ.\nހަށިގަނޑުގެ 60 އަދި 70 ޕަސެންޓަކީ ފެން ކަމުގައިވާ އިރު، ޑީހައިޑްރޭޓް ވެއްޖެ ނަމަ، ބޮލުގައި ރިއްސުމާއި، ބޯ އެނބުރުމާއި ވަރުބަލިވުމުގެ އިތުރަށް ހަން ކުރަކިވުމަށް މަގުފަހިވެ އެވެ.\nމިކަމުން ސަލާމަތް ވުމަަށް ތެލުލާފައި ހުންނަ ހެދިކާ އާއި އެހެނިހެން ތަކެތި ކެޔުމުން ދުރުވުމަށް ސިއްހީ މާހިރުން ބުނެ އެވެ. ފޮނި އެއްޗެހި ބޭނުން ކުރި ނަމަވެސް މާގިނައިން ބޭނުން ކުރުމަކީވެސް ރަގަޅު ކަމެއް ނޫނެވެ.\nމިގޮތަށް އަމަލުކޮށްފި ނަމަ، ރަމަޟާން މަހުގައި ހަށިގަނޑުގެ ބަރުދަން ލުއިވެ، ދުޅަހެޔޮ ސިއްހަތެއްގައި ހުރުމަށް މަގުފަހިވެ އެވެ.\nރަމަޟާން މަހުގެ ދުވާލުގެ ވަގުތުގައި ކެޔުމާއި ދުރުގައި ތިބެންޖެހު ނަމަވެސް، ރަމަޟާން މަހަކީ، ކޮލެސްޓްރޯލް މަދު ކުރުމާއި ހަރުކު ކޮންޓްރޯލް ކޮށް، ލޭ މައްޗަށް ދިއުމުން ދުރުވުމަށް މަސައްކަތް ކުރެވޭނެ އެންމެ މުނާސަބު ދުވަސްވަރު ކަމަށް ސިއްހީީ މާހިރުން ބުނެ އެވެ.\nމިކަން މިގޮތަށް ވަނީ، ނުކައި ހުރުމުގެ ސަބަބުނެއް ނޫނެވެ. އެެހެން ނަަމަވެސް ކާ ވަގުތު ތަކުގައި ސިއްހަތަށް ފައިދާވާނެ ފަދަ ކާނާ ކެޔުމުގެ ސަބަބުންނެވެ. އެހެންކަމުން ރަމަޟާން މަހުގައި ބަރުދަން ލުއި ކުރަން ބޭނުންވާ ނަމަ، ކެއުމުގައި ރަގަޅު އާދަތަކެއް ގެންގުޅެން ޖެހެ އެވެ.ހަމައެކަނި ރޯދައަށް ހުރުމުންނެތް ބަރުދަން ލުއި ނުކުރެވޭނެ އެވެ.


ނާސްޕަތީ: އެއް ވަނައިގެ މޭވާއެއް\nފާތިމަތު ހުޔާމް ހަސަން 02 އޯގަސްޓް 2020\nކޮންމެ އެއްޗަކަށްވެސް ނަމެއް ދީފައިވާއިރު ހަމަ އޭގެ އަނެއްކޮޅުން އިނގިރޭސިން ވެސް ނަމެއް ދީފައި އޮވެއެވެ. އެގޮތުން ނާސްޕަތީ އަކީވެސް ޕިއާރސްއާއި ވައްތަރުގޮތެއް ހުންނަ ޕިއާރސް އާއިލާގެ މެވާއެކެވެ. ނާސްޕަތީ ގިނަ ފަހަރަށް ބޭނުންކުރަނީ ފަނިގިރާށާއި، ހުހަށް ކެއުމަށެވެ.\nހަށިގަނޑަށް ފައިދާހުރި ތަފާތު އެތައް ކާނާގެ ބާވަތެއް ހިމެނިފައިވާ މިމޭވާގެ ތަފާތު ކުލަތައް ހުރެއެވެ. ރާއްޖެއަށް އެތެރެކުރާ ނާސްޕަތީގައި ގިނައިން ފެންނަނީ ރީނދުލާ، ފެހި ކުލައެވެ. ނާސްޕާތީ އިން ލިބޭ ޞިއްޙީ ފައިދާތައް ވަރަށް ގިނައެވެ. އާންމު ދިރިއުޅުމުގައި އުޅޭއިރު ދިމާވާ ގިނަ މައްސަލަތަކެއްގެ ހައްލު ނާސްޕަތީ އިން ލިއްބައިދެއެވެ.\nނާސްޕާތީ އަކީ ކުޑަކަމުދިއުން ފަސޭހަކޮށްދޭ އެއްޗެކެވެ. އަދި ބޮޑުކަމުދިއުން ވެސް ފަސޭ ހަކޮށްދެއެވެ. ގަވާއިދުން ނާސްޕާތީ ފަނި ބުއިމަކީ ގޮހޮރުގެ ހަރަކާތްތައް ކޮންޓްރޯލްކޮށް، ހަމައަކަށް އަޅުވައި، ބޮޑުކަމުދިއުން ފަސޭހަކޮށްދޭނެ ކަމެކެވެ. ނާސްޕާތީ ގައި ހިމެނޭ ފައިބަރ މާއްދާއަކީ ވެސް ބަނޑުހިކުން ފަސޭހަ ކޮށްދިނުމުގައި އެހީތެރިވެދޭ މާއްދާ އެކެވެ. ނާސްޕަތީގައި ގިނަ އަދަދަކަށް ފައިބަރު ހުރުމުން ބަނޑު ހިކޭ މީހުންނަށް ވަރަށް ފަސޭހަ ވެގެންދެއެވެ.\nހަށިގަނޑަށް ހަކަތަ ލިއްބައިދިނުން\nނާސްޕާތީ ޖޫސް ބޭނުންކުރުމުން އަވަހަށް ހަށިގަނޑުގައި ވަރުޖެހި، ބާރުޖެހެއެވެ. ނާސްޕާތީ ގައި ހިމެނޭ ގުލްކޯޒްއަކުން ހަށިގަނޑު ރޫފަ ޖައްސާ ބާރު ޖައްސުވައިދެއެވެ. މީގެ އިތުރުން މިމޭވާގައި ކާބޯހައިޑްރޭޓް ވެސް ގިނައިން ހުރުމަކީ ހަށިގަނޑަށް ހަކަތަ ލިބުމަށް އެހީތެރިވެދޭ ކަމެކެވެ.\nކަށި ފީވުމަށްވެސް ނާސްޕަތީ ޖޫސް ވަރެއް ހަމަ ނެތެވެ. އުމުރުން ދުވަސްވުމުން ދިމާވާ ކަށި ފީވުމުން ރައްކާތެރިކޮށް ހިމާޔަތް ކޮށް ދެއެވެ. ކަށީގައި ހިމެނޭ ކެލްސިއަމް އަދި މެގްނީޒިއަމްގެ މަސައްކަތްތައް ފުރިހަމަ ކުރުމުގައި ނާސްޕަތީ ބޭނުން ކުރުމުން އެހީތެރިވެދެއެވެ.\nހަށިގަނޑަށް ފައިދާހުރި މި މޭވާ ރާއްޖޭގެ ބާޒާރުތަކުން މަދުމަދުން ލިބެއެވެ. ރާއްޖޭގައި މިބާވަތުގެ މޭވާ ނުހެއްދެނީ މާބޮޑަށް ހޫނު ގަދަވީމައެވެ. ނާސްޕަތީއަކީ މިއި ފިނި ތަންތާ ހެއްދޭ މޭވާއެކެވެ.\nނަފްސާނީ ދުޅަހެޔޮ ކަމަށް ފަހި ވިސްނުން\nމިނިވަން ދުވަހާއި ގުޅިގެން ތައިލޭންޑްގައި ހުންނަ ރާއްޖޭގެ އެމްބަސީން ޚާއްސަ ވާޗުއަލް ރިސެޕްޝަނެއް ބާއްވައިފި\nރިމާހް އިސާ 29 މިނެޓު ކުރިން


SunOnline: Maadharee bahuge haggugai kuraa fariyaadhu\nމާދަރީ ބަހުގެ ހައްގުގައި ކުރާ ފަރިޔާދު\nއަޙުމަދު މާޖިދު 22 Nov 2018, 09:38\nބައިނަލްއަޤްވާމީ މާދަރީ ބަހުގެ ދުވަސް ފާހަގަކުރުން: ---ސަން ފޮޓޯ/ މުހައްމަދު އަފްރާހް\nދިވެހި ބަހަކީ ދިވެހި ޤައުމިއްޔަތާއި ދިވެހި ޝަޚްޞިއްޔަތުގެ އަސާސެވެ. އެއީ އަޅުގަނޑުމެންގެ އަމިއްލަ އެއްޗެކެވެ. އެއީ އަޅުގަނޑުމެންގެ އަމިއްލަވަންތަކަމުގެ ޖައުހަރެވެ. ވީމާ ދިވެހި ބަސް ދިރުވައި ދެމެހެއްޓުމަކީ ދިވެހީންގެ ޤައުމީ ވާޖިބެކެވެ. ބަސް ކުރި އަރުވައި ތަރައްޤީ ކުރުމާއި، އިލްމީ އެންމެހައި މައިދާންތަކެއްގައި ހުރިހައި ކޮޅުކޮޅަށް ފަސޭހަކަމާ އެކު ދުވާ ސަވާރީއަކަށް ދިވެހި ބަސް ހެދުމަށް މަސައްކަތް ކުރުމާއި، އެ މަސައްކަތް ކާމިޔާބު ކުރުން ވާނީ ދިވެހީންގެ އާދަޔާ ޚިލާފު ގާބިލިއްޔަތުގެ އަލިގަދަ ހެއްކަކަށެވެ. އެކަން ނުކުރެވިގެން، ދިވެހި ބަސް ދޫކޮށްލައި ބިދޭސީ ބަހެއް ބަލައިގަތުމަކީ، ދިވެހީންގެ ކިބައިގައި އަމިއްލަވަންތަކަމެއް، ގައުމީ ޣީރަތެއް، ޒާތީ ޝަޚްސިއްޔަތުގެ މުހިއްމުކަން ވަޒަން ކުރުމުގެ ފިކުރީ ނަޒާހަތްތެރިކަމެއް ނެތް ކަމުގެ ފާޅުކަން ބޮޑު ދަލީލެކެވެ. ތިމާމެންގެ ބަސް ކުރި އަރުވައި ތަރައްގީ ކުރުމުގެ އިލްމީ އަދި ފިކުރީ ގާބިލުކަން ދިވެހީންގެ ކިބައިގައި ނެތް ކަން ދުނިޔެއަށް ސާބިތު ކޮށްދެވޭ ސާބިތު ކޮށްދިނުމެކެވެ.\nދިވެހި ވަރަށް ގިނަ އާއިލާތަކުގައި، ކުދީން ދިވެހި ބަހާ ދުރު ކޮށް، އިނގިރޭސި ބަހުން ކުދީންނާ މުއާމަލާތު ކޮށް، ހަމައެކަނި އިނގިރޭސި ދަސް ކޮށްދީގެން ކުދީން ބޮޑު ކުރަނީ ދިވެހި ބަހަކީ ކަޓުމުއްލާ، ދެރަ، ނިކަމެތި ބަހެއް ކަމަށް އަދި އިނގިރޭސި ބަހަކީ މާ ގައްޑާ އެއްޗެއް ކަމަށް އެމީހުންގެ ވިސްނުމަށް ފެންނާތީއެވެ. މި ވިސްނުން ހުންނަ މީހާޔަކީ ފިކުރީ ގޮތުން އަޅުވެތި ވެފައި ވާ މީހެކެވެ. ސިކުނޑި ދޮވެލެވި، ބުއްދި އިސްތިއުމާރު ކުރެވިފައި ހުރި މީހެކެވެ. ސަހުޔޫނީ ޔަހޫދީންގެ އަމިއްލަ ބަހާއި ސަގާފަތާއި ގިޔަމުތަކަށް ނަފުރަތު ކޮށް އެއީ ކަޓުމުއްލާ އެއްޗެހިތަކެއް ނުވަތަ ކަންތައްތަކެއް ކަމަށް ވިސްނާ މީހުންނަށް އެއުރެން އިނގިރޭސި ބަހުން ކިޔަނީ "ސެލްފް-ހޭޓިންގ ޖޫވ" އެވެ. ދިވެހި ބަހާ މެދު ލަދުވެތި ވާ ދިވެއްސަކީ ހަމަ އެ ބީދައިން "ނަފުސަށް ނަފުރަތު ކުރާ ދިވެއްސެއް" ކަމަށް މެނުވީ ވާނެތޯއެވެ؟ ކޮންމެ ގައުމެއްގައި ވެސް މި ފަދަ "ފީ ލަކުޑި" ހުރެއެވެ. ގައުމުތައް ތަރައްގީ ވެ، ކުރި އަރައި، ދުނިޔޭގެ ކުރިމަތީގައި އިއްޒަތްތެރި، އެހެން ގައުމުތަކުގެ ގާތުގައި ގަދަރުވެރި ބަޔަކަށް ވަނީ މިފަދަ ފީ ލަކުޑީގެ ނުބައިކަމުން ސަލާމަތްވެ ގައުމިއްޔަތާއި ޝަޚްސިއްޔަތު ރައްކައުތެރި ކުރެވިގެންނެވެ.\nމާދަރީ ބަހެއްގެ ގޮތުގައި ދިވެހި ބަސް ތިމާގެ ދަރިފުޅަށް ދަސް ކޮށްދީފައި، އިތުރު ބިދޭސީ ބަސްތަކެއް ދަރިފުޅަށް ދަސް ކޮށްދިނުމަކީ އެންމެ ރަނގަޅު ގޮތެވެ. މާދަރީ ބަހުގެ ގޮތުގައި ދިވެހި ބަސް ދަސް ކޮށްދިނުމަކީ، އިނގިރޭސި ފަދަ ބޭރު ބަސްބަސް ކުއްޖާޔަށް ދަސް ކޮށްދިނުމަށް އެޅޭ ހުރަހެއް ކަމަށް ބައެއް މީހުންނަށް ވިސްނިފައި އޮންނަ އޮތުމަކީ ވަރަށް ބޮޑު ގޯހެކެވެ. މާދަރީ ބަސް ކުއްޖާއަށް ރަނގަޅަށް ދަސް ކޮށްދިނުމަށް ފަހު، ދެން އިތުރު ބިދޭސީ ބަސްބަސް ދަސް ކޮށްދިނުމަކީ އެންމެ ރަނގަޅު ގޮތް ކަމަށާއި، މި އުސޫލުން ދެތިން ބިދޭސީ ބަހެއް ކުއްޖާއަށް ދަސް ކޮށްދިނުމަކީ ދަރިފުޅުގެ ވިސްނުމާއި ފިކުރުގެ ދާއިރާ އިންތިހާއަށް ފުޅާ ކޮށް ކުއްޖާގެ ފިކުރީ އަދި އަގުލާނީ ގާބިލުކަން އެތައް ގުނައެއް ވަރުގަދަ ކުރާ ކަމެއް ކަމަށް ބަހަވިއްޔާތާއި އަގުލާނިއްޔަތުގެ އިލްމުވެރީން މުޅީން އިއްތިފާގު ވެވަޑައިގެންފައި ވެއެވެ. އެހެންކަމުން، ދިވެހި ކުދީންނަށް ދިވެހި ބަސް ދަސް ކޮށްދީފައި، ދެން ޢަރަބި ބަހާއި އިނގިރޭސި ބަހާއި އުރުދޫ ބަހާއި ތުރުކީ ބަސް ފަދަ ބަސްބަހުގެ ތެރެއިން ދެ ބަހެއް ދަސް ކޮށްދިނުމަކީ އެއްވެސް ކަހަލަ ގެއްލުމެއް ނެތް، ހުރިހައި ގޮތަކުން ފައިދާ ހުރި، ރަނގަޅު ގޮތެވެ. ވީ އިރު، އެ ގޮތުގައި ނުހިފާން ވީ ކީއްވެގެންތޯއެވެ؟\nކޮންމެ ކުއްޖަކު މެ، އުފަން ވަނީ އޭނާގެ ޝަޚްސިއްޔަތުގެ ބައެއް ކަމަށް ވެގެން ދާނެ ޖަމާއަތެއްގެ މެންބަރެއްގެ ގޮތުގައެވެ. އެ ޖަމާއަތަށް އާއިލާއޭ ކިޔަސް، ގަބީލާއޭ ކިޔަސް، ވަންހައޭ ކިޔަސް، ގައުމޭ ކިޔަސް، އެ ޖަމާއަތެއް އެއީ ކޮންމެ އިންސާނަކަށް މެ ބޭނުން ވާ އަސާސީ އެއްޗެކެވެ. ނަފްސިއްޔާތުގެ އިލްމުވެރީން މި ކަމާ މެދު ދިގުކޮށް ވާހަކަ ދައްކަވައިފައި ހުރެއެވެ. އަޅުގަނޑުމެންގެ ދަރީން އަޅުގަނޑުމެންނެކޭ އެއްފަދައިން، އުފަން ވީ ދިވެހީންނޭ ކިޔުނު ގައުމީ އަދި ނަސްލީ ޖަމާއަތަށެވެ. އެހެންކަމުން، އެ ޖަމާއަތުގެ ހެޔޮ ޝަޚްސިއްޔަތު ކަމަށް ހިމެނުނު ކޮންމެ ކަމެއް ލިބިގަތުމީ އެ ކުދީންގެ ހައްގެކެވެ. އެ ޖަމާއަތުގެ މެންބަރުންގެ ގޮތުގައި ދިރިއުޅުމަށް ބޭނުން ވާ ހުރިހާ ކަންކަން ލިބިގަތުމީ އެ ކުދީންގެ ހައްގެކެވެ. ކޮންމެ ހައްގަކާ ގުޅިގެން ވާ ވާޖިބެއް އޮންނަ ފަދައިން، މި ދެންނެވި ހައްގުތަކާ ގުޅިގެން، އެ ކަންކަން ދަރީންނަށް ވާސިލު ކޮށްދިނުމުގެ އަޚްލާގީ ވާޖިބު، މައިންބަފައިންނާއި މުޖުތަމައާއި ދައުލަތުގެ މައްޗަށް އޮންނާނެއެވެ. ދިވެހި ބަހާއި، ދިވެހި ހެޔޮ ސަގާފަތާއި، ދިވެހީންގެ ހެޔޮ ދީނާއި، ދިވެހި ގައުމިއްޔަތުގެ ހެޔޮ އެންމެހައި އުންސުރުތަކެއް އަޅުގަނޑުމެންގެ ދަރީންނަށް ވާސިލު ކޮށްދިނުމީ އަޅުގަނޑުމެންގެ ވާޖިބެވެ. ދިވެހި ނަސްލުން އައި ދިވެހި ކުލަ ހުރި ކުއްޖަކަށް އިނގިރޭސި ބަހާއި، ހިންދީ ސަގާފަތް ދަސް ކޮށްދީގެން ބޮޑު ކުރުމުން، އެ ކުއްޖާ އެއްވެސް ޖަމާއަތަކެއް ލައްވައިނުލައި ބީރައްޓެއްސަކަށް ވުމުން، އޭގެ ޒިންމާ އުފުލާނީ ކާކު ބާވައެވެ! އިނގިރޭސި ބަހުން ވާހަކަ ދެއްކިޔަސް، އިނގިރޭސި ކުލަ ނެތީތީ އެއުރެން އެ ކުއްޖާ ހަގީގަތުގައި ބަލައެއްނުގަންނާނެއެވެ. ހިންދީ ސަގާފަތަށް ދިރި ހުއްޓަސް، ހިންދީ ބަސް ނޭނގޭތީ އަދި ހިންދީ ނަސްލަށް ނުވާތީ ހިންދީން އެ ކުއްޖާ ބަލައެއްނުގަންނާނެއެވެ! މި ކަމުން ދަރިފުޅަށް ލިބޭ ދެރަޔާއި ނިކަމެތިކަމުގެ އަގު ދައްކާނީ ކާކު ބާވައެވެ!\nއަޅުގަނޑު އަޅުގަނޑުގެ ތުއްތު ދަރިފުޅާ ވާހަކަ ދައްކަނީ ދިވެހި ބަހުންނެވެ. ދަރިފުޅުގެ އުމުރުން ވަކި ވަރެއް ވާންދެން އިނގިރޭސި ބަސް ފަދަ ބިދޭސީ އެއްވެސް ބަހަކުން ދަރިފުޅާ ވާހަކަ ނުދެއްކުމަށް އަޅުގަނޑު ވަނީ އަޒުމު ކަނޑައަޅައިފައެވެ. ހަމައެހެންމެ، ދަރިފުޅާ ވާހަކަ ދެއްކުމުގައި ދިވެހި ޖުމުލަތަކުގެ ތެރެއަށް އިނގިރޭސި ލަފުޒުތައް ލައި ދިވެހި ބަސް ގަޑުބަޑު ކޮށްގެން ވާހަކަ ދެއްކުން ވެސް އެއީ އަޅުގަނޑުގެ އާއިލާގައި މުޅީން މަނާ ކަމެކެވެ. ނަމަވެސް ދަރިފުޅުގެ އުމުރު މުނާސިބު ހިސާބަށް ދިޔުމުން، ބޭރު ބަސްބަހުގެ ގޮތުގައި ޢަރަބި ބަހާއި އިނގިރޭސި ބަސް ދަރިފުޅަށް ދަސް ކޮށްދިނުމަކީ އަޅުގަނޑު ގަސްތު ކޮށްފައި އޮތް ގޮތެވެ. މި ވާހަކަ އަޅުގަނޑުގެ ވަރަށް ގާތް، އަޅުގަނޑު ވަރަށް އިހުތިރާމު ކުރާ އުސްތާޒެއް ކަމުގައި ވާ އަލްފާޟިލް އޮގަރު އިބްރާހީމް ވަހީދުގެ އަރިއަހުގައި އަޅުގަނޑު ދެންނެވީމެވެ. އަޅުގަނޑުގެ ވާހަކަ އައްސަވައިފައި ވަހީދުގެ ލޯފުޅުން އައީ ކަރުނައެވެ. ދެން އަޅުގަނޑުގެ އަތުގައި ހިއްޕަވައި، ތިޔަ ގޮތުގައި ސާބިތު ވެހުންނާށޭ ވިދާޅުވެ ނަސޭހަތް ދެއްވިއެވެ. އެންމެ ރަނގަޅު ގޮތަކީ ދަރިފުޅުގެ އުމުރުން ފަސް ވަރަކަށް އަހަރު ވާންދެން ބިދޭސީ ބަސްތައް ކުއްޖާޔަށް ތައާރަފު ކޮށްނުދީ، ދިވެހި ބަހުން ކުއްޖާޔާ މުއާމަލާތު ކުރުން ކަމުގައި ވިދާޅުވިއެވެ. ވަހީދަކީ މި ގައުމުގައި އިނގިރޭސި ބަހާއި އަރަބި ބަހާއި އަދިވެސް ބޭރު އެތައް ބަހަކަށް އެންމެ ކުޅަދާނަ އެއް ބަސްވާރެވެ. އޭނާ އެ ހިސާބަށް ވަޑައިގަތީ ދިވެހި ބަހާ ދުރަށް ތުއްތު އިރުއްސުރެ ކުރެއްވި ދަތުރަކުންނެއް ނޫނެވެ. އެންމެ ޅަފުރައިން ފެށިގެން އިނގިރޭސި ބަހުން ވާހަކަ ދައްކަވައިގެންނެއް ނޫނެވެ.\nތިބާ ހައްދަވާނީ ކިހިނެއްތޯއެވެ؟\nމި ސުވާލާ މެދު ވިސްނާ އިރު، ދައްކާން ޖެހޭ މުހިއްމު ވާހަކައެއް އެބައޮތެވެ. ދަރިފުޅަށް މާދަރީ ބަހުގެ ގޮތުގައި ދިވެހި ބަސް ދަސް ކޮށްދިނުމަށް ފަހު، ދިވެހިރާއްޖޭގެ މަދަރުސާޔަކަށް ދަރިފުޅު ފޮނުވުމުން ދިމާ ވާ ބޮޑު މައްސަލައެއްގެ ވާހަކައެވެ. ދަރިފުޅުގެ ކުލާހުގައި ދެން ތިބޭ "ދިވެހި" ގިނަ ކުދީންނަކަށް ދިވެއްސެއް ނޭނގެއެވެ. އެ ކުދީން ވާހަކަ ދައްކަނީ އިނގިރޭސި ބަހުންނެވެ. ދަރިފުޅަށް އެ ކުދީންނާ އެއްވަރަށް އިނގިރޭސި ބަސް ނޭނގުމާއި، އަދި ދިވެހި ބަހުން ދަރިފުޅު ވާހަކަ ދައްކާ ދެއްކުމަކީ އެ ކުދީންގެ މަލާމާތުގެ އަމާޒުފަތްގަނޑަކަށް ދަރިފުޅު ވާ ސަބަބަކަށް ވަނީ ވެފައެވެ. އޭގެ އިތުރުން، އެ މާހައުލަށް ފޮނުވުމުން ތިމާޔަކީ އެހެން ކުދީންނާ ތަފާތު، އެހެން ކުދީންނަށް ވުރެ ނިކަމެތި ކުއްޖެއް ކަމުގެ ޝުއޫރުތައް ދަރިފުޅުގެ ހިތާއި ސިކުނޑީގައި އުފެދި، އޭގެ ސަބަބުން ދަރިފުޅަށް ނަފުސާނީ ގޮތުން އުނދަގޫތަކެއް ކުރިމަތި ވެއެވެ. ދަރިފުޅުގެ ތައުލީމީ ހަޔާތުގެ ބިންގާ ހަރުދަނާ ގޮތެއްގައި އެޅުމަށް ވެސް ކޮންމެވެސް ސިފައެއްގައި ހުރަސް އެޅެއެވެ.\nމި ދެންނެވި މައްސަލަ ހައްލު ކުރެވޭނީ މަދަރުސާޔަށް ވަންނަ ކޮންމެ ކުއްޖަކީ ދިވެހި ބަހުން ވާހަކަ ދައްކާ ކުއްޖެއް ކަމުގައި ހެދުން މަޖުބޫރު ކޮށްގެންނެވެ. މަދަރުސާގެ ބަހަކީ ދިވެހި ބަސް ކަމަށް ހަދައިގެންނެވެ. އެހެން ނުހަދާން ވީ ކީއްވެގެންތޯއެވެ؟ މި ގައުމަކީ ދިވެހި ގައުމެވެ. ދިވެހިރާއްޖެއެވެ. ދިވެހީންގެ ދަލާއި ލެޔާއި ކަރުނައިން ބިނާ ކޮށް، ދިވެހީންގެ ގުރުބާނީން މިނިވަންކަމާއި ކަރާމާތާއި ޝަރާފަތާ އެކު މިއަދާ ހަމަޔަށް ދެމެހެއްޓި ގައުމެވެ. މި ގައުމުގެ މަދަރުސާތަކަކީ މި ގައުމުގެ ގައުމީ ޝަޚްސިއްޔަތުގެ އަސާސަށް ހުރުމަތްތެރިކޮށް ހިތައި އެ އަސާސް ރައްކައުތެރި ކުރާން ކުރާ މަސައްކަތުގެ މަރުކަޒު ކަމުގައި ހަދާން ޖެހެއެވެ. އެ މަދަރުސާތަކުގައި އެންމެ އިސް ބަހަކީ ދިވެހި ބަސް ކަމުގައި ވާން ޖެހެއެވެ. އެ މަދަރުސާތަކުން ދިވެހި ދަރީންގެ ގޮތުގައި ތަރުބިއްޔަތު ކުރާ ދަރީންނަކީ ދިވެހި ބަހުން ވާހަކަ ދައްކާ، ދިވެހި ބަސް ދެކެ ލޯބި ވާ، ދިވެހި ބަހާ މެދު ފަޚުރުވެރި ވާ ބަޔަކު ކަމުގައި ހަދާން ޖެހެއެވެ. ދިވެހި މަދަރުސާތަކުގައި ދިވެހި ބަހަށް ވުރެ އިއްޒަތްތެރި އަދި ޝަރަފުވެރި ބަހެއް އޮންނާކަށް ނުޖެހެއެވެ. ވީއިރު، މަދަރުސާޔަށް އަލަށް ކުއްޖަކު ވައްދާ އިރު އެ އުމުރުގައި ކުއްޖާގެ ދިވެހި ބަހުގެ ފެންވަރު ހުންނާން ޖެހޭ ވަރަށް ހުރިތޯ ބަލައި ކަށަވަރު ކުރުމާއި، އެ ފެންވަރު ނެތް ކުދީންނަށް ބަސް ދަސް ކޮށްދިނުމުގެ ޚާއްސަ މަސައްކަތްތަކެއް މަދަރުސާއިން ކުރުމާއި، މަދަރުސާޔަށް ވެއްދުމަށް ޓަކައި ގެންނަ ކުއްޖާޔަށް ދިވެހި ބަސް ނޭނގި އޮތީ ކުއްޖާގެ މައިންބަފައިން ނުވަތަ ބެލެނިވެރީންގެ އިހުމާލުން ކަމުގައި ވަނީ ނަމަ އެމީހުން ޖަވާބުދާރީ ކުރުވުން ފަދަ ކަންކަން ނުކުރާން ވީ ކީއްވެގެން ބާވައެވެ!\nމި ދެންނެވި ގޮތް ގޯސް ނަމަ، ދެން އޮތް ގޮތަކީ އަޅުގަނޑުމެން އެންމެން ވެސް ގައުމިއްޔަތާއި އަމިއްލަ ސަގާފީ ޝަޚުސިއްޔަތު އެއްލައިލައިފައި ދަރީންނަށް ތުއްތު އިރުއްސުރެ އިނގިރޭސި ދަސް ކޮށްދޭން ފެށުމެވެ. ދިވެހި ބަސް ނަގައި ގާދޫކޮލުން ބޭރަށް ހޫރައިލުމެވެ. އަޅުގަނޑުގެ ދަރިފުޅު މަދަރުސާޔަށް ގެންދިޔުމުން، އޭނާޔަށް ރަނގަޅަށް ދިވެހި ބަސް އެނގުމާއި، ތުއްތު އިރުއްސުރެ މައިންބަފައިން އިނގިރޭސި ބަސް ދަސް ކޮށްދީގެން ބޮޑު ކުރާ ކުދީންނަށް އެނގޭ ވަރަށް އިނގިރޭސި ނޭނގުމަކީ އޭނާ މަދަރުސާގެ މާހައުލުގައި ބާކީ ވުމަށް މެދުވެރި ކުރުވާ ސަބަބުތަކެއް ކަމުގައި ވާކަށް އަޅުގަނޑަކަށް ނުރުހެވޭނެއެވެ.\nދިވެހި ދައުލަތުގެ، ޚާއްސަކޮށް ދިވެހި ތައުލީމީ އަދި ތަރުބަވީ ނިޒާމުގެ، ބަނުމާއި މޮހުމުގެ އަހުލުވެރީންގެ އަރިއަހުން އަޅުގަނޑު އެދޭ އެދުމަކީ ކޮންމެވެސް އެއް ގޮތަކަށް މި ކަން ހަމަޖައްސަވައިދެއްވުމެވެ. އަޅުގަނޑު ހިތާއި ރޫހުން އެދެނީ، ދިވެހި ކޮންމެ ދަރިޔަކަށް ދިވެހި ބަސް ދަސް ކޮށްދިނުމަކީ ފަޚުރެއް އަދި ގައުމީ ވާޖިބެއް ކަމުގެ ވިސްނުން ގައުމުގައި ފެތުރުމަށް ޓަކައި ފުޅާ ދާއިރާއެއްގައި މަސައްކަތް ކޮށްދެއްވުމެވެ. އެ މަސައްކަތް ކާމިޔާބު ކުރުމަށް ޓަކައި، ދިވެހި ބަހުން އެކިއެކި އުމުރުފުރައިގެ ކުދީންނާއި މީހުން ކިޔާނެ ފޮތްތަކާއި ލިޔުންތައް އެކުލަވައިލެވޭނެ މަގުތައް ފަހި ކޮށްދެއްވުމެވެ. ދިވެހި ބަހުގެ އެކަޑަމީ ވަރުގަދަ ކުރެއްވުމާއި، ދިވެހި ބަސް ނުދަންނަ މީހުން ދިވެހި ބަހުން ނޫސްވެރިކަން ކުރުން ހުއްޓުވުމެވެ. ކޮށި ދިވެހީން ކުޑަކުދީންގެ ފޮތްތައް ލިޔެ ބާޒާރަށް އަޅައިގެން ފައިސާ ހޯދާ މީހުން ހިންގާ "ޖަރީމާ" ހުއްޓުވައިދެއްވުމެވެ. މި މުހިއްމު ކަންކަން ކުރެއްވުމަށް ފަހު، ނަސޭހަތަކުން އަދި ވިސްނައިދިނުމަކުން އަސަރު ނުކުރާ މީހުންނަށް ޓަކައި، މަދަރުސާގައި ނިޒާމީ ތައުލީމުގެ މަރުހަލާތައް ފެށޭނީ ދިވެހި ބަހުން ކަނޑައެޅޭ ފެންވަރު ހުރި ކުދީންނަށް ކަމުގައި ގާނޫނުން ލާޒިމު ކުރުން ވެސް އެއީ ކުރާން ޖެހޭ ކަމެކެވެ.\nމި ކަންކަން ކުރައްވާން ތިޔަ ބޭފުޅުން ބޭނުންފުޅު ނުވަނީ ނަމަ، އަދި އެއީ "ޑިމޮކްރަސީ"ގެ މަގުން ރައްޔިތުންގެ ގިނަ މީހުން ނޭދޭ ކަމެއް ކަމުގައި ވަނީ ނަމަ، ދެ ބައި ވަކި ކޮށްދެއްވާށެވެ. އެމީހުންނަށް އެމީހުންގެ ގޮތެވެ. އަޅުގަނޑުމެންނަށް އަޅުގަނޑުމެންގެ ގޮތެވެ. އަޅުގަނޑުމެންނަށް ދިވެހި މަދަރުސާތަކެއް ހައްދަވައިދެއްވާށެވެ. އަޅުގަނޑުމެންގެ ބަހާއިގެން އިއްޒަތާއި ޝަރަފާއި ހުރުމަތާ އެކު އަޅުގަނޑުމެން ދިވެހީންނަށް ވެސް މި ގައުމުގައި އުޅެވޭނެ ގޮތް ހައްދަވައިދެއްވާށެވެ. އެހެން ވެސް ހައްދަވައިނުދެއްވާނެ ނަމަ، ދިވެހި ބަހަކީ ނެތް އެއްޗަކަށް ހައްދަވައިދެއްވާށެވެ. ހުރިހާ އެންމެން ވެސް ވާހަކަ ދައްކާ ބަހަކީ އިނގިރޭސި ބަސް ކަމަށް ހައްދަވައިދެއްވާށެވެ. އަޅުގަނޑުމެން އެންމެންނަކީ ވެސް ހަންކަޅު އިނގިރޭސީން ކަމުގައި ހައްދަވައިދެއްވާށެވެ. އެ ބަދަލު ގެންނަވާ އިރު، އޭގެ ސަބަބުން އެތައް ހާސް ކުޑަކުދީން އެ ކުދީންގެ މާމައިން މާފައިން މުންނައިން ކާފައިންނާ މުއާމަލާތު ކުރުމުގެ ދޮރު ބަންދު ވެގެން ދާ ދިޔުމަށް ހައްލެއް ހޯދުމުގެ ކަންކަން ވެސް ހަނދުމަފުޅުގައި ބަހައްޓަވާން ވާނެއެވެ.\nނިންމައިލުމުގެ ކުރީން އަޅުގަނޑުމެން އެންމެން ވެސް ފިސާރި ރަނގަޅަށް ދަންނާން ޖެހޭ ހަގީގަތެއްގެ ވާހަކަ ދަންނަވައިލާނަމެވެ.\nކޮންމެ ގައުމެއްގައި ވެސް އެ ގައުމެއްގެ ޝަޚްސިއްޔަތާއި އަމިއްލަވަންތަކަމާއި ގައުމިއްޔަތުގެ އަސާސްތަކާ ދެކޮޅަށް ބަޣާވާތްތެރި ވިސްނުމަކުން ވިސްނާ ބަޔަކު ތިބޭނެއެވެ. ދުނިޔޭގެ އެއްވެސް ގައުމަކީ މި ދަންނަވާ ބާވަތުގެ މީހުންގެ ނުބައިކަމުން ސަލާމަތް ވެގެން ވާ ގައުމެއް ނޫނެވެ. އެފަދަ މީހުންގެ ނަފްސިއްޔާތު ހުންނަ ގޮތަށް ވިސްނައި ބަލައިލުމުން ފެންނަ ފެނުމުގައި، އޭގެ ތެރެއިން ބައެއް މީހުންނަކީ އެހެން ގައުމުތަކުގެ ގޮތްތައް މާ ރީތި ކަމަށް ގަބޫލު ކޮށްގެން އެ ގޮތްތައް ކޮޕީ ކުރެވޭތޯ އުޅޭ ބައެކެވެ. ބައެއް މީހުންނަކީ ގައުމާއި މުޖުތަމައުގައި ހުންނަ ބޮޑެތި މައްސަލަތަކާ މެދު ވިސްނައި ފިކުރު ކުރުމުގެ ތެރެއިން، އެ ކަންކަމަކީ ގައުމުގެ ދީނާއި ބަހާއި ސަގާފަތް ފަދަ ކަންކަމުގެ ސަބަބުން އުފެދިފައި ވާ މައްސަލަތަކެއް ކަމަށް ގަބޫލު ކޮށްގެން، އެ ކަންކަމާ ދެކޮޅަށް އަޑު އުފުލާން ފަށާ ބައެކެވެ. ބައެއް މީހުންނަކީ ތަބީއަތުގައި ހިމެނޭ ބަލިކަށިކަމެއްގެ ސަބަބުން އިއްޔެގެ ކޮންމެ އެއްޗެއް އެއީ އަގެއް ނެތް އެއްޗެއް ކަމަށް ބަލައި، ތިމާމެންގެ އަތްމަތީން ކޮންމެވެސް ބޮޑެތި ބަދަލުތަކެއް މުޖުތަމަޔަށް ގެނެސްގެން ނަމާއި ޝުހުރަތު ހޯދުމަށް މަސައްކަތް ކުރާ ބައެކެވެ. ކޮންމެއަކަސް، ގައުމެއްގެ ބާރުވެރިކަން މި ދަންނަވާ ބާވަތުގެ މީހުންގެ އަތްމައްޗަށް ލިބިއްޖެ ނަމަ، އެ ގައުމެއްގެ ދީނާއި ސަގާފަތާއި ބަސް ފަދަ ގައުމީ އަސާސްތަކަށް ފައިން އަރާނެއެވެ. އެ އެއްޗެތި ސުންނާފަތި ކުރާނެއެވެ. އެ އެއްޗެތީގެ ހުރުމަތް ކަނޑާނެއެވެ. ގައުމެއް ދެމިއޮންނާނީ، އަދި ގައުމެއް ދިރޭ ގައުމަކަށް ވާނީ މި ދަންނަވާ ބާވަތުގެ މީހުންނާ މެދު ފިސާރި ސަމާލު ވެތިބެގެންނެވެ. ޑިމޮކްރަސީގެ ޒަމާނުގައި އެއީ ނުލާހި އުނދަގޫ ވެސް ކަމެކެވެ. ނަމަވެސް އެކަން ނުކޮށްފި ގައުމެއް ސަލާމަތަކުން ނުއޮންނާނެއެވެ.


ބާޣީންނަށް ރައްޔިތުންގެ ކުރިމަތީގައި އެއްވެސް ކަހަލަ ކަމެއް ކުރުމަކީ ފަސޭހަ ކަމެއް ނޫން – އަޙުމަދު ޢަބްދުﷲ – Maldivian Democratic Party\n11 މާޗް 2012\nބާޣީންނަށް ރައްޔިތުންގެ ކުރިމަތީގައި އެއްވެސް ކަހަލަ ކަމެއް ކުރުމަކީ ފަސޭހަ ކަމެއް ނޫން – އަޙުމަދު ޢަބްދުﷲ\nއެމްޑީޕީގެ އިންސާފުގެ ދަތުރުގައި އަޙްމަދު ޢަބްދުﷲ ވާހަކަދައްކަވަނީ:- ފޮޓޯ:އަނދާ\nބާޣީންނަށް ރައްޔިތުންގެ ކުރިމަތީގައި އެއްވެސް ކަހަލަ ކަމެއް ކުރުމަކީ ފަސޭހަ ކަމެއް ނޫންކަމަށް ރައްޔިތުންގެ މަޖިލީހުގެ އިހަވަންދޫ ދާއިރާގެ މެންބަރު އަޙުމަދު ޢަބްދުﷲ ވިދާޅުވެއްޖެއެވެ.\nއިންސާފުގެ މައިދާނުގައި ރޭ ވާހަކަފުޅު ދައްކަވަމުން އެމްޑީޕީއަށް ނިސްބަތްވެ ވަޑައިގަންނަވާ މެންބަރު ވިދާޅުވީ ބަޣާވާތަކުން ވެރި ކަމަށް އައިސްހުރި ބާޣީ ވަޙީދު ށ. އަތޮޅަށް ކުރި ދަތުރުން އެކަން ވަރަށް ރަނގަޅަށް ފެނިގެން ހިނގައްޖެ ކަމަށެވެ.\nއަޙުމަދު ވިދާޅުވީ ބާޣީ ވަޙީދު ށ. އަތޮޅަށް ކުރި ދަތުރުގައި ދިޔަ ރަށްރަށަށް ދިޔައީ ސިފައިންނާއި ފުލުހުންގެ އެހީގައި ކަމަށެވެ. ތިމަންނައަށް ނުވަދިހަ ޕަސެންޓް ތާއީދު އޮތްކަމަށް ބުނާ މީހަކަށް ސިފައިންގެ އެހީގައި ރަށްރަށަށް އަރަން ނުޖެހޭނެ ކަމަށްވެސް އޭނާ ވިދާޅުވިއެވެ. އަދި އެވަރުގެ ތާއީދެއްއޮތް ކަމަށްވާނަމަ ސިފައިންގެ ފާރެއް ރޭނުމަށްފަހު ރަށްރަށަށް އަރާއެރުން ހުއްޓާނުލެވިގެން އުޅެނީ ކީއްވެތޯ އޭނާ ސުވާލު ކުރެއްވިއެވެ. އެކަން އެގޮތަށްވަނީ އެއީ ބާޣީ އަކަށްވާތީ ކަމަށް ވިދާޅުވެ ޖަވާބުވެސް ދެއްވިއެވެ.\n“ރާއްޖޭގެ އާބާދީގެ ތިންސަތޭކަ މީހުންއުޅޭ ރަށަކަށް ތިންސަތޭކަ ސިފައިންނާ އެއްކޮށް، ހަސަތޭކަ މީހުން އުޅޭ ރަށަކަށް ހަސަތޭކަ ސިފައިންނާއި ފުލުހުންނާއެކު، އެއަށްވުރެ ގިނަމީހުން އުޅޭ ރަށަކަށް އެއަށްވުރެ ގިނަ ޢަދަދެއްގެ ސިފައިންނާ އެއްކޮށްއަރާ، ތިމަންނާއަށް ނުވަދިހަ ފަސްޕަސެންޓް ތާއީދު އެބައޮތޭ ބުނަމުން ދާއިރު އަޅުގަނޑު ހިތަށްއަރަނީ އެ ތާއީދާއެކު ކީއްވެބާވައޭ ސިފައިންގެ ފާރެއް ރާނާފައި އަރާއެރުން ހުއްޓާނުލެވިގެން އުޅެނީ. އެއީ ބާޣީއަކަށްވާތީ. ބާޣީންނަކަށް ރައްޔިތުން ތިބޭ ތަނެއްގައި އަނގައިން ބުނާކަށް ނުކެރޭނެ. ބާޣީއަކަށް ރަށަކަށްއަރާ އަމިއްލަ މިނިވަން ކަމާއެކު ހިނގާބިގާކަށް ނުކެރޭނެ. ބާޣީއަކަށް އެނޫންވެސް ގޮތަކަށް ރައްޔިތުންގެ ކުރިމަތީގައި އެއްވެސް ކަހަލަކަމެއް ކުރުމަކީ ފަސޭހަ ކަމެއްނޫން” އަޙުމަދު ޢަބްދުﷲ ވިދާޅުވިއެވެ.\nބާޣީވަޙީދުގެ އަމިއްލަ ނަފުސުވެސް އޭނާއަކީ ބާޣާވާތަކުން ވެރިކަމަށް އައިސްހުރި ރަސްމީ ބާޣީއެއް ކަމަށް ގަބޫލުކުރާ ކަމަށް އަޙުމަދު ރޭ ވިދާޅުވިއެވެ.